Hayaathuge Baiveriyaku Nulibigen Facebook Gai Meehaku "Vikkaalan" List Koffi - Vaguthu\nލޯބިވެރިޔަކު ހޯދަން 11 އަހަރު ވަންދެން ކުރި މަސައްކަތް ވެސް ކާމިޔާބު ނުވުމުން އެންމެ ފަހުން ފޭސްބުކްގައި މުދާ ވިއްކުމަށް ހާއްސަ "ސޭލްސް" ޕޭޖްގައި މީހަކު އަމިއްލައަށް ލިސްޓް ވެއްޖެއެވެ.\nއިނގިރޭސިވިލާތުގެ ކެޓެރިން އަށް ނިސްބަތްވާ އުމުރުން 30 އަހަރުގެ އަލަން ކްލޭޓޮން ފޭސްބުކްގައި "ވިކެން" ބޭނުން ވެގެން ލިސްޓް ކުރުމަށް ފަހު "މުދަލުގެ" މައުލޫމާތު ހާމަކޮށް ބުނީ "ހިލޭ" ލިބޭނެ "މި މުދަލަކީ ރަނގަޅު ކޮންޑިޝަނެއްގެ މުދަލެއް" ކަމަށެވެ.\nލޮރީ ޑްރައިވަރެއް ކަމަށްވާ ކްލޭޓޮން ބުނާ ގޮތުގައި އޭނާގެ ހުރިހާ ރަހުމަތްތެރިން ކައިވެނި ކުރަމުން ދާއިރު އޭނާ އަށް ހަޔާތުގެ ބައިވެރިޔަކު ނުލިބި ހުރުމުން ކުރެވޭ އިހްސާސްތަކުން ވަރަށް އަވަހަށް އޭނާ ހަޔާތުގެ ބައިވެރިޔަކު ބޭނުން ވެއެވެ. ކްލޭޓޮން ބުނާ ގޮތުގައި ހަޔާތުގެ ބައިވެރިޔަކު ހޯދަން އޭނާ ވަނީ ޑޭޓިން އެޕްލިކޭޝަންތައް ވެސް ބޭނުން ކޮށްފައެވެ. ނަމަވެސް ނަސީބު އަތުގައި ހިފާ ގޮތެއް ނުވިއެވެ.\nކްލޭޓޮން ބުނާ ގޮތުގައި އޭނާ ބޭނުން ވަނީ ވަރަށް މަޖާ، ކަންކަމާއި މެދު މިނިވަންކޮށް ވިސްނާ އަންހެކެވެ.\nފޭސްބުކްގައި ލޯބިވެރިޔަކު ހޯދަން ކުރި އިއުލާނާއި ގުޅިގެން ކްލޭޓޮން އަށް ވަނީ ސަމާލުކަން ލިބިފައެވެ. އޭނާ އިނގިރޭސިވިލާތުގެ މީޑިއާތަކަށް މައުލޫމާތު ދެމުން ބުނީ މިހާރު ވެސް ބައެއް އަންހެނުން ވަނީ ޝައުގުވެރިކަން ފާޅުކޮށް އޭނާ އަށް މެސެޖްތައް ފޮނުވާފައެވެ.\nއަދި ހަޔާތުގެ ބައިވެރިޔަކު ހޯދަން ކްލޭޓޮން ކުރަމުން އަންނަ މަސައްކަތާއި ގުޅިގެން ވަރަށް ގިނަ މީހުން ހިތްވަރުދީ ވެސް މަސެޖްތައް ކުރަމުން އެބަގެންދެއެވެ. އެފަރާތްތަކަށް އޭނާ ވަނީ ޝުކުރު އަދާކޮށްފައެވެ.\nޕާކެއްގައި ހުތުރުބަހުން ވާހަކަ ދައްކާ ގުރާތަކެއްގެ މައްސަލަ ބޮޑުވެއްޖެ\nހިލޭ އިންޓަނެޓް ހޯދަން ދަރިފުޅަށް ކިޔާފައި ވަނީ ކުންފުނީގެ ނަން\nއޮކްޓޯބަރ 4, 2020 23:01\nތިކަހަލަ ވިސްނުމެއް އުޅޭ ކަހަލަ


MDN Aa Gulheygothun Fuluhun Hingaa Thahugeeguge Mauloomaathu Ilmuverinnaai Hisaakohffi - Vaguthu\nލާދީނީ ރިޕޯޓް އާއްމު ކުރި މޯލްޑިވިއަން ޑިމޮކްރެޓިކް ނެޓްވޯކް (އެމް.ޑީ.އެން) އާ ގުޅޭގޮތުން ފުލުހުން ކުރިއަށް ގެންދާ ތަހުގީގުގެ އެންމެ ފަހުގެ މައުލޫމާތުތައް ދީނީ އިލްމުވެރިންގެ ގުޅުމާއި ކޮމިޝަނަރ އޮފް ޕޮލިސް މުޙައްމަދު ހަމީދު ހިއްސާކުރައްވައިފިއެވެ.\nއެ މައުލޫމާތު ހިއްސާކުރައްވާފައި ވަނީ މިއަދު ޝަހީދު ޙުސައިން އާދަމް ބިލްޑިންގގައި ބޭއްވި ބައްދަލުކުރެއްވުމުގައެވެ.\nއެ ބައްދަލުވުމުގައި ކޮމިޝަނަރ އޮފް ޕޮލިސް މުހައްމަދު ހަމީދު ވަނީ އިލްމުވެރިންގެ ގުޅުމުން ފާހަގަކުރެއްވި ކަންކަން އަޑުއައްސަވައި، މޯލްޑިވިއަން ޑިމޮކްރެޓިކް ނެޓްވޯކް (އެމް.ޑީ.އެން) އާ ގުޅޭގޮތުން ފުލުހުން ކުރިއަށް ގެންދާ ތަހުގީގުގެ އެންމެ ފަހުގެ މައުލޫމާތުތައް ފޯރުކޮށްދެއްވާފައެވެ.\nއަދި ކޮވިޑް 19 ގެ ތެރޭގައި ހުރިހާ ދީނީ އިލްމުވެރިން ގައުމީ އެއްބައިވަންތަކަން އިސްކުރައްވައި، ކަންކަމުގައި ކޮށްދެއްވި މަސައްކަތްތަކަށް ޝުކުރު އަދާކޮށް ސީޕީ ވަނީ ވާހަކަދައްކަވާފައެވެ.\nއަދި ދިވެހި ރާއްޖޭގައި އިސްލާމް ދީން ހިމާޔަތްކުރުމުގައި ފުލުހުންގެ ދައުރު އަދާކުރުމުގެ ތެރެއިން ކުރަންޖެހޭ ކަންކަން އެއްވެސް ފަސްޖެހުމެއް ނެތި ކުރަމުންދާނެ ކަމުގެ ޔަގީންކަން ސީޕީ ވަނީ އަރުވާފައެވެ.\nމީގެ އިތުރުން މި ބައްދަލުވުމުގައި ވަނީ ފުލުހުންގެ ދައުރު އަދާކުރުމުގެ ތެރެއިން އިލްމުވެރިންނާއި ގުޅިގެން ކުރެވޭކަންކަމާ ގުޅޭގޮތުން މަޝްވަރާކުރެއްވިއެވެ.\nއެމްޕީ ޝިޔާމް، ސީޕީ ހަމީދަށް: ސިޔާސީ ސްޓަންޓު ނުޖައްސަވާ، ސީސީޓީވީ ބަލާފައި ކުޅުޖެހި މީހަކު ހިފާ ހައްޔަރުކުރޭ\nޖުލައި 13, 2020 17:44\nމި ސަރުކާރަށް ބައިއަތު ހިފައިގެން ތިބި އިލްމުވެރީންނައި ހިއްސާ ކުރިޔަސް ނުކުރިޔަސް ހަމަހަމަ ވެގެންވޭ. ދިވެހީން ތިޔަށް ކިޔާ އުޅެނީ އޮޅުވާލުމޭ. އަދި މަޖަޒީ ބަހުން ނަމަ ލޮލުގައި އަދުން އެޅުވުން. ގިނަ ސޭހުން ޖޮބް މަނީ ޔެސ ޔެސް. ދީންވެސް ވިއްކަލަނ ތައްޔާރު ވަޒީފާއަށް ޓަކައި.\nޖުލައި 13, 2020 18:05\nތިޔާގެން އިގުނު އެއްޗެއްއެބަތޮތް ހީވަނީ ފުލުހުންގެ ތަހުގީގަށް އިލްމުވެރިންގެ ހެކިބަސްބޭނުންވެގެން އޫޅޭހެން ނުބާލާނެ ފިޔަވަޅެއްވެސް ނާޅާނެ އެއކަމެއްވެސް ނުވާނެ މިސަރުކާރަކުން ދީނަށް ފުރައްސާރަ ކޮށްގެނެއްދޭނެ އަދަބެއްނޯންނާނެ\nޖުލައި 13, 2020 19:44\nހީކުރިވަރަށްވުރެ ސަރުކާރަށް ޕްރެޝަރުބޮޑުވީ ދޯ. ޑެމޭޖްކޮންޓޮރޯލް މާލަސްވެއްޖެ. އިސްތިއުފާދީ\nޖުލައި 13, 2020 21:29\nއިސްލާމްދީން ޙިމާޔަތްކޮށް އެދީނުގެ ދިފާޢުގައި މަސައްކަތް ކުރެވޭނީ އިސްލާމްދީނަށް ލޯބިކުރާ ބަޔަކަށެވެ.\nޖުލައި 13, 2020 23:11\nލާދީނީ ރިޕޯޓް އާއްމު ކުރި މޯލްޑިވިއަން ޑިމޮކްރެޓިކް ނެޓްވޯކް (އެމް.ޑީ.އެން) އާ ގުޅޭގޮތުން ފުލުހުން ކުރިއަށް ގެންދާ ތަހުގީގުގެ އެންމެ ފަހުގެ މައުލޫމާތުތައް ދީނީ އިލްމުވެރިންގެ ގުޅުމާއި ކޮމިޝަނަރ އޮފް ޕޮލިސް މުޙައްމަދު ހަމީދު ހިއްސާކުރައްވައިފިއެވެ.—\nތީ ކޮންކަހަލަ ދީނީ ޢިލްމުވެރިންނެއްތޯ އެވެ.\nކޮއްމެ ވެރިކަމަކަށް عقيدة ބަދަލުވެ\nކުލަ ބަދަލުވާމީހުން އެއީ ޢިލްމުވެރިން ތޯއެވެ؟


Rilwaan Gelluvaali Massalaige Shareeaiy Miadhu Ves Cancel Kohffi - Vaguthu\nރިލްވާން ގެއްލުވާލި މައްސަލައިގެ ޝަރީއަތް މިއަދު ވެސް ކެންސަލް ކޮށްފި\nމިނިވަން ނޫހުގެ ނޫސްވެރިޔާ އަހުމަދު ރިލްވާން ގެއްލުވާލި މައްސަލައިގައި ދައުލަތުން ދައުވާ އުފުލާފައިވާ ތިން މީހުންގެ މިއަދުގެ ޝަރީއަތުގެ އަޑުއެހުން ވެސް ކެންސަލު ކޮށްފިއެވެ.\nމިއަދު މެންދުރުފަހު 2:00 އިން 3:00 އަށް ކްރިމިނަލް ކޯޓުގައި ކުރިއަށް ގެންދަން ހަމަޖެހިފައިވާ އެ ޝަރީއަތް ކެންސަލު ކުރީ ކޮން ސަބަބަކާހުރެ ކަމެއް ކޯޓުން ހާމައެއް ނުކުރެއެވެ.\nމިއަދު ކްރިމިނަލް ކޯޓުގައި ތާވަލުކޮށް ކެންސަލުކޮށްފައިވާ އަޑުއެހުމަކީ ރިލްވާން ގެއްލުވާލި މައްސަލައިގައި ދައުވާ ލިބޭ މީހުންނާއި ދެކޮޅަށް ދައުލަތުން ބޭނުންވާ ހެކި ހުށަހެޅުމަށް ބާއްވަން ހަމަޖެއްސި އަޑު އެހުމެކެވެ.\nމިއަދު ބޭއްވުމަށް ހަމަޖެއްސި އެއަޑުއެހުމަކީ އާލިފް ރައުފާއި މުހައްމަދު ނޫރުއްދީން ގެ މައްޗަށް ދައުލަތުން ހެކި ހުށަހެޅުމަށް ތާވަލުކުރި އަޑު އެހުމެކެވެ. އިއްޔެވެސް އެމައްސަލަ ކޯޓުގައި ތާވަލުކޮށް ވަނީ ކެންސަލުކޮށްފައެވެ.\nމި މައްސަލާގައި ދައުވާ ލިބޭ މީހުންނާއި ދެކޮޅަށް ދައުލަތުން 29 ހެކި ހުށަހަޅާފައިވާއިރު ތިން މީހެއްގެ މައްޗަށް ޓެރަރިޒަމްގެ ދައުވާ ދައުލަތުން އުފުލައެވެ. ޓެރަރިޒަމްގެ ދައުވާ އުފުލަނީ ގ. ހިލްޓަން އާލިފް ރައޫފާއި، ގދ. ވާދޫ ކަރަންކާގޭ މުހައްްމަދު ނޫރުއްދީންގެ އިތުރުން ސ. ހުޅުދޫ، އަތިޔާގޭ، މުހައްމަދު ސުއައިދުގެ މައްޗަށެވެ.\nގެއްލިފައިވާ ނޫސްވެރިޔާ ރިލްވާނުގެ މައްސަލަގައި ފުލުހުން ވީޑިއޯއެއް ހާމަކޮށްފައިވާއިރު އެ ވީޑިއޯ އިން ފެންނަ ގޮތުގައި ސައިކަލެއްގައި ސުވައިދު ރިލްވާނަށް ފާރަލަމުން ދެއެވެ.\nރިލްވާން ގަދަކަމުން އެރުވި ރަތް ކާރުގެ ތެރެއިން ފެނުން އިސްތަށި ރިލްވާންގެ މަންމަގެ ޑީއެންއާ ދިމާވެފައިވާކަމަށް ފުލުހުން ވަނީ ބުނެފައެވެ.


Israel in Ibrahimi Mosque bnadhu koffi\nޔަހޫދީންގެ ޕްރެޝަރު ބޮޑުވެ އިބްރީހީމީ މިސްކިތުގައި ބަންގި ގޮވުން ހުއްޓުވައި ބަންދު ކޮށްފައި\nއިޒްރޭލުގެ އަސްކަރިއްޔާއިން ހުޅަނގު އައްސޭރީގެ އަލްޚަލީލް (ހިބްރޫން) ސިޓީގައި ހުންނަ އިބްރާހީމީ މިސްކިތް ހޮނިހިރު ދުވަހު މުސްލިމުންނަށް ބަންދު ކޮށްފި އެވެ. މިސްކިތުގެ ޑިރެކްޓަރާ ހަވާލާދީ ބައިނަލްއަގުވާމީ މީޑިއާތަކުން ވެސް މި ހަބަރު ގެނެސްދިނެވެ.\nހަބަރުތައް ބުނާ ގޮތުން ހުކުރު ދުވަހުގެ ހަވީރު ތިނަކުން ރޭގަނޑު 10 އަށް މިސްކިތް ބަންދު ކޮށްފައި ބަހައްޓާނެ އެވެ. އެއީ ޔަހޫދީންގެ ހަރަކާތަކަށް އެ ސަރަހައްދު ހާއްސަކުރަން ކަމަށް ވެއެވެ.\nޔަހޫދީ ބަންދު ދުވަސްތަކުގައި އިޒްރޭލު ސިފައިން އަހަރަކު 10 ދުވަހު މިސްކިތް މުސްލިމުންނަށް ބަންދުކުރެ އެވެ.\nއިބްރާހީމީ މިސްކިތަކީ މުސްލިމުން ގަބޫލުކުރާ ގޮތުގައި މުގައްދަސް ބިނާ އެކެވެ. ޔަހޫދީން ވެސް މިފަދައިން ގަބޫލުކުރެ އެވެ.\nޔަހޫދީ ހައްދުފަހަނަ އަޅާފައިވާ ވަޒަންވެރިއެއް ކަމަށްވާ ބަރޫޗް ގޯލްޑްސްޓޭން މިސްކިތުގެ ތެރޭގައި 1994 ވަނަ އަހަރު ފަލަސްތީނުގެ 29 މީހަކު ގަތުލުކުރި އެވެ. އެ ހާދިސާއަށް ފަހު އިޒްރޭލުގެ ކަމާބެހޭ ފަރާތްތަކުން ވަނީ މިސްކިތާއި ގޯތިތެރެ މުސްލިމުންނާއި ޔަހޫދީން އަޅުކަންކުރާ މީހުންނަށް ބައިކޮށްފަ އެވެ.\nއިބްރާހީމީ މިސްކިތާއި ހިބްރޫންގެ ދުވަސްވީ ސިޓީއަކީ ދުނިޔޭގެ ތަރިކައިގެ ލިސްޓުގައި ހިމަނަން ޖެހޭ ތަނެއް ގޮތުގައި ޔުނެސްކޯގެ ދުނިޔޭގެ ތަރިކައިގެ ކޮމިޓީން 2017 ވަނަ އަހަރުގެ ޖުލައި މަހު ވަނީ ނިންމާފަ އެވެ.\nހިބްރޫން ސިޓީގައި ގާތްގަނޑަކަށް 160،000 ފަލަސްތީނު މުސްލިމުން ދިރިއުޅެވެ. ޔަހޫދީންގެ 500 އެއްހާ ޔަހޫދީ ވަޒަންވެރިން ވެސް ދިރިއުޅެ އެވެ.


Vahkkan foruvan ulhey kamuge badhunaamu elheykah beynumeh noon: Hassan - vNews.mv\nހެންވޭރު ހުޅަނގު ދާއިރާގެ މެމްބަރު ހަސަން ލަތީފު - ފޮޓޯ: މަޖިލީސް\nވައްކަން ފޮރުވަން އުޅޭ ކަމުގެ ބަދުނާމު އެޅޭކަށް އެމްޑީޕީން ބޭނުމެއްނުވޭ: ހަސަން\nރިފާޢަތު Male' | 01 October 2020, 15:52\nވައްކަން ފޮރުވަން އުޅޭ ކަމުގެ ބަދުނާމު އެޅޭކަށް އެމްޑީޕީ ބޭނުން ނުވާ ކަމަށް އެޕާޓީގެ ޗެއާޕާސަން އަދި ހެންވޭރު ހުޅަނގު ދާއިރާގެ މެމްބަރު ހަސަން ލަތީފު ވިދާޅުވެއްޖެއެވެ.\nމެމްބަރު ހަސަން މިފަދައިން ވިދާޅުވެފައި މިވަނީ އެމްއެމްޕީއާރުސީގެ ކޮރަޕްޝަނުގެ މައްސަލައާ ގުޅިގެން ކުރީގެ ނާއިބު ރައީސް އަހުމަދު އަދީބުގެ މައްޗަށް ދައުލަތުން އުފުލި ހަތް ދައުވާ އާއި ގުޅިގެން ކްރިމިނަލް ކޯޓުގައި ދެއްކެވި ވާހަކަތަކާއި ގުޅިގެންނެވެ.\nމެމްބަރު ހަސަން ކުރެއްވި ޓްވީޓެއްގައި ވަނީ އެމްއެމްޕީއާރްސީ ފައިސާގެ ބައިކުޅަ ބައި ލިބުނު މިނިސްޓަރުންނާއި މަޖިލިސް މެންބަރުންނާއި އެނޫންވެސް މީހުންގެ ނަންތައް އާއްމުކޮށް، ޝަރީއަތްކޮށް އިންސާފު ގާއިމްވާން ޖެހޭ ކަމަށެވެ. އެކަން ނުކުރާހާ ހިނދަކު ވައްކަން ފޮރުވަން އުޅޭ ކަމުގެ އިލްޒާމް އެޅޭނެ ކަމަށް ހަސަން ލަތީފް ވިދާޅުވިއެވެ.\nއެ ބަދުނާމު އެޅޭކަން ގައިމުވެސް އެމްޑީޕީ ބޭނުމެއް ނޫން ކަމަށްވެސް ހަސަން ވިދާޅުވިއެވެ.\nމެމްބަރު ހަސަން މިފަދައިން ވިދާޅުވި އިރު ދައުލަތުން އަދީބުގެ މައްޗަށް އުފުލި ހަތް ދައުވާ އާއި ގުޅިގެން އިއްޔެ ކްރިމިނަލް ކޯޓުގައި ބޭއްވި ޝަރީއަތުގެ މަޖިލީހުގައި އެ ހަތް ދައުވާ އަށް އިއުތިރާފުވެ އަދީބު ވަނީ އެމްއެމްޕީއާރްސީގެ ހިޔާނާތުގެ ފައިސާ ނުލިބޭ ސިޔާސީ އެއްވެސް ޕާޓީއެއް ނެތް ކަމަށް ވިދާޅުވެފައެވެ.\nއެގޮތުން ދައުލަތުގެ އެކި މުއައްސަސާތަކުގެ އޭރުގެ ވެރިންނަށާއި، މަޖިލީހުގެ ގިނަ މެންބަރުންތަކަކަށާއި، ޝަރުއީ ކޯޓުތަކުގައި ބައެއް ފަނޑިޔާރުންނަށާއި، ކުރީގެ ބައެއް ރައީސުންނާއި، ހުރިހާ ސިޔާސީ ޕާޓީއަކަށް ވެސް އެ ފައިސާ ބަހާފައިވާނެ ކަމަށް އަދީބު ވަނީ ވިދާޅުވެފައެވެ.\nއެމްއެމްޕީއާރުސީގެ ޚިޔާނާތުގެ މައްސަލާގައި ހަމައެކަނި ރައީސް ޔާމީން ޖަލުގައި ބޭންދުމުގެ މާބޮޑު އިންސާފެއް ނުވިސްނޭ ކަމަށް ކުރީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދުވެސް ވަނީ މީގެ ކުރިން ވިދާޅުވެފައެވެ.\nއެގޮތުން ރައީސް ނަޝީދު ލިޔުއްވާފައިވާ ލިޔުމެއްގައި ވަނީ ރައީސް ޔާމީންގެ އަމަލުފުޅުތަކާއި ޚިޔާލުފުޅުތަކަށް އަދި އުސޫލްތަކަށް އެމަނިކުފާނު ތާއީދު ނުކުރައްވާ ކަމަށެވެ. ނަމަވެސް އެމްއެމްޕީއާރުސީގެ ޚިޔާނާތުގެ މައްސަލާގައި ހަމައެކަނި ރައީސް ޔާމީން ޖަލުގައި ބޭންދުމުގެ މާބޮޑު އިންސާފެއް އެމަނިކުފާނަށް ނުވިސްނޭ ކަމަށެވެ.\nއެމްޑީޕީއިން ބުނީ ކުރީ ސަރުކާރުގެ ވައްކަމުގެ މައްސަލަތަށް ބަލާނެ ކަމަށާއި އެކަން ކުރުމުގައި ފަސްޖެހެންވީ އެއްވެސް ސަބަބެއް ނެތް ކަމަށްވެސް އެ ލިޔުމުގައިވެއެވެ.\nއަހުމަދު އަދީބް ހަސަން ލަތީފް ރާއްޖެ އެމްޑީޕީ އެމްއެމްޕީއާރްސީ ސިޔާސީ\nމަސްދޯންޏަށް އެރި މައްސަލައިގައި ބަޔަކު ހައްޔަރުކޮށްފި


Nizambe Bangladesh Premier league club akaa havaaluvanee | Mihaaru\nނިޒާމްބެ ބަންގްލަދޭޝް ޕްރިމިއާ ލީގު ކްލަބަކާ ހަވާލުވަނީ\n30 އޮކްޓޯބަރ 2019 - 16:32 12 comments\nގައުމީ 16 އަހަރުން ދަށުގެ ޓީމުގެ ކޯޗުކަމުގެ މަގާމުން ވަކިވެ މަޝްހޫރު ކޯޗު މުހައްމަދު ނިޒާމް (ނިޒާމްބެ) ބަންގްލަދޭޝްގެ ޕްރިމިއާ ލީގުގައި ވާދަކުރަމުން އަންނަ ސައިފް ސްޕޯޓިން ކްލަބްގެ ކޯޗުކަމާ ހަވާލުވާން ނިންމައިފި އެވެ.\nޓީސީ ސްޕޯޓްސް ކްލަބަށް 2017 ވަނަ އަހަރު ބަންގްލަދޭޝްގައި ބޭއްވި ޝެއިހް ކަމާލް ކަޕް ޗެމްޕިއަންކަން ހޯދަައިދިން ނިޒާމްބެ ޓީސީ ދޫކޮށްލީ މިދިޔަ ސީޒަނުގެ ދިރާގު ދިވެހި ޕްރިމިއާ ލީގު ކާމިޔާބުކޮށްދީފަ އެވެ. ނިޒާމްބެ 16 އަހަރުން ދަށުގެ ގައުމީ ޓީމާ ހަވާލުވީ 2023 ވަނަ އަހަރު ރާއްޖޭގައި ބާއްވާ އިންޑިއަން އޯޝަން އައިލެންޑް ގޭމްސް (އައިއޯއައިޖީ) އަށް އަމާޒުކޮށް ޓީމެއް ތައްޔާރުކުރުމުގެ މަސައްކަތުގަ އެވެ.\nނިޒާމްބެ "މިހާރަ"ށް ބުނީ ސައިފްގެ ހުށަހެޅުން ބަލައިގަންނަން ނިންމީ ރާއްޖޭން ބޭރުގެ ފުރުސަތަކަށްވުމާ އެކު ކެރިއަރުގައި އިތުރަށް ކުރިއަށްދާން ވެސް ލިބޭ ފުރުސަތަކަށްވާތީ އެވެ.\n"އަސްލު ހަގީގަތުގައި އެންމެ ފުރަތަމަ ވެސް ވިސްނުންހުރި މިހެން ލިބޭ ފުރުސަތެއްގެ ބޭނުން ހިފަން. އެ ގޮތަށް ވިސްނައިގެން ހުއްޓާއައި ފުރުސަތެއް. އަޅުގަނޑަށް 16 އަހަރުން ދަށުގެ ޓީމާ އެކު ވެސް ރަނގަޅު މަސައްކަތެއް ކުރެވުނީ. ދބައްސާމް (އެފްއޭއެމްގެ ރައީސް)އާ މަޝްވަރާ ކުރުމަށް ފަހު އެއްބަސްވެވުނީ މިއީ ރާއްޖޭގެ ކޯޗަކަށް ވެސް ލިބޭ ރަނގަޅު ފުރުސަތެއްގެ ގޮތުގައި،" ނިޒާމްބެ ބުންޏެވެ.\n"ސޯޅަ އަހަރުން ދަށުގެ ޓީމު ވެސް ކުރިއަށްދާނެ ގޮތްތަކެއް މަޝްވަރާކުރެވިގެން މި ގޮތަށް ނިންމީ. ތިން ހުށަހެޅުމެއްގެ ތެރެއިން އެންމެ ރަނގަޅު އޮޕްޝަނެއް އަސްލު މި ނެގީ. އެއީ ކެރިއަރަށް ވިސްނާފައި،"\nނިޒާމްބެ ބުނީ މިހާރު ހަމަޖެހިފައި އޮތްގޮތުން އަންނަ މަހު ފަސް ވަނަ ދުވަހު ސައިފް ޓީމާ ހަވާލުވާނެ ކަމަށެވެ. މިދިޔަ އަހަރު އޭއެފްސީ ކަޕްގެ ކޮލިފައިން ބުރުގައި ނިޒާމްބެގެ ކޯޗުކަމުގައި ޓީސީން ވަނީ ސައިފްގެ މައްޗަށް ކުރިހޯދައިފަ އެވެ. އިންގްލެންޑްގެ ސްޓެވާޓް ހޯލްގެ ކޯޗުކަމުގައި ސައިފް މިދިޔަ ސީޒަން ނިންމާލީ ލީގުގެ ހަތަރު ވަނައިގަ އެވެ. މި އަހަރުގެ ލީގު ފަށާނީ އަންނަ ޑިސެމްބަރު މަހު އެވެ.\nވެލެންސިއާ އާއި އައި.އެފް.ސީ ގެ ކުރީގެ ކުޅުންތެރިޔާ ނިޒާމްބެ ފާހަގަކުރެވުނީ، ޒުވާން ކުޅުންތެރިން ކުރިއަރުވައި އަދި އޭނާގެ ގޭމް ޕްލޭނުގައި ހާއްސަ ސްޓައިލަކަށް އަބަދުވެސް ޓީމު ކުޅުވާ ކޯޗެއްގެ ގޮތުގަ އެވެ.\nބަންގްލަދޭޝްގެ ލީގަކީ ފަހަކަށް އައިސް މި ސަރަހައްދުގައި އެންމެ ބޮޑަށް ކުރިއަރަމުން އަންނަ ލީގެވެ. ބާރަ ކްލަބް ވާދަކުރާ މި ލީގުގައި ރާއްޖޭގެ ނިއު ރޭޑިއަންޓަށް ކުރިން ކޯޗުކޮށްދިން ސްޕެއިނުގެ އޮސްކާ ބްރުޒޮން ވެސް މަސައްކަތްކުރެ އެވެ. އޭނާ ކޯޗުކޮށްދެނީ އެންމެ ފަހުގެ ޗެމްޕިއަން ބަޝުންދުރަ ކިންގްސް އަށެވެ.\nނިޒާމްބެގެ ކޯޗިން ކެރިއަރުގެ ފުރަތަމަ ބޮޑު މަސައްކަތުގައި، 2006 ގައި ވިލިނގިލީ ވިޔަންސާ އެކު ވަރަށް ރަނގަޅު ނަތީޖާތަކެއް ނެރުނީ މުޅިން އާ ކުޅުންތެރިން ގޮވައިގެންނެވެ. ހަގީގަތުގައި އެ ޓީމަކީ ދެ ވަނަ ޑިވިޝަނުން އައިސް ފުރަތަމަ ޑިވިޝަނުގައި ރަނގަޅު ނަތީޖާތަކެއް ނެރުން މިހާރު އާއްމުވެފައިވާ ވުމުގެ ވެސް ފެށުމެވެ. އޭގެ ފަހުން ލ. ކަޅައިދޫ ޓީމު ވެސް ފުރަތަމަ ޑިވިޝަނަށް ގެނެސް ކުޅުވި އެވެ. މިދިޔަ އަހަރު ލީގު ޗެމްޕިއަންކަން ހޯދި ޓީސީ އަކީ ވެސް، ނިޒާމްބެ ދެ ވަނަ ޑިވިޝަނުން ފެށިގެން ކުރިއަރުވަމުން ފުރަތަމަ ޑިވިޝަނަށް ގެނައި ޓީމެކެވެ.\nއިތުރު ލިޔުންތައް އެފްއޭއެމް މުހައްމަދު ނިޒާމް (ނިޒާމްބެ)


Gaumee volley league ge champion kan Sifain hoadhaifi | Mihaaru\nސިފައިންގެ ކުޅުންތެރިން ގައުމީ ލީގުގެ ޝީލްޑާއެކު އުފާފާޅުކުރަނީ.-- ފޮޓޯ: ހުސެއިން ވަހީދު/ މިހާރު\n07 ޖެނުއަރީ 2020 - 09:01 1 comment\nރޭގެ މެޗުން ސިފައިންނަށް ލީގު ގެއްލެން އޮތީ އެ މެޗު ފަސް ސެޓަށް ނުގޮސް ޕޮލިސް މޮޅުވި ނަމަ އެވެ.. އެކަމަކު ފަސް ސެޓަށް ދިއުމުން ސިފައިންނަށް ގައުމީ ލީގު ކަށަވަރުވީ އެވެ. ސިފައިން އެއް ވަނަ ދިޔައީ 16 ޕޮއިންޓާ އެކު އެވެ. ދެ ވަނައިގައި ޕޮލިސް އޮތީ 15 ޕޮއިންޓް ހޯދައިގެންނެވެ. ތިން ވަނައިގައި އޮތީ އިއްޔެ ހަވީރު ސްޕޯޓްސް ކްލަބް ސިޓީ އަތުން ސީދާ ތިން ސެޓުން މޮޅުވި ގުޑީސް ސްޕޯޓްސް ކްލަބް އެވެ. ގުޑީސް އަށް ވަނީ 14 ޕޮއިންޓެވެ.\nޒުވާނުންގެ މަރުކަޒު އެތެރެ ކޯޓުގައި ގިނަ ސަޕޯޓަރުންގެ ކުރިމަތީގައި ރޭ ކުޅުނު މެޗުގެ ސެޓުތައް ދިޔައީ 23-25، 26-24، 24-26، 28-26 އަދި 11-15 އިންނެވެ.\nމެޗުގެ ފުރަތަމަ ސެޓު ފަށައިގެން ސިފައިން ރަނގަޅު ލީޑެއްގައި އޮތެވެ. އެ ޓީމުގެ ބިދޭސީ ދެ ކުޅުންތެރިން ކަމަށްވާ މުބާޝިރު ރާޒާ އާއި އިދްރީސް މުހައްމަދުގެ ފަރާތުން ރަނގަޅު ކުޅުމެއް ސެޓުގެ ކުރީކޮޅުގައި ފެނިގެންދިޔަ އެވެ. އޭގެ ފައިދާ ނަގައި ސިފައިން ލީޑެއްގައި އޮތް ނަމަވެސް 13-13 އިން އެއްވަރުވިފަހުން ސިފައިންނަށް ކުރިން ދެއްކި ކުޅުން ދައްކަން އުނދަގޫވި އެވެ. ޕޮލިހުގެ ބިދޭސީ ދެ ކުޅުންތެރިން ކަމަށްވާ ދިޕްތީ އާއި ސަމާލްގެ އިތުރުން ހުނަރުވެރި ކުޅުންތެރިޔާ އަލީ ހުޒާމް (ހުޒަންޓެ)ގެ ރަނގަޅު ހަމަލާތަކެއް ފަހުން ފެނިގެންދިޔަ މި ސެޓު 23-25 އިން ގެންގޮސް ޕޮލިހުން ހަމަޖެހިލި އެވެ.\nޕޮލިހުގެ ކުޑަކާއްޓެ (ކ) އާއި ހުޒަންޓެ އުފާފާޅުކުރަނީ. -- ފޮޓޯ: ހުސެއިން ވަހީދު/ މިހާރު\nދެ ވަނަ ސެޓު ފަށައިގެން ދެ ޓީމުގެ ފަރާތުން ހަމަހަމަ ކުޅުމެއް ފެނިގެންދިޔައިރު، ތަޖުރިބާކާރު ސެޓަރު އިޝާން މުހައްމަދު (ބަޓިސް)ގެ ފުރިހަމަ ބޭނުންހިފައި ޕޮލިހުން ލީޑު ދަމަހައްޓަމުންދިޔަ އެވެ. މުޅި ސެޓުގައި އެއްކޮށް ކަހަލަ ގޮތަކަށް ރަނގަޅު ފޯމެއްގައި އޮވެ ސެޓު ނިންމާލަން ލިބުނު ޕޮލިސް ޓީމަށް ފަހު ކޮޅުގައި ގޯސްތަކެއް ހެދުނެވެ. އޭގެ ފައިދާ ސިފައިންގެ ޓީމުން ވަރަށް ރަނގަޅަށް ނެގި އެވެ. ސިފައިންގެ ޓީމަށް ދެ ވަނަ ސެޓު ހޯދައިދިނުމުގެ އެންމެ ބޮޑު ކްރެޑިޓެއް ހައްގުވަނީ ތަޖުރިބާކާރު ކުޅުންތެރިޔާ އަހުމަދު އަބްދުލް ކަރީމް (ލޯންގޭ) އަށެވެ. ލޯންގޭ ޖެހިޖެހިގެން ކުރި މޮޅު ތިން ސާވިސްއާ އެކު ސިފައިން ވަނީ ދެ ވަނަ ސެޓު 26-24 އިން ގެންގޮސްފަ އެވެ.\nސެޓެއް ލިބުމާ އެކު ސިފައިން ތަފާތު ރޫހެއްގައި ފަށައި ތިން ވަނަ ސެޓުގެ ކުރީކޮޅުގައި ބޮޑު ލީޑެއް ނެގި އެވެ. ލޯންގޭ އާއި މުބާޝިރުގެ އިތުރުން ސެޓަރު ހުސެއިން ޝާހިދު (ޝާޑު)ގެ މޮޅު ކުޅުމާ އެކު ސިފައިން ހަ ޕޮއިންޓުން ކުރީގައި އޮތެވެ. އެކަމަކު ޕޮލިހުގެ ކޯޗު އަޝްރަފު އަލީ (އަސްރާ) ޓައިމްއައުޓްތަކެއް ނަގައި ޓީމު ހަމަޖައްސުމުގެ ނަތީޖާ އަކަށްވީ ޕޮލިހުން 13-13 އިން ފަހަތުން އަރައި އެއްވަރުކުރުމެވެ. އިސްމާއިލް ސާޖިދު (ކުޑަކާއްޓެ)ގެ ރަނގަޅު ހަމަލާތަކެއް މި ސެޓުގެ ފަހުކޮޅުގައި ފެނިގެންދިޔައިރު، ޕޮލިހުން ސެޓު ގެންދިޔައީ 24-26 އިންނެވެ. މި ސެޓުގައި ސިފައިންގެ ޓީމުގެ މުބާޝިރަށް ކޮންމެވެސް ވަރެއްގެ އަނިޔާއެއްވި އެވެ. އެކަމަކު ފަރުވާ ހޯދުމަށް ފަހު އޭނާ ކުޅުނެވެ.\nހަތަރު ވަނަ ސެޓު ފަށައިގެން ރަނގަޅު ރޫހެއްގައި ކުޅެ ޕޮލިހުން ބޮޑު ލީޑެއް ނެގި އެވެ. ފައިނަލް މެޗުގެ މޮޅު ކުޅުންތެރިޔަކަށް ހޮވުނު ލަންކާ ގައުމީ ޓީމަށް ކުޅޭ ދިޕްތީގެ ފަރާތުން މި ސެޓުގެ ކުރީކޮޅުގައި މޮޅު ކުޅުމެއް ފެނުނެވެ. އެކަމަކު ވަކި ހިސާބަކުން ސިފައިން އަލުން ފޯމަަކަށް އެޅި ފަހަތުން އަރައި އެއްވަރުކުރި އެވެ. ސިފައިންގެ ފަރާތުން މި ސެޓުގެ ފަހު ވަގުތާ ހަމައަށް ހިތްވަރުގަދަ ކުޅުމެއް ފެނުނެވެ. އެންމެ މޮޅަށް ކުޅުނީ އާދަމް ނަސީމް (އެޑަމް) އާއި ލިބަރޯ އަހުމަދު ނަބީލް އެވެ. މީގެ ތެރެއިން އެޑަމް ހާއްސަވަނީ އެ ވަގުތު އޭނާ ހުއްޓުވަން ޕޮލިހަށް ވަރަށް ބޮޑަށް އުނދަގޫވުމުންނެވެ. ދެ ޓީމަށް ވެސް ސެޓު ނިންމަން ލިބި ބޭނުންނުކުރެވި ދަނިކޮށް އެންމެ ފަހުން ފުރުސަތުގެ ބޭނުން ހިފައި 28-26 އިން ސިފައިން ސެޓު ގެންދިޔައީ އެވެ. ދެ ސެޓު ލިބުމާ އެކު ސިފައިންނަށް ޗެމްޕިއަންކަން ލިބުމުން ކުޅުންތެރިންނާއި ކޯޗުން ކޯޓު މައްޗަށް އަރައި ވަރަށް ބޮޑަށް އުފާފާޅުކުރި އެވެ.\nސިފައިންގެ ލޯންގޭ ރޭގެ މެޗުގެ ތެރެއިން. -- ފޮޓޯ: ހުސެއިން ވަހީދު/ މިހާރު\nމި މެޗުގެ ނަތީޖާ ނެރެން ފަސް ވަނަ ސެޓެއް ކުޅުނު ނަމަވެސް ދިޔައީ މާބޮޑު ފޯރިއެއް ނެތި އެވެ. މުބާރާތުގެ ޗެމްޕިއަންކަން ސިފައިންނަށް ކަށަވަރުވެފައިވުމުން މި ސެޓުގައި އެ ޓީމުގެ ކޯޗު މުމްތާޒް އަލީ (މުންތޭ) ވަނީ ބަދަލުތަކެއް ގެނެސްފަ އެވެ. ދެ ޓީމުގެ ފަރާތުން ވެސް އާދައިގެ ކުޅުމެއް ފެނިގެންދިޔަ މި ސެޓު 11-15 އިން ގެންގޮސް ޕޮލިސް ވަނީ މެޗު ކާމިޔާބުކޮށްފަ އެވެ.\nމުބާރާތުގެ މޮޅު ކުޅުންތެރިޔަކީ ސިފައިންގެ އެޑަމް އެވެ. އެންމެ މޮޅު ކޯޗުގެ މަގާމު ސިފައިންގެ ކޯޗު މުންތޭ އަށް ލިބުނުއިރު، ފެއާޕްލޭ ޓީމަކީ ސިފައިން އެވެ. ޑްރީމް ޓީމުގައި ހިމެނެނީ ސިފައިންގެ ލޯންގޭ އާއި ޝާޑު އަދި ނަބީލްގެ އިތުރުން ޕޮލިހުގެ ހުޒަންޓެ އާއި ކުޑަކާއްޓެ އަދި ހުސެއިން ޔޫސުފް އަދި ގުޑީސްގެ އާދަމް ފައިރޫޒް އެވެ. މުބާރާތުގެ އެންމެ އުއްމީދީ ކުޅުންތެރިޔަކީ ގުޑީސްގެ ޝަމާއިލް ހުސެއިން އެވެ.\nގައުމީ ވޮލީ ލީގު މި ފަހަރު ބޭއްވީ އަހަރެއްގެ މެދުކެނޑުމަކަށް ފަހު އެވެ. ގައުމީ ވޮލީބޯޅަ ލީގުގެ އަންހެން ޑިވިޝަނާއި ފިރިހެން ޑިވިޝަންގެ މުބާރާތް ނުބާއްވާގޮތަށް މިދިޔަ އަހަރު ވޮލީބޯލް އެސޯސިއޭޝަން އޮފް މޯލްޑިވްސް (ވީއޭއެމް) އިން ނިންމީ ޒުވާނުންގެ މަރުކަޒު އެތެރެ ކޯޓު ލިބިފައިވާ މުއްދަތުގެ ތެރެއަށް ފައްތައިގެން ވޮލީ ސީޒަން ކުރިއަށް ގެންދާއިރު އޭރު ލީގު ކުޅެވެން ނެތުމުންނެވެ. މި އަހަރު ބޭއްވީ ފިރިހެން ޑިވިޝަން އެކަންޏެވެ. ސިފައިން ބަލިކުރުމަށް ފަހު 2017 ވަނަ އަހަރު ގައުމީ ލީގު ޗެމްޕިއަންކަން ހޯދީ މޯލްޑިވިއަން އެވެ. އޭގެ ކުރިން ފަހަރު 2016 ވަނަ އަހަރު ހޯދީ ސިފައިންނެވެ.\nއިތުރު ލިޔުންތައް ގައުމީ ވޮލީބޯޅަ ލީގު ޕޮލިސް ކްލަބް ދިވެހި ސިފައިންގެ ކްލަބު


Ebbasvun dhamahahtaane kamuge yageenkan Sudan ge askaree leader dheefi\nސޫދާންގެ އަސްކަރީ ލީޑާރު މުހައްމަދު ހަމްދާން (ހެމެޓީ)-- ފޮޓޯ:އޭޕީ\nއެއްބަސްވުން ދަމަހައްޓާނެކަމުގެ ޔަގީންކަން ސޫދާންގެ އަސްކަރީ ލީޑަރު ދީފި\nބާރުތައް ބަހާލުމަށް ސޫދާންގެ އަސްކަރީ ކައުންސިލާއި އިދިކޮޅު ހަރަކާތްތައް ހިންގާ ފަރާތްތަކުން އެއްބަސްވުމެއްގައި ސޮއިކުރުމަށް ނިންމާފައިވާއިރު، އެކަން ދަމަހައްޓާނެކަމަށް ސޫދާންގެ އަސްކަރީ ލީޑަރު މުހައްމަދު ހަމްދާން (ހެމެޓީ) ވިދާޅުވެއްޖެއެވެ.\nމިވަގުތު ސޫދާންގެ އެންމެ ބާރުގަދަ ފަރާތްގެ ގޮތުގައި މީޑިއާތަކުން ސިފަކުރާ ހެމެޓީ، އެއްބަސްވުން ދަމަހައްޓާނެ ކަމުގެ ޔަގީންކަން ދެއްވީ ބީބީސީ އަށް ދެއްވި އިންޓަވިއުއެއްގައެވެ. ހެމިޓީ ވިދާޅުވީ އެއްބަސްވުމުގައި ހުރިހާ މާއްދާއަކާއި އެއްގޮތަށް އަސްކަރިއްޔާއިން އަމަލުކުރާނެކަމަށެވެ.\nހެމިޓީ ވިދާޅުވީ އެއްބަސްވުމެއް އެކުލަވާނުލިޔަސް އެއީ ރައްޔިތުން އެދޭ ގޮތް ކަމުގައިވާތީ އެކަންވާންޖެހޭނީ އެހެން ކަމަށެވެ. ހެމިޓީ އަކީ ސޫދާންގެ ރެޕިޑް ސަޕޯޓް ފޯސަސް (އާރްއެސްއެފް) ގެ ކޮމާންޑަރުވެސް މެއެވެ. އާރްއެސްއެފަކީ ސޫދާންގައި ބޮޑު ގަތުލު އާންމެއް ހިންގި ކަމުގެ ތުހުމަތުކުރެވޭ ބައެކެވެ.\nސޫދާންގައި ހިނގި ހަމަނުޖެހުންތަކުގައި ޖޫން މަހުގެ ތިން ވަނަ ދުވަހު އާރްއެސްއެފުން ވަނީ 120 ވުރެ ގިނަ މީހުން މަރާލައިފައެވެ. އަދި އޭގެ ތެރެއިން ގިނަ އަދަދެއްގެ މީހުންގެ ހަށިގަނޑުވަނީ ނީލަން ކޯރަށް އެއްލާލައިފައެވެ.\nނަމަވެސް އާރްއެސްއެފުން ވަނީ އެ ތުހުމަތުތައް ދޮގުކޮށްފައެވެ. ހެމެޓީ ވިދާޅުވީ އާރްއެސްއެފްގެ އަގު ވައްޓާލުމަށް ބަޔަކު މަސައްކަތްކުރަމުންދާކަމަށެވެ. އަދި އާރްއެސްއެފަކީ މީހުން މަރާ ބައެއް ނޫންކަމަށާއި، އެމީހުންނަކީ މީހުންނަށް ރައްކާތެރިކަން ދޭ ބައެއްކަމަށް ހެމިޓީ ވިދާޅުވިއެވެ.\nގިނަ ދުވަސްތަކެއް ވަންދެން އެ ގައުމުގެ މަގުތަކުގައި ކުރި މުޒާހަރާތައް ކޮންޓްރޯލް ކުރަން އެ ގައުމުގެ އަސްކަރިއްޔާއަށް ނުކުޅެދިފައި އޮތް ދަނޑިވަޅެއްގައި އާދެވުނު އެއްބަސްވުމުގެ ދަށުން ސޫދާން އިން ގާއިމުކުރާ އަސްކަރީ-މަދަނީ މުސްތަގިއްލު ކައުންސިލުގައި ތިއްބަވާނީ ސޫދާންގެ އަސްކަރިއްޔާގެ ފަސް ބޭފުޅުންނާއި ރައްޔިތުންގެ ތެރެއިން ހޮވާލެވޭ ފަސް މީހުންނެވެ. މީގެ އިތުރުން ދެފަރާތުން އެއްބަސްވާ އެކަކު ހިމެނޭނެއެވެ.


Microsoft ge aa game anna mahuge 18 gai | Mihaaru\nމައިކްރޮސޮފްޓްގެ އާ ގޭމް ލޯންޗްކުރުން އަންނަ މަހުގެ 18 ގައި\n15 ޖުލައި 2020 - 07:59\nމައިކްރޮސޮފްޓް ކުންފުނީގެ 37 އަހަރުވީ ގޭމް ސީރީޒް "ފްލައިޓް ސިމިއުލޭޓާ" ގެ އާ ވާޝަން އަންނަ މަހުގެ 18 ގައި ލޯންޗްކުރަން ނިންމައި ޕްރި-އޯޑަރަށް ހުޅުވާލައިފި އެވެ.\nމި ގޭމަކީ މަތިންދާބޯޓް ދުއްވުމުގެ ތަޖުރިބާކޮށްލެވޭ ގޮތަށް ފަރުމާކޮށްފައި ގޭމް ސީރީޒްގެ ތިން ވަނަ އެޑިޝަނެވެ. އެންމެ ފަހުން ނެރުނު ވާޝަނަކީ 2014 ގެ މައިކްރޮސޮފްޓް ސިމިއުލޭޓާ އެކްސް: ސްޓްރީމް އެޑިޝަނެވެ. ފްލައިޓް ސިމިއުލޭޓާގެ ފުރަތަމަ ވާޝަން ނެރުނީ 1982 ގަ އެވެ.\nމައިކްރޮސޮފްޓުން ބުނި ގޮތުގައި ޕީސީ އާއި އެކްސް ބޮކްސް ކޮންސޯލް ވެސް ކުޅެވޭ ގޮތަށް ފަރުމާކޮށްފައިވާ ގޭމްގެ އެންމެ ފަހުގެ ވާޝަން، އަލަށް ފަށައިގަންނަ މީހުންނާއި ޕްރޮފެޝަނަލްކޮށް ގޭމް ކުޅޭ މީހުންނަށް ވެސް ވަރަށް ހާއްސަ ގޭމަކަށްވާނެ އެވެ. އަދި މި ގޭމް ވިންޑޯސް 10 ގައި ކުޅެލަން ވަރަށް ޗާލުވާނެ ކަމަށް ވެސް ބުންޏެވެ.\nއާ ގޭމްގައި އާ ފީޗާތަކެއް ވެސް ހުންނާނެ އެވެ. އޭގެ ތެރޭގައި ދުވާލާއި ރޭގަނޑު ވެސް ބޯޓު ދުއްވައިލެވުން ހިމެނެ އެވެ.\n"ފްލައިޓް ސިމިއުލޭޓާ" ގެ އަގުތައް އުޅެނީ ތިން ރޭޓެއްގަ އެވެ. އެގޮތުން 20 މަތިންދާ ބޯޓާއި 30 އެއާޕޯޓާ އެކު ސްޓެންޑާޑް އެޑިޝަންގެ އަގަކީ 59.99 ޑޮލަރެވެ. އަދި 25 ބޯޓާއި 35 އެއާޕޯޓާ އެކު ޑިލަކްސް އެޑިޝަންގެ އަގަކީ 89.99 ޑޮލަރެވެ. މީގެ އިތުރުން 30 ބޯޓާއި 40 އެއާޕޯޓާ އެކު ޕްރިމިއަމް ޑިލަކްސް އެޑިޝަންގެ އަގަކީ 119.99 ޑޮލަރެވެ.\nއިތުރު ލިޔުންތައް މައިކްރޮސޮފްޓް ވީޑިއޯ ގޭމް އެމެރިކާ


Minivan inthihaabakah huras alhaa meehunnah fiyavalhu alhan jehidhaane: USA | Mihaaru\nރިޔާސީ އިންތިޚާބުގެ ރީރެޖިސްޓްރޭޝަން ކުރިއަށް ދަނީ: އެމެރިކާއިން ވަނީ އިންސާފުވެރި އިންހާބެއް މުހިންމު ކަމަށް ބުނެފައި. -- ފޮޓޯ: މިހާރު\nމިނިވަން އިންތިޚާބަކަށް ހުރަސްއަޅާ މީހުންނަށް ފިޔަވަޅުއަޅަން ޖެހިދާނެ: އެމެރިކާ\n07 ސެޕްޓެމްބަރ 2018 - 11:30 52 comments\nރާއްޖޭގައި މި މަހު ބާއްވާ ރިޔާސީ އިންތިޚާބަށް ވަގުތު ކުޑަތަންވަމުން އަންނައިރު ވެސް ޑިމޮކްރަސީގެ ހަމަތައް ގެއްލެމުން ދާތީ ކަންބޮޑުވާ ކަމަށާއި ޑިމޮކްރަޓިކް މިނިވަން އިންތިޚާބަކަށް ހުރަސްއަޅާ މީހުންނަށް ފިޔަވަޅު އަޅަން ޖެހިދާނެ ކަމަށް އެމެރިކާއިން އިންޒާރު ދީފި އެވެ.\nއެމެރިކާގެ ސްޓޭޓް ޑިޕާޓްމަންޓުން ރޭ ނެރުނު ބަޔާނެއްގައި ބުނީ ރާއްޖޭގައި ހަޔަމާއި އިންސާފުން ބޭރުން ޖަލަށް ލާފައިވާ ސިޔާސީ ބޭފުޅުން މިނިވަންކުރުމަށް ބައިނަލްއަގުވާމީ މުޖުތަމައުން ގޮވާލައި ގޮވާލުމަށް އެމެރިކާއިން ވެސް ތާއީދުކުރާ ކަމަށެވެ. އަދި ސުޕްރީމް ކޯޓަށް ފުރިހަމަ މިނިވަން ދިނުމާއެކު، ސިޔާސީ ބޭފުޅުން ހިމެނޭ ގޮތަށް ނުވަ މީހަކު މިނިވަންކުރުމަށް އެ ކޯޓުން ފެބްރުއަރީ 1 ގައި ނެރުނު އަމުރު ތަންފީޒު ކުރުމަށް ވެސް އެމެރިކާ އިން ވަނީ އަނެއްކާވެސް ގޮވާލައިފަ އެވެ.\nއެމެރިކާއިން އިންޒާރު ދީފައި މި ވަނީ އެ ގައުމުގެ ސިއްރު ލިޔުންތަކެއްގައި، ރާއްޖޭގެ އިންތިޚާބަށް ނުފޫޒު ފޯރުވަން މަސައްކަތްކުރާ ކަމަށް ބުނެފައިވާ ކަމަށް ދައުލަތުގެ މީޑިއާ އިން ފެތުރި ޚަބަރެއް ދޮގުކޮށް ބަޔާނެއް ނެރުމަށް ފަހުގަ އެވެ. ލަންކާގައި ހުންނަ އެމެރިކާ އެމްބަސީން ބުނީ އެ ޚަބަރު ގެނެސްފައި ވަނީ ބަޔަކު ހަދާފައިވާ ފޭކް ލިޔުންތަކަކާ ހަވާލާދީ ކަމަށެވެ.\nފެބްރުއަރީ 1 ގައި ސުޕްރީމް ކޯޓުގެ ފަސް ފަނޑިޔާރުންގެ އިއްތިފާގުން ނެރުނު އެ އަމުރާ ގުޅިގެން ކުއްލި ނުރައްކަލުގެ ހާލަތު އިއުލާނުކޮށް، އޭރުގެ އުއްތަމަ ފަނޑިޔާރު އަބްދުﷲ ސައީދާއި ފަނޑިޔާރު އަލީ ހަމީދު ހައްޔަރުކޮށް އެ ދެ ބޭފުޅުންގެ ބަދަލުގައި އެހެން ދެ ފަނޔާރަކު އެ ކޯޓަށް ވަނީ އައްޔަންކޮށްފަ އެވެ. އަދި ފެބްރުރީ 1 ގެ އަމުރުގައި ހުރިހާ ބައިތަކެއްހެން ވަނީ ބާތިލްކޮށް އަލުން އަމުރެއް ނެރެ އެވެ. އަދި އެ އަމުރަކީ ރިޝްވަތު ދީގެން ނެރުނު އަމުރެއް ކަމަށް ތުހުމަތުކޮށް އެކަމާ ގުޅިގެން، ކުރީގެ ރައީސް މައުމޫން އަބްދުލްގައްޔޫމާއި އެތައް ބަޔަކު ވަނީ ހައްޔަރުކޮށްފަ އެވެ. ނަމަވެސް ރިޝްވަތު ދިން ކަމުގެ އެއްވެސް މައްސަލައެއް މިހާތަނަށް ސާބިތެއް ނުވެ އެވެ.\nއެމެރިކާއިން ބުނީ ރާއްޖޭގެ ކޯޓުތަކާއި ރައްޔިތުންގެ މަޖިލީހަށް މިނިވަންކަންދީ ފަރުދުންގެ އަސާސީ މިނިވަންކަން ކަށަވަރުކޮށްދިނުމާ އެކު މިނިވަން އިންސާފުވެރި އިންތިޚާބެއް ބޭއްވުމަކީ ރައްޔިތުން އެދޭ ގޮތް ހާމަކޮށްދޭން އޮތް ފުުރުސަތު ކަމަށެވެ. އެހެންވެ، މިހާރު ކަނޑައަޅާފައިވާ ތާރީޚުގައި، މި މަހު 23 ވަނަ ދުވަހު އިންތިޚާބު ބޭއްވުން ރާއްޖޭގެ މުސްތަގުބަލަށްޓަކައި ވަރަށް މުހިންމު ކަމަށް އެމެރިކާއިން ބުންޏެވެ. ބަޔާން ނިންމާލާފައި ވަނީ ރާއްޖޭން ޑިމޮކްރަސީގެ ހަމަތައް ނައްތާލައި މިނިވަން އިންސާފުވެރި އިންތިޚާބެއް ބޭއްވުމަށް ހުރަސްތައް ކުރިމަތިކުރާ ފަރާތްތަކާ މެދު ފިޔަވަޅު އަޅަން ޖެހިދާނެ ކަމުގެ އިންޒާރު ދެމުންނެވެ.\nއެމެރިކާއިން މި އިންޒާރު ދީފައި މި ވަނީ ޔޫރަޕިއަން ޔުނިއަން (އީޔޫ) އިން ވެސް މިގޮތަށް އިންޒާރު ދީ ގަރާރެއް ފާސްކޮށްފައި ވަނިކޮށެވެ. އެމެރިކާ އާއި އީޔޫ އިން ވެސް އިންޒާރު ދެނީ ރާއްޖެއަށް ފިޔަވަޅު އެޅުމުގެ ބަދަލުގައި، ގާނޫނު އަސާސީ އާއި ގާނޫނީ އިމުގެ ބޭރުން މަސައްކަތްކޮށް ޑިމޮކްރަސީއާ ދެކޮޅަށް މަސައްކަތްކުރާ ފަރުދުންނަށް ފިޔަވަޅު އަޅާނެ ކަމަށެވެ.\nއިތުރު ލިޔުންތައް ރާއްޖެ-އެމެރިކާ އިލެކްޝަންސް ކޮމިޝަން


Nepal ah boat vettunee pilot jazubaathugai jehifai inumun | Mihaaru\nނޭޕާލަށް ބޯޓު ވެއްޓުނީ ޕައިލެޓް ޖަޒުބާތުގައި ޖެހިފައި އިނުމުން\nވެއްޓުނު ބޯޓުގެ ޕައިލެޓް އާބިދު ސުލްތާން އަދި ކޯ-ޕައިލެޓް\n29 ޖެނުއަރީ 2019 - 13:25\nޑާކާ (ޖެނުއަރީ 29) - ނޭޕާލުގެ ކަތުމަންޑޫ އެއާޕޯޓަށް ޖައްސަން އުޅެނިކޮށް މިދިޔަ މާޗް މަހު ޔޫއެސް-ބަންގްލާ އެއާލައިނުގެ ބޯޓު ވެއްޓުނީ ޕައިލެޓް އާބިދު ސުލްތާން ވަރަށް ބޮޑަށް "ޖަޒުބާތުގައި ޖެހިފައި އިނުމުން" ކަމަށް އެ ހާދިސާގެ އެންމެ ފަހުގެ ރިޕޯޓުގައި ބުނެފި އެވެ.\nމާޗް 12 ވަނަ ދުވަހު ކަތުމަންޑޫގެ ޓްރިބުވަން އިންޓަނޭޝަނަލް އެއާޕޯޓަށް ޖައްސަން އުޅުނު ބޯޓު ވަނީ ރަންވޭ މަތިން ކަހާލައިގެން ގޮސް ޖެހިގެން އޮތް ފުޓުބޯޅަ ދަނޑަކަށް ވެއްޓިފަ އެވެ. ބޯޓުގައި އަލިފާން ރޯވެ މަރުވި 51 މީހުންގެ ތެރޭގައި ޕައިލެޓާއި ކޯ-ޕައިލެޓް ވެސް ހިމެނެ އެވެ. އެ ހާދިސާ އިން ވަނީ 20 މީހުން ސަލާމަތްވެފަ އެވެ. ސަލާމަތްވި މީހުންގެ ތެރޭގައި ނޭޕާލުގައި ޑޮކްޓަރުކަން ކިޔާ ދިވެހި ކުއްޖަކު ވެސް ހިމެނެ އެވެ.\nބޯޓު ވެއްޓުނީ އެއާ ޓްރެފިކް ކޮންޓްރޯލާ ކޮމިއުނިކޭޓް ކުރުމުގެ މައްސަލައަކުން ކަމަށް އެންމެ ފުރަތަމަ ގަބޫލް ކުރެވުނެވެ. ނަމަވެސް ތަހުގީގު ޓީމުން މިހާރު ބުނަނީ ޕައިލެޓް އިނީ "އަނގަ ގަދަވެފައި" ކަމަށާއި އޭނާ ދިޔައީ ބޯޓުގެ ކްރޫންނަށް ވަރަށް ގިނައިން ވާހަކަ ދައްކަމުން ކަމަށެވެ. އަދި ކޮކްޕިޓް ތެރޭ ޕައިލެޓް ސިނގިރޭޓް ބުއި ކަމަށް ވެސް ބުނެފައިވެ އެވެ. ރިޕޯޓުގައި ބުނެފައި ވަނީ ޕައިލެޓަށް އެހެން ދިމާވީ ސްޓްރެސްގެ ސަބަބުން ކަމަށެވެ.\nބޯޓު ވެއްޓުމާ އެކު ވަނީ އަލިފާން ރޯވެފައި. --ފޮޓޯ: ގެޓީ އިމޭޖަސް\nނޭޕާލުގެ އެކްސިޑެންޓް އިންވެސްޓިގޭޝަން ކޮމިޝަނުން ތައްޔާރު ކުރި ރިޕޯޓުގައި ބުނެފައި ވަނީ ޕައިލެޓް އިނީ ނަފްސާނީ މައްސަލަގަނޑެއްގެ ތެރޭގައި ކަމަށާއި އެހެންވެ އޭނާ ޖަޒުބާތުގައި ޖެހިފައިވާ ކަމަށެވެ. އަދި އެއާލައިނުގެ އަންހެން ކްރޫއަކު ވަނީ ޕައިލެޓުގެ ރެޕިއުޓޭޝަނާ މެދު ސުވާލު އުފައްދާފައި ކަމަށް ވެސް ބުނެފައިވެ އެވެ.\nއުމުރުން 52 އަހަރުގެ ޕައިލެޓުގެ ޑިޕްރެޝަންގެ ސަބަބުން ބަންގަލަދޭޝްގެ އެއާ ފޯސް އިން ރިލީޒް ކުރީ 1993 ވަނަ އަހަރު އެވެ. ނަމަވެސް ފަހުން ވަނީ މަތިންދާ ބޯޓް ދުއްވަން ފިޓް ކަމަށް ނިންމައިފަ އެވެ.\nތަހުގީގު ޓީމުން ބުނެފައި ވަނީ ޑާކާ އިން ބޯޓު ނައްޓާލުމުގެ ކުރިން ގްރައުންޓް ކޮންޓްރޯލާ ޕައިލެޓް ވާހަކަ ދެއްކި އިރު ވެސް ސްޓްރެސްގެ ސަބަބުން އޭނާ ހާސްވެފައި އިންކަން ފާހަގަ ކުރެވުނު ކަމަށެވެ. ބްލެކް ބޮކްސް ވޮއިސް ރެކޯޑާ އާއި ބޯޓުން ސަލާމަތްވި ޕަސިންޖަރުންގެ ވާހަކަތަކުން އެނގުނު ގޮތުގައި ޕައިލެޓް ވަނީ ކޮކްޕިޓްގައި ސިނގިރެޓް ބޮއިފަ އެވެ. އަދި ބޯޓުގެ އެންމެ ނާޒުކް ވަގުތުތަކުގައި ވެސް ޕައިލެޓް ވަނީ ބޭކާރު ވާހަކަތައް ދައްކާފައި ކަމަށް ބުނެފައިވެ އެވެ.\nބޯޓު ވެއްޓުމުގެ ހާދިސާގައި ބޯޓުގައި ތިބި 71 މީހުންގެ ތެރޭން 51 މީހުން ވަނީ މަރުވެފައި. --ގެޓީ އިމޭޖަސް\nބޯޓު ޖައްސަން ދިޔަ ވަގުތު 25 އަހަރުގެ ފަސްޓް އޮފިސަރުގެ މާ ބޮޑު ރޯލެއް ނެތް ކަމަށް ވެސް ބުނެފައިވެ އެވެ. އެއީ ކެޕްޓަންގެ ތަޖްރިބާ އާއި އޮތޯރިޓީ އަށް ބެލުމަށް ފަހު އެވެ.\nރިޕޯޓްގައި ވަނީ ޔޫއެސް-ބަންގްލާ އެއާލައިނުން ޕައިލެޓުންގެ މެންޓަލް ހެލްތު ރަނގަޅަށް ވަޒަންކޮށް އެ މީހުންގެ ޕްރޮފެޝަނަލް ނުވަތަ ޒާތީ މައްސަލައެއް އުޅޭ ނަމަވެސް އެކަން ރަނގަޅަށް ބެލުމަށް ލަފާދީފަ އެވެ.\nވެއްޓުނު ކެނެޑާގެ ބޮމްބާޑިއާ ކުންފުނީގެ 76 ގޮނޑީގެ ޑޭޝް 8 ކިޔޫ400 ބޯޓަށް ވަނީ 17 އަހަރުވެފަ އެވެ.\nބަންގްލަދޭޝް ނޭޕާލް މަތިންދާބޯޓު ވެއްޓުން\n12 ކޮމެންޓް, 107 ރިއެކްޝަންސް\nމި ޙާދިޘާގައި ސަލާމަތްވި ދިވެހި މީހާގެ ވާހަކަ ގެނެސްދީބަލަ\nކޯޕައިލެޓްގެ ސަބަބުން ސްޓްރެސް ވީކަމަސް ލަފާކުރެވެނީ\nއޭނާގެ މޫނުން ވެސް އެފެންނަނީ ސްޓްރެސްވެފަހުރިވަރު! ސްޓްރެސްވީމަ ދެން ކުރެވޭނުކުރެވޭކަމެއްނޭނގޭނެ.\nޖަޒްބާތުގަ ޖެހުމަކީ އަހަރުމެންގެ ދިވެހި ރާއްޖޭގައި ސިއާސީ މީހެއް ނޫނީ ޝޭހެއް ބޮޑުކުށަކުން ސަލާމަތްވާން ބޭނުން ކޮށްއުޅޭބަހެއް.\nރާއްޖެވެސް ފަހަތަށް މިދަނީ ސިޔާސީމީހުން ޖަޒުބާތުގައި ޖެހޭތީ.\nފޮޓޯއިން އެ ފެންނަ ކެނެޑާގެ ބޮމްބާޑިއާ ކުންފުނީގެ 76 ގޮނޑީގެ ޑޭޝް 8 ކިޔޫ400 އާއި އަހަރެމެންނަށް ޢާންމުކޮށް މި ފެންނަ ޑޭޝް 8 އާ ހާދަ ތަފާތޭދޯ؟\nތިރީގަ ވެއްޓިފަ އޮތީ އެބޯޓު. މަތިން އެ ފެންނަނީ އެހެން ބޯޓެއް.\nފޮޓޮއިން އެފެންނަނީ ޑޭޝް 8 މަރުކާގެ ކިޔޫ400 ބޯޓެއް ނޫނޭ. ފޮޓޮއިން އެފެންނަނީ ވޭވް މަރުކައިގެ 125 އެސް އެއް\nގޯޕާލް އަށް ދަންނަވާލަން އޮތީ ފޮޓޯއިން އެފެންނަނީ ޑޭޝްގެ ބޯޓެއްނޫނޭ.... ފޮޓޯގެ ތަންކޮޅެއް ތިރިން ފުނޑިފަ އެފެންނަނީ އަސްލުބޯޓު... ދެން ލިޔުން ތެރިޔާއަށް ދަންނަވަން އޮތީ ޕައިލެޓް އިނީ ޖަޒްބާތުގައި ޖެހިފަައެއް ނޫނޭ އޭނާއިނީ ނަފްސާނީ ގޮތުން ބަލިވެފައެވެ. ސްޓްރެސް އަކީ ޖަޒްބާތެއް ނޫން، ޖަޒްބާތަކީ އިޝްގަޖެހުން\nފޮޓޯ ރަގަޅަށް ބަލާލީމަ ފެންނާނެ ވެއްޓިފައޮތް ބޯޓުވެސް..\nލޯތްބާއި އިޝްޤަކީ ޖަޒުބާތުގެ ވައްތަރެއް އަދި އެންމެ މުހިންމު ވައްތަރު އެކަމަކު ޖަޒުބާތުގައި ޖެހުމަކީ އަސްލު އިމޯޝަނަލްވުން. އިޝްޤަކީ 1 އިމޯޝަން. ރުޅި އަކީ ވެސް އިމޯޝަނެއް. އެކަމަކު ސްޓްރެސްވުމަކީ ޖަޒުބާތުގައި ޖެހުމެއްނޫން އެއީ ނަފްސާނީގޮތުން ބަލިކަށިވުން\nއަބްދުﷲ މާލެ އަން ދަންނަވާލަން ޖެހޭނީ ނަފްސާނީ ގޮތުން ބަލިވީމާ މީހުން ޖަރުބާތުގައި ޖެހޭ ވާހަކަ. އިމޯޝަނަށް ކިޔާނީ ތަޖުބާތު.


(18 ޖުލައި 2017 އާ ގުޅޭ)\n"ލޫކަން..." ވައިއަޑުން ލޫކަންގެ ނަން އައިރާއަށް ކިޔާލެވުނެވެ. އެހިނދު އަނެއްކާ ވެސް ދަރިފުޅު ތޮޅިލައިފިއެވެ. އެ ދަރިފުޅު ވެސް ބަނޑުގައި އޮވެ އައިރާއަށް ކަމެއް ބުނެދޭން މަސައްކަތް ކުރާ ކަހަލައެވެ.\nމަޑު ހިނގުމެއްގައި އަންނަ ލޫކަން އެ އަންނަނީ އައިރާ ހޯދަންކަން އޭނާއަށް އެނގެއެވެ. އެހެންވެ ކޮޓަރިން ނުކުމެގެން އައިސް މައި ދޮރު ކައިރީ އައިރާ މަޑުކޮށްލިއެވެ. އައިރާ ފެނުމާއެކު ލޫކަންގެ ފިޔަވަޅުތައް ހުއްޓުމަކަށް އަތުވެއްޖެއެވެ. ލައިގެން ހުރި ޖީންސުގެ ދެ ޖީބަށް އަތްތިލަ ކޮށްޕާލައިގެން އޭނާ ހުރިއިރު ލޯ އަމާޒުވެފައި ހުރީ ސީދާ އައިރާއަށެވެ. އެ ދެލޮލުގައިވަނީ ބަޔާންކުރާން ދަތި ބެގަރާރުކަމެކެވެ. ދުލުން ބުނަން ބޭނުންވެ ނުބުނެވި ހުރި އެތައް ވާހަކަތަކެކެވެ. ލޫކަންގެ ހިތް ގޮވަމުންދިޔައެވެ. އެންމެ ފިޔަވަޅެއް ނަމަވެސް ލޫކަންއާ ގާތަށް އައިރާ އަޅާނެ ނަމައެވެ. އެންމެ ހިނިތުންވުމަކުން ހުރިހާ ވާހަކައެއް ބުނެދޭނަމައެވެ. ހަމަ އެންމެ އިޝާރާތަކާއެކު ލޫކަންގެ މިލްކަކަށް އައިރާ ހަދާނެއެވެ. ނަމަވެސް... ފިނިނޭވާއެއް ލޫކަން ދޫކޮށްލިއެވެ. އަދި ކުރިއަށް ފިޔަވަޅު އަޅާން ޖެހިފައިވަނީ މިއަދު އޭނާއަށްކަން އެނގި ހުރެ ހިނގައިގަތެވެ. އައިރާގެ ގާތަށް އައުމަށެވެ.\nލޫކަން އައިސް އައިރާގެ ކުރިމަތީ މަޑުކޮށްލިއެވެ. އޭނާ ފެނުމާއެކު އެ އައީ ހަފުލާ ނިމުނު ގޮތައްކަން އައިރާއަށް އެނގުނެވެ. ބަހެއްނުބުނެ ލޫކަން ބަލަން ހުރީއެވެ. ކުޑަ ހިނދުކޮޅަށް ވިޔަސް ހަތަރުކަޅި ބައްދަލުވިއެވެ. ނަޒަރު ވަކިކޮށްލީ އައިރާއެވެ. އަނގައިން ނުބުނެ ދެ މީހުން ވެސް ތިބީއެވެ. މިފަހަރު ލޫކަންގެ ކުރިމަތީން ގެއްލޭކަށް އައިރާ މަސައްކަތެއް ނުކުރިއެވެ. އައިރާ ހުރި ފަރާތްނޫން އަނެއްފަރާތު ފާރުގައި ލޫކަން ލެނގިލިއެވެ. އެތައް އިރަކު އެގޮތަށް ދެމީހުން ތިއްބެވެ. ހިމޭންކަމުގައެވެ. ފާރުގެ ދެފަރާތުގައި ދެ ހިތުގެ ތެޅުން ވެސް އިވޭ ހާލުގައެވެ.\n"ގުޑްނައިޓް" ފާރުގައި ޖައްސާލައިގެން ހުރި ފައި ތިރިކޮށްލުމާއެކު ކުރިއަށް ޖެހިލާ އައިރާއަށް ލޫކަން ބަލާލާފައި ބުންޏެވެ. އެއާއެކު އައިރާ މަޑުމަޑުން ބޯޖަހާލިއެވެ. ދެން ފެނުނީ އޭނާގެ ކުރިމަތިން ލޫކަން ދިއުމަށް ހިނގައިގަތް ތަނެވެ.\nއެރޭ ނިދަން އުޅެ އުޅެ އައިރާއަށް ނިދޭ ގޮތެއްނުވިއެވެ. ލޫކަންގެ ހަމަހިމޭންކަން އޭނާގެ ހިތަށް އުނދަގޫ ކުރަނީއެވެ. އެހެންޏާ ލޫކަން އިސްވެ އެތައް ވާހަކައެއް ދައްކާނެއެވެ. ލޫކަންއަށް ވީގޮތެއް އަހާލަން ވެސް އައިރާގެ ހިތަށް އެރިއެވެ. އެހެންނަމަވެސް އެފަދައިން ޢަމަލު ކުރާކަށް ނުކެރުނެވެ.\n"ހީކުރަނީ މަށަށް ކަމެއް ކުރާން ނުކުރޭތީއޭ މަޑުން މިހުންނަނީ. އެކަން މިއަދު އޭނާއަށް ދައްކާލާނަން... އެކަހަލަ އަންހެނަކާ ޤައިސް ޤަބޫލުވާނެހެން ހީވޭތަ؟ އޭނާގެ މުޅި އުމުރު އެ ދަރިއަކަށް ޓަކައި ވޭތުކުރަމުން އެ އައީ. ވީއިރު އޭނާ އެ ފެންވަރުގެ އަންހެނަކު ޅީދަރިއަކަށް ހަދާން ބޭނުންވާނީ ކިހިނެއް. އަވަހަށް ތިބުނާ ހަފުސީއެއްގެ ގާތުގައި ބުނޭ އެ ކޮޓަރި ތައްޔާރުކުރާށޭ. އަހަރެން އޭނާ ގޮވައިގެން އިރުކޮޅަކުން މި ދަނީ. ޤައިސް ވެސް އޮފީހަށް އެ ދިޔައީ. މިގަޑީގައި ގޭތެރޭގެ ބާރު އޮންނާނީ އަހަރެންގެ އަތުގައި" ހިދާއަށް ގުޅައިގެން ހުރެ ރުބީނާ ބުންޏެވެ. ފޯނުން ވާހަކަދައްކަމުން ބަދިގެތެރެއަށް އައިސް ވަނެވެ. އެތަނުގައި މަރިޔަންދީއާއި ކެތުލީނު ހަރަކާތްތެރިވަމުންދިޔައެވެ. އެމީހުންނަށް ބަލާލަފައި ރުބީނާ ވާހަކަ ކުރުކޮށްލާ ފޯނުކޯލު ނިންމާލިއެވެ.\n"މަރިޔަންދީ! އަހަރެން ބޭރަށްދާން މިއުޅެނީ. ދޭބަލަ ކާރު ތައްޔާރުކުރާށޭ ބުނަން" އަމުރުވެރި ގޮތަކަށް ރުބީނާ ބުންޏެވެ. އެއާއެކު ޚާދިމެއްގެ ހައިސިއްޔަތުން މަރިޔަންދީ އަމުރަށް ކިޔަމަންތެރިކަން އަދާކުރިއެވެ. ހަލުވިކަމާއެކު އޭނާ ބަދިގެއިން ނުކުމެގެން ދިޔައެވެ. އެމަންޒަރު ބަލަން ހުރެފައި ރުބީނާ ގޭގެ ބިއްދޮށަށް ނުކުމެވެން ހުރި ދޮރުން ޚާދިމުން އުޅޭ އިމާރާތާ ދިމާއަށް ހިނގައިގަތެވެ.\nސައިބޮއެގެން އައިސް އެނދުގައި އޮށޯވެލައިގެން އައިރާ އޮތެވެ. ނިތުގައި އެއްއަތް ބާއްވާލައިގެން އަނެއްއަތުން ބަނޑުގައި ފިރުމަމުން ދިޔައެވެ. ކޮންމެވެސް ފިކުރެއްގައި އޮތް ކަހަލައެވެ. ދެ ލޮލާއި މޫނުމަތިން ވަރުބަލިކަން ފާޅުވެއެވެ. ރޭގައި ރަނގަޅަށް ނިދިނުލިބުމުގެ އަސަރުތަކެވެ. އެހެން އޮއްވާ ކޮޓަރީ ދޮރު ކުއްލިއަކަށް ހުޅުވާލުމާއެކު ވައިސޫރިއެއްހެން ރުބީނާ އެތެރެއަށް ވަންތަން ފެނުނެވެ. ދެ ލޯ ބޮޑުކޮށްލުމާއެކު ބޭރަށް ލަމުންދިޔަ ނޭވާ ވެސް އައިރާއަށް ހިފަހައްޓާ ލެވުނެވެ. އެނދުން ތެދުވެ ތެދުވެ ހުއްޓާ ރުބީނާ އައިގޮތަށް އައިސް އައިރާގެ ދެފަރާތުން ކޮނޑުގައި ހިފާ ނަގާ ކޮޅަށް ބަހައްޓައިފިއެވެ.\n"ކަލޭ ގެންގުޅޭ ފޮށިނަގާ. ހަމަމިހާރު އެއްޗެހި އަޅާ... ބޭނުން އެއްޗެއްވިއްޔާ އެ ފޮށްޓަށް އަޅާންވީ. މިގޭގައި ކަލެއަށް ހުރެވޭނެ މުއްދަތު ހަމަވީ. ދެންނިކަން މަގޫ ކުރިމަތީގައި ގަދަވާނަމޭ ހިތާ އުޅެބަލަ... އޭތް! ބަލަން ހުންނަންވީކީ ނޫނޭ" ގަބުވެފައި އައިރާ ހުއްޓާ އޭނާގެ ކޮނޑުގައި ރުބީނާ އަތްއަޅާ އަލަމާރިއާ ދިމާއަށް ކޮއްޕައިލިއެވެ.\n"ކޮންތާކަށް ދާން" ރުބީނާގެ ވާހަކައިން އައިރާއަށް އަޑުއިވުނީ އެއްބައި ކަހަލައެވެ.\n"މީ އައިރާގެ ފެންވަރެއްނޫން. އެހެންވީމަ ފެންވަރު ނޯޅޭވަރުގެ ތަނަކަށް މިގެންދަނީ. އަހަންނަށް ވެސް ބޮލަށް ފަސޭހަވާނީ އޭރުން. އެހެންނޫނީ ކަލޭ ފަދަ އަންހެނެއްގެ ގާތުން ސަލާމަތްނުވެވިގެން އުޅޭން ޖެހޭނީ. އަހަރެންގެ ފަސްފަހަތުގައި ލައްކަ ރޭވުން ރާވައިފީމެންނު. މިގެއަށް ކަލޭ ގެނައި މީހަކީ އަހަރެން... އަވަސްކުރޭ. ކަލެއަށް ފޮށިނުނެގޭނީތަ؟ ކޮބާ މިގެއަށް އައިއިރު ކަލޭ އެއްޗެހި އަޅައިގެން ގެނައި ފޮށި" ރުބީނާ ނުރުހިފައި ހުރެ ވާހަކަދެއްކިއެވެ. އެހެންނަމަވެސް އައިރާއަށް އެއިން އެއްވެސް ވާހަކައެއް އިވޭހެނެއް ހިޔެއްނުވެއެވެ. ތުންފިއްތާލާފައި އިސްޖަހާލި ގޮތަށް ހުރީއެވެ. ރުބީނާގެ އަޑު ހައްތަހާވީ ގަދައެވެ. އައިރާއާ ދިމާއަށް ހަޅޭލަވައިގަތެވެ.\n"ބުނިއެއްޗެއް ނީވޭހާ ބީރީތަ؟ މަށަށް ވަރިހަމަ ކަލޭ ފޮށްޓަށް އެއްޗެހި ނޭޅިޔަސް. ހިނގާދާން... މިގެއަކު ދެނެއް ނުހުރެވޭނެ" އައިރާގެ އަތުގައި ހިފާ ރުބީނާ ދަމައިގަތެވެ. އެއާއެކު އައިރާ ވެސް ނުދާންވެގެން ގަދަ ހަދާލިއެވެ.\nއެނދުގައި ބަންޑުން ނިދިފައި އޮތް ލޫކަންއަށް ހޭލެވުނީ އަޑެއް އިވިގެނެވެ. އެއްފަރާތަކަށް ފުރޮޅިލާން އުޅެނިކޮށް އަތުގައި އޮތް ފޯނު ވެއްޓުނީ ތިރީގައި އަޅާފައި އޮތް ކާޕެޓު މައްޗަށެވެ. އޭނާ ބޮލުގައި ރިއްސާވަރުން މިއަދު ޑިއުޓީއަށް ނުދާނަންކަން ޒޭންއަށް އަންގާފައި ފޯނު ހިފައިގެން އޮއްވާ ނިދުނީއެވެ. ވެއްޓުނު ފޯނު ނަގާ އެނދުން ތެދުވުމާއެކު އުޅާހަށް ދެމިލިއެވެ. އޭނާއަށް އިވުނު އަޑަކީ މީހަކު ނިކަން ބާރަށް ވާހަކަދައްކާއަޑުކަން ޔަގީންވިއެވެ. އަދި އެ އަޑު އަންނަނީ ކޮޓަރިން ނުކުމެވެން ހުރި ބެލްކަންޏާ ދިމާލުންނެވެ. ވެގެން އުޅޭ ގޮތެއް ބަލަން ބެލްކަންޏަށް ނުކުމެވެން ހުރި ބިއްލޫރި ދޮރު ނިވާކުރުމަށް ދަމާފައި ހުރި ފަރުދާ ކަހާލިއެވެ. ބެލްކަންޏަށް ނުކުތުމުގެ ކުރީން އޭނާގެ ކަންފަތުގައި ޖެހުނު އަޑުން ހިތުގެ ހިނގުމަށް ބަދަލު އައެވެ. ހާސްވެފައި ބެލްކަނީގެ ފާރުބުރިން ތިރިފެންނަ ހިސާބަށް ޖެހިލެވުނު ވަގުތު އޭނާއަށް ފެނުނު މަންޒަރުން ވަގުތުން ދެބުމަ ގޮއްޖެހުނެވެ. ރުބީނާ ގަދަކަމުން އައިރާގެ ދެއަތުގައި ދަމަނީއެވެ. ދޮރުކަނިން އަތް ނައްޓުވާލި ގޮތަށް ހިފަހައްޓާނޭ ތަނެއް ނެތުމުން ރުބީނާގެ ބާރާއެކު ކުރިއަށް އައެވެ. ރުބީނާގެ އަތް ނައްޓުވާލަން އައިރާ ދެއަތް ތަޅުވަމުން ދިޔައެވެ. މުޅި މީހާ ވެސް ތެޅި ފޮޅެނީއެވެ. ރުބީނާ ގެނައި ކުއްލި ހަރަކާތަކާއެކު ވިނަގަނޑު މައްޗަށް އައިރާ ވެއްޓުނެވެ. އެހިނދު ލޫކަންއަށް ވީގޮތެއް ވެސް ނޭނގުނެވެ. އެނބިރި ކޮޓަރިއަށް ވަން ގޮތަށް އަތުގައި ޖެހުނު ޖީންސު ނިދަންލީ ސޯޓުމަތިން އަރުވާލުމާއެކު ގޮށް އަޅުވަމުން އަޅުވަމުން ދުއްވައިގަތެވެ. ސިޑީގެ ހަރުފަތްތައް މަތީން ވެސް ހީވީ ފުންމާލި ހެނެވެ. ބަދިގެތެރޭގައި ހުރި ކެތުލީނާއި ކާރުގެ ޚަބަރު ބަލަން ދިޔަ މަރިޔަންދީ ވެސް އޭރު ތިބީ ހަދާނޭ ގޮތެއް ނޭނގި ކަންބޮޑުވެފައެވެ. އެމީހުންނަށް ވެސް ފެނުނީ އައިނައިތަނެއް ނޭނގި ލޫކަން ދުވެފައި ނުކުތްތަނެވެ.\nރުބީނާއަށް ދިމާއަށް އައި ލޫކަންއަށް ގިސްލަމުން ދިޔަ އައިރާ ގޮވާލީ ނިކަން ބާރަށެވެ. އެހިނދު ލޫކަންގެ ދެފައިތިލަ ހުއްޓުމަކަށް އަތުވެއްޖެއެވެ. ހީވީ ތޫނު އެއްޗެއް މޭ ފޫއަޅުވާލާފައި އެއްކޮޅުން ވަދެ އަނެއްކޮޅުން ނުކުމެގެން ދިޔަ ހެނެވެ. އައިރާ މިއަދު އޭނާއަށް އެ ގޮވާލީ މަދަދަށް އެދިގެންކަން ލޫކަންއަށް ޔަގީންވިއެވެ. އެހެންޏާ އައިރާއަށް އެހީތެރިވަނީ ލޫކަން އަމިއްލައަށް ފެނިގެންނެވެ. ނަމަވެސް މިއަދުގެ މިވަގުތުގެ ހާލަތު ވަރަށް ތަފާތެވެ. ރުބީނާ ފަސްއެނބުރި ލޫކަންއަށް ބަލާލި ވަގުތު އައިރާގެ ކަނާތު އަތް ރުބީނާގެ އަތުގެ ތެރެއިން މިނިވަންވިއެވެ. އޭނާ އެ އަތް ދިއްކޮށްލީ ލޫކަންއަށެވެ.\n"ލޫކް... ލޫކް..." ލޫކަން އައި ގޮތަށް އައިސް ރުބީނާގެ އަތް އައިރާގެ އަތާ ވަކިކޮށްލި ގޮތުން ރުބީނާ ފަހަތަށް ގޮސް ވެއްޓި މީހާ އިނދަޖެހުނެވެ. އޭނާއަށް ފަރުވާލެއްނެތި އައިރާގެ ބޮޑު ބަނޑާއެކު ލޫކަން އޭނާ އަތްދަނޑިމައްޗަށް އުފުލާލީ ކިހިނެއް ކަމެއްވެސް ނޭނގެއެވެ. އޭރު ވެސް އައިރާއަށް ރޮމުން ލޫކަންއަށް ގޮވެނީއެވެ. ބޭއިޚްތިޔާރުގައި ލޫކަންގެ ގައިގާ އޭނާއަށް ހިފައިގަނެވުނެވެ. ރުބީނާގެ އަތްދަށުން އޭނާ ސަލާމަތްކުރާނެކަން އައިރާގެ ޟަމީރު ޔަގީންކޮށްދިނެވެ. މިއަދު އޭނާގެ ހިތާއި ސިކުނޑި ވެސް އެކަމަށް އެއްބަސްވެއެވެ. ދުލުން ހާމަނުކުރި ނަމަވެސް ނިޔާނު ފިޔަވައި ފިރިހެނަކަށް އިތުބާރު ކުރިނަމަ އޭނާ އެ އިތުބާރު ކުރީ ލޫކަންއަށެވެ.\nރުޅިވެރިކަމާއެކު ލޯ ހިމަކޮށްލާފައި ރުބީނާއަށް ލޫކަން ބަލާލިއެވެ. ރުބީނާ އިނީ ލޫކަން އައީތީ ހައިރާންވެފައެވެ. ހެނދުނުގެ އެވަގުތަކީ ގޭގައި އޭނާ ފިޔަވައި އެކަކު ވެސް ނޫޅޭ ވަގުތެވެ. އަމިއްލަ ނަފްސުގެ މައްޗަށް އަޑުލައިގަނެވުނީ ލޫކަން ގޭގައި އުޅޭތޯ ބަލާނުލެވުނީމައެވެ. ރުބީނާ ތުންއަނބުރާލުމާއެކު އިހުނަށްވުރެ ލޫކަންގެ ރުޅި ގަދަވިއެވެ. އައިރާގެ ފައިކޮޅުގައި ހިފަހައްޓައިގެން އޮތް އަތުން އޭނާ ޝަހާދަތްއިނގިލި ރުބީނާއަށް ދިއްކޮށްލިއެވެ. ދުލުން އެއްޗެއް ނުބުނި ކަމުގައި ވިޔަސް ދަތްކުނޑިވިކާލިއެވެ. އައިރާގެ ހާލާމެދު އޭނާ މިވަގުތު މާބޮޑަށް ކަންބޮޑުވެ ހާސްވެއެވެ. އެހެންވެ ދެދަތްޕިލާ ޖައްސާ ބާރުކޮށްލައިގެން ހުރެ އެނބުރި އައިރާގެ ކޮޓަރިއަށް ގެންދިއުމަށް ހިނގައިގަތެވެ.\nލޫކަން އައިސް އައިރާގެ އެނދުގައި އޭނާ ބެއްވިއެވެ. އެހެންވިޔަސް އައިރާ އޮށޯންނާކަށް ބޭނުމެއްނުވިއެވެ. އެނދުގައި އައިރާ އިށީނުމުން އޭނާގެ ކުރިމަތީ ލޫކަން ކުޑަކަކޫ ޖަހާލިއެވެ.\n"އައިރާ ދެން ހުއްޓާލާ... ޔޫ އާ ސޭފް ނައު. އެކަކަށް ވެސް އައިރާ ނުގެންދެވޭނެ. އަހަރެން އެހެންވިޔަކަ ނުދޭނަން. އަހަރެން އައިރާއާއެކު ހުންނާނަން. އެކަކަށް ވެސް އައިރާއަށް އަނިޔާއެއް ދޭކަށް ނުކުރޭނެ. އައިރާގެ ބަނޑުގައިވާ ދަރިފުޅަށް ވެސް ގެއްލުމެއް ނުދެވޭނެ. އަހަރެން އެމީހަކު ހުއްޓުވާނަން. އައިރާ ރައްކާތެރިކުރާނަން... ދެން ހުއްޓާލާ..." އައިރާގެ ދެއަތްތިލަ ޖޯޑުކޮށްލުމާއެކު ލޫކަންގެ އަތުގެ ތެރޭ އެ ދެއަތްތިލަ ހިފަހައްޓާލާ ބާރުކޮށްލިއެވެ. އަދި ތެދުވެ އައިރާގެ ގާތުގައި އިށީނދެ ލޫކަންގެ އަތުގެ ތެރެއަށް ގެނެސް ހިފަހައްޓާލިއެވެ. އެހެން އިންދާ އެ ކޮޓަރިއަށް މަރިޔަންދީއާއި ކެތުލީނު ވެސް އައިސް ވަދެއްޖެއެވެ. އައިރާ ހަމައަކަށް އަޅުވަން ލޫކަން މަސައްކަތްކުރާތަން ބަލަން އެމީހުން ދުރުގައި ތިބީއެވެ. މިވަގުތު ލޫކަންގެ އޯގާތެރިކަން އައިރާއަށް މުހިންމު ކަމުގައި އެމީހުންނަށް ވިސްނުނީއެވެ.\nހަމައަކަށްއެޅި އައިރާގެ ސިކުނޑި މަސައްކަތް ކުރާން ފެށި އިރު ވެސް އޭނާއަށް ކުޑަކޮށް ރޮވެއެވެ. ނަމަވެސް ލޫކަންގެ ހާމައަށް އޮތް މޭގައި ބޮނޑިވެގަނެގެން އިނދެވުނުކަން އިހުސާސްވީ ދެނެވެ. ދެއަތުން މޫނު ފުހެލުމާއެކު އަވަހަށް ދުރަށް ޖެހިލިއެވެ. ލޫކަންއަށް އެވީ ކިހިނެއްކަން އެނގުނެވެ. އެހެންވެ އިތުރަށް އައިރާގެ ގައިގާ އަތްލާކަށް އޭނާ މަސައްކަތެއްނުކުރެއެވެ. ހިމޭނުން އިނީއެވެ. އައިރާއަށް ބުނާނޭ އެއްޗެއް ނޭނގުނެވެ. މާފަށް އެދެން ހިތަށް އެރިއިރު އަމިއްލައަށް ލޫކަންގެ މަދަދަށް ގޮވާލެވުނު ހަނދާން ވިއެވެ. ލޫކަންގެ ހިމާޔަތުގެ ދަށުގައި އައިރާ ނަގައުގަނެގެން ގެނައި ގޮތް ހިތަށް ސިފަވިއެވެ. ދުލުން ބަހެއްބުނާ ވަރަށްވުރެ ކުށްވެރި އިހުސާސެއް އައިރާއަށް ކުރެވިގެންދިޔައެވެ. ބުނާނީ ކީކޭކަން ދުލަށް ނައީއެވެ. ނަމަވެސް ފިނިނޭވާއަކާއެކު ދެ ކޯތާފަތް އަނެއްކާ ވެސް ތެމުނީއެވެ.\n"ނުރޯށޭ ބުނީމެއްނު. ދެން އެންމެ ކަރުނަތިއްކެއް ވެސް ތި ލޮލުން ފެނިގެންނުވާނެ" ހަރުކަށިކަން ދައްކާލަމުން ލޫކަން ބުނެލިއެވެ. ކުޑަކުއްޖަކު ފަދައިން އިސްޖަހާލައިގެން އިން އައިރާ އަނެއްކާ ވެސް ދެއަތުން ލޮލާއި ކޯތާފަތް ފުހެލިއެވެ.\n"ކޭޓް! ކީއްވެތަ މިކަންތައްގަނޑު ހިނގިއިރު އަހަންނަށް ނޭންގީ" ލޫކަން ސުވާލުކުރިއިރު ހީވީ ހިތްހަމަނުޖެހިފައި އިނދެ ވާހަކަދެއްކި ހެނެވެ. އެކަމާ ކެތުލީނު ކަންބޮޑުވިކަން އޭނާގެ މޫނުމަތިން ސާފުކޮށް ފާޅުވެގެންދިޔައެވެ.\n"އަޅުގަނޑު އުޅުނީ ބަދިގޭގައި. އަޑުގަދަވެގެން ނުކުތީ. ސަރ ޑިއުޓީގަކަމަށް ހީކުރީ.... ސޮރީ ސަރ" ފިނިވެފައި ހުރެ ވާހަކަދައްކާ މީހަކު ފަދައިން ކެތުލީނު ބުންޏެވެ.\n"މިތާ ކޭޓް މަޑުކުރޭ. މަރިޔަންދީ ގާތުގައި ބުނޭ އަހަރެން ބުނެގެންނޭ. އައިރާ އެކަނި ބަހައްޓާފައި އެއްވެސް ތާކަށް ކޭޓު ގޮސްގެން ނުވާނެ. އަހަރެން އެބައަންނަން" ލޫކަން މިހެން ބުނުމާއެކު ކެތުލީނު އަވަސް އަވަހަށް ބޯޖަހާލިއެވެ. ލޫކަން ތެދުވެ އަޅާލި ފުރަތަމަ ފިޔަވަޅާއެކު އޭނާ ހުރީ ހުސްފަޔާކަން އެނގުނީ ދެނެވެ. އޭނާގެ ހޭވިފައި އޮތް ފަންއިސްތަށިގަނޑު އަތުން ރީތިކުރަމުން އައިރާގެ ކޮޓަރިން ނުކުތެވެ.\n"ރުބީނާ...." ތަޅުލާފައި ހުރި ކޮޓަރީގެ ތަޅުގައި ހިފައިގެން ހުރެ ދޮރުގައި ލޫކަން ތަޅައިގަތެވެ.\n"ކިހިނެއްވެގެންތަ ތިއުޅެނީ. ހަޅޭލަވާނީ މިގޭ ނޯކަރުންނަށް. މަށަކަށްނޫން" ދޮރު ހުޅުވާލި ގޮތަށް ރުބީނާ ވެސް ވާހަކަދެއްކީ މަޑެއްކޮށް ނޫނެވެ.\n"ކަލޭ ޝުކުރުކޮށްބަލަ މަށަކީ ނުބައި ފިރިހެނަކަށް ނުވިކަން. އެހެންނޫންނަމަ މިއަދު ކަލޭގެ ތި ހުރި ބޭރުފުށުގެ ރީތިކަން ދަމައިގަންނާނަން. އެޔެއްނު ކަލޭގެ އަތުގައި އޮތްހާ ވެސް އެއްޗަކީ. އަންހެންދަރިއެއްގެ މަޔަކަށްވެ ހުރެ އަންހެނަކަށް އެވަރުކުރާކަށް ހިތަށް އެއްޗެއް ހަމަ ނޭރިތަ؟ މިއަދު ވެސް މައުރީނުގެ އިއްފަތްތެރިކަން މީހަކު ނަގާލާ އެކުއްޖާ މަގުމައްޗަށް އެއްލާލައިފިއްޔާ ކަލޭގެ ލަގޮނޑިއަށް ކެތްވާނެތަ؟ ނޫނީ އޭނާ ވެސް ދަރިއެއްނޫންކަމަށް ހަދާ ގުޅުން ކަނޑާލާނީތަ؟ ކަލޭ ކަހަލަ އަންހެނަކު އެހެން ވެސް ހަދާފާނެ"\n"ލޫކަން! މިކަމުގެ ތެރެއަށް މައުރީން ނުވައްދާ" ރުބީނާ ރުޅިއައެވެ.\n"އަހަރެން ފަސްޖެހޭނެ ކަމަށް މާ ރުޅިއަންނަން އެނގޭ މީހަކަށް ހެދޭނެކަމެއްނެތް. ބުނަންތަ! އަހަރެން ތި ހީކުރާހާ ވެސް ރަނގަޅެއްނުވާނެ. އައިރާއަކީ އަންހެނަކަށްވީއިރު މައުރީނަކީ ވެސް އަންހެނެއް. އަނިޔާ ދޭން އެނގޭނީ ހަމައެކަނި ކަލެއަކަށްނޫން" ލޫކަން ވައަތުގެ ޝަހާދަތް އިނގިލި ރުބީނާއަށް ދިއްކޮށްލީ އިންތިޒާރެއް ދޭ މީހަކު ފަދައިންނެވެ. ރުބީނާގެ މޫނުގެ ކުލަ ފަނޑުވެގެންދިޔައެވެ.\nއައިރާ ގަބުވެފައި އެނދުގައި އިންނާތީ އެކަމާ އެންމެން ވެސް ކަންބޮޑުވިއެވެ. ކެތުލީނު ބުނީމާ ވެސް މެންދުރު ކާން ނައެވެ. ކާއެއްޗެހި ކޮޓަރިއަށް ގެނައިމާ ވެސް އައިރާ ކާކަށް ބޭނުމެއްނުވިއެވެ. އެންމެފަހުން ލޫކަންއަށް އެކަން އެނގިގެން އޭނާ އައިސް ގަދަކަމުން އައިރާއަށް ކާންދިނެވެ. އައިރާ ރޯތީ ލޫކަން ސުވާލުކުރިއެވެ. ނަމަވެސް އޭނާ އެއްވެސް ޖަވާބެއް ނުދެއެވެ. ރުބީނާގެ އުނދަގޫ އައިރާއަށް ކުރިމަތިނުވާނޭ ކަމުގެ ޔަގީންކަން ލޫކަން ދިނެވެ. ދެން ވެސް އައިރާގެ ހިތެއް ނޭނގުނެވެ. އެންމެފަހުން ހަވީރު ހިޔާ އެރުމާއެކު ގަދަކަމުން ކަހަލަ ގޮތަކަށް އައިރާ ގޮވައިގެން ލޫކަން ނުކުތީ ގެއިން ބޭރަށެވެ. ހާމަވައިލިބި ގޭތެރޭގެ އުދާސްކަމާ އައިރާ ދުރަށް ގެންދާން ލޫކަން ބޭނުންވީއެވެ.\nހުޅުމާލޭގެ މަގުތަކުގައި ހަވީރު ގަޑިއަށް މީހުން ނުކުމެ އުޅޭލެއް ގިނައެވެ. ލޫކަންގެ މިސްރާބަކީ ކޮބާކަމެއް އައިރާއަކަށް ނޭނގެއެވެ. އެހެންނަމަވެސް އޭނާއާ އެއްވަރަކަށް ހިނގަމުން އައެވެ. މަގުން ދުއްވާއެއްޗެއް ދާ ކޮންމެ ފަހަރަކު އައިރާގެ އަތުގައި ލޫކަން ހިފާލައެވެ. އެއިން ކޮންމެ ފަހަރަކު ލޫކަންގެ މޫނަށް އައިރާ ބަލާލައެވެ. އެ މޫނުމަތިން އައިރާއަށް ފެނުނީ އޯގާތެރިކަމެވެ. އައިރާއާ މެދު ލޫކަން ވިސްނާވަރެވެ. ހިތުގެ އެދުމެއް އޮވެ އައިރާގެ އަތުގައި ހިފާލަނީ ނޫންކަމެވެ. އައިރާގެ ހިތަށް އުނދަގޫވިއެވެ.\n"މަޑުކޮށްބަލަ..." ކުއްލިއަކަށް ލޫކަން ހުއްޓިފައި ބުނެލިއެވެ. ހައިރާންކަމާއެކު އައިރާއަށް ބަލާލެވުނީ އާދެވިފައި ހުރި ހިސާބަށެވެ. ދެމީހަކު މަޑުކޮށްލުމަށް ޚާއްޞަ އެއްވެސް ތަނެއް ނުފެނުނެވެ. މަގުގެ އެއްފަރާތުގައި ހުރީ ފިހާރަތަކެވެ.\n"އާދެބަލަ މިތަނަށް ވަދެލަން" ލޫކަން އެދުނެވެ. އޭނާ އިޝާރާތްކުރީ ފޯނުވިއްކާ ފިހާރައަށެވެ. ލޫކަންގެ ފަހަތުން އައިރާ އެ ފިހާރައަށް ވަނެވެ. އައިރާގެ ގާތުގައި އެއްވެސް ވާހަކައެއް ދެއްކުމެއްނެތި ލޫކަން އަމިއްލައަށް ފޯނުތައް ބެލުމުގައި އުޅުނެވެ. އަދި އޭނާއަށް ކަމުދާ ފޯނެއް ފެނުމުން އެ ގަނެގެން ފިހާރައިން ނުކުންނަން ހިނގައިގަތެވެ. އެ ފިހާރައިން ނުކުމެ މަޑު ހިނގުމުގައި ލޫކަން ހިނގަމުން އައިސް އަތިރި މަގަށް ނުކުތެވެ. ރެސްޓޯރެންޓުތަކާއި ގެސްޓު ހައުސްތައް ގިނަ އެ ސަރައްޚައްދުން ލޫކަންއަށް ކަމުދާ ތަނެއް ޚިޔާރިއެވެ. އަތިރިމަތީގައި ޖަހާފައި ހުރި މޭޒުތަކުން މޭޒެއްގައި އައިރާ ގޮވައިގެން އައިސް ލޫކަން އިށީނެވެ. (ނުނިމޭ)


ޕީޕީއެމް އިން ބާއްވާ ހާއްސަ ޖަލްސާ\nރައީސް ޔާމީންގެ ވާހަކަފުޅު\nވިލިފުށީ ދާއިރާގެ މެމްބަރު ރިޔާޒް ރަޝީދުގެ ވާހަކަފުޅު\n27 ފެބްރުއަރީ 2018 | އަންގާރަ 20:54\nއަޅުގަނޑުމެންގެ ހިތްތަކުގެ ޝުއޫރު ފާޅުކުރެއްވުމަށް ބޭއްވި ހަފްލާ މިއީ. ދިވެހި ފުލުހުންނާއި ސިފައިންގެ ޝަރަފުގައި އަޅުގަނޑު ބައިވެރިވެ އިނދެ އެއްޗެކޭ ނުދެންނެވުމަކީ ފަސޭހަކަމެއް ނޫން. ސިފައިންނާއި ފުލުހުންގެ އަމަލުތައް ސީދާ ނުވެއްޖެކަމަށްވާނަމަ ދިމާވެދާނެ ވާހަކަވެސް ދަންނަވައިފި. އެހާލަތަށް އައިމަ ނަގާނެ ޑިމޮކްރެޓިކް ވޯޓެއް ނޯންނާނެ. އޮޑި އެކަންޔެއް ނޫން ހަލާކުވާނީ އޯޑީގައި ތިބި ކައްޕި އާއި އެންމެން ހަލާކުވާނީ. އެ އުނދަގޫ ވަގުތުގައި ކައްޕިގެ ބޮލަށް އުނދަގޫކޮށްގެން ނޫން. ޤާނޫނު އަސާސީގައި ކައްޕި އަށް ދީފައި ހުންނަ ބާރުތަކަކީ އެހެން މީހަކަށް ޗެލެންޖް ކުރެވޭނެ ބާރެއް ނޫން. ކައްޕި ބުއްދި ގޯސްވެއްޖެ ކަމުގައިވާނަމަ ސުވާލު އުފެއްދޭނެ. ކައްޕި އަށް ކަމެއް ދިމާވީމައި ފަޅުވެރިން ސުވާލެއް ނުއުފައްދާނެ އަދި ގަދަ ކޮޅިގަނޑު އައިމަ ޑިމޮކްރޮސީއެއް ނޯންނާނެ. ރާއްޖޭގައިވެސް ދަތިކަމެއް ދިމާވެއްޖެނަމަ ހިޔާލަށް ގެންނަންވީ ވެރިކަމަށް ދަހިވެތިވާ ބަޔަކު އުޅޭނެކަން. ސިފައިންނާއި ފުލުހުން ކޮންފިއުޒްވާ ގޮތަކަށް ނޫން ކަންތައް ކުރަންވާނީ. މަގުމަތިންނެއް ނޫން އެކަންކުރާނީ. ސަލާމާތީ ބަރުތަކުން އަމިއްލަ ގޮތަށް ކަންތައް ކޮށްފިނަމަ ގައުމު އޮޔާ ދާނެ. ޝައްކެއްވެސް ނެތް ގޮތުގައި ގާނޫން މާބޮޑަށް އެގިވަޑައިގަންނަވާނެ ފަނޑިޔާރުންނަށް. އެކަމަކު ފުލުހުންނާއި ސިފައިންވެސް އެކަމާމެދު ވިސްނަން ޖެހޭ. އަމުރަކީ ގާނޫނާއި އެއްގޮތް އަމުރެއްތޯ ފުލުހުންނާއި ސިފައިން ބަލަންޖެހޭނެ. އެ އަމުރު ތަންފީޒް ކުރަން ދުއްވައިގަންނާނީކީ ނޫން. ފަނޑިޔާރަކު ވަގަށް ނަގައިގެން އެކާވިސް ދުވަސް މުޒާހަރާކޮށްގެން ރައީސް ނަޝީދު އިސްތިއުފާ ދެއްވީ. އިބިލީސް އަތުގައި ހިފަންވެއްޖެއްޔާ އެންމެވެސް އަތުގައި ހިފާނެ. އޮޑި އަލުން ބާލަން ޖެހޭނީ އަޅުގަނޑުމެންގެ ވިސްނުން ތަރުތީބު ކުރަން. ސަލާމާތީ ބާރުތަކުގެ ވިސްނުން ތަރުތީބު ކުރަން ޖެހޭ. ދިވެހި ދައުލަތުގެ ވެރިޔާގެ މަޝްވަރާ ހޯދަން ޖެހޭނެ އަމުރު ތަންފީޒް ކުރުމުގެ ކުރިން. ގައުމަށް ގައްދާރުވަނީކީ ބޭރުގެ އަސްކަރިއްޔާ ގެންނަން ބުނާ މީހާއެއް ނޫން. އެއްވެސް މީހަކަށް ގައުމުގެ ވެރިކަން ބަދަލުކުރުމުގެ ހައްގެއް ނޫން. މި މައްސަލަތައް ބަލާ ނިމުމުން ރިޝްވަތު ގޮސްފައިވާ ހިސާބު އެނގިގެންދާނެ. ގައްދާރުވާ އެންމެ ވަރުގަދަ ގިންތި އަކީ ބާރުގެ ތިބޭ މީހުން. ފެބްރުއަރީ އެއްވަނަ ދުވަހު އެންމެ ބޮޑަށް ބަޢާވަތް ކުރި މީހުންނަކީ މަގާމުގެ ބޭނުން ނާޖާއިޒް ގޮތުގައި ހިފި މީހުން. އަސްލުގައި ގައްދާރުންނަކީ އިސް ސިޔާސީ މީހުނެއް ނޫން. އަޅުގަނޑުމެން ގަބޫލުކުރަން ޖެހޭ ނުފޫޒާ ބާރު ލިބޭ މީހުން ނުހައްގުން ބާރާ ނުފޫޒުގެ ބޭނުންކުރާކަން. ގައްދާރުވީ ރައީސް މަގާމުން ބަދަލުކުރަން އުޅުނު މީހުން. އެކެއް ފެބްރުއަރީގައި ވި ކަންތައްތަކަކީ މިއީ. އަޅުގަނޑުމެންނަށް ފެނިގެންދިޔައީ ފުލުހުންގެ ތެރެއިން ފަސް މީހަކު ވަކިވެދިޔަ މީހުން، މި މީހުންނަކީ ފުލުހުންގެ ތެރެއިން ފުލުހުންގެ ވާޖިބަށް ހުރަސް އެޅި މީހުން. ބޭރު ގައުމުތަކުން ކީއްވެތޯ އަޅުގަނޑުމެން ގައުމުގައި ހިނގާކަންތައް މުހިންމު ވެގެން މިއުޅެނީ؟ އެއްވެސް ބަޔަކަށް ހައްގެން ނޯންނާނެ ރާއްޖެ މި ހާލަތަށް ގެނައުމަށް ރައީސް ޔާމީން ވިދާޅުވި\n27 ފެބްރުއަރީ 2018 | އަންގާރަ 22:26\nއަޅުގަނޑުމެން ދިވެހި ފުލުހުންނާއި ސިފައިންގެ ވާހަކަ މި ދައްކަނީ ފެބްރުއަރީ އެއްވަނަ ދުވަހު ނެރުނު އަމުރާއި ގުޅިގެނެއް ނޫން. ދިވެހިރާއްޖެއަށް ދިމާވާ ހަމަލާއެއް ވިޔަސް، އެތެރެއިން ރޭވިގެން އަންނަ ހަމަލާއެއްވިޔަސް ދިވެހި ސިފައިން ތިބެނީ ސާބިތުކަންމަތީ. ޝިޔާމް އަކީ އީވާން ނަސީމް މަރުވުމަށްފަހު ހިނގައިދިޔަ ކަންތައްތަކަށްފަހުވެސް ވަރަށް ކެތްތެރިކަމާއެކު މަސައްކަތް ކުރެއްވި. ފެބްރުއަރީ އެއްވަނަ ދުވަހު ސިފައިން ނިކުތީ ޕީޕީއެމްގެ ސަރުކާރު ނުވަތަ ރައީސް ޔާމީން ސަރުކާރު ދަމަހައްޓާކަށް ނޫން. އެބޭފުޅުން ނިކުތީ ގައުމީ ވާޖިބު އަދާކުރުމަށް. ދިވެހި ފުލުހުންނާއި ދިވެހި ފުލުހުން އަދާކުރައްވާ ހިތްވަރަށް ސާބަސް ދަންނަވަން ޕީޕީއެމްގެ ޕާލަމެންޓްރީ ގްރޫޕްގެ ނައިބް ލީޑަރ އަބްދުއްރަހީމް އަބްދުﷲ ވިދާޅުވި\n27 ފެބްރުއަރީ 2018 | އަންގާރަ 21:50\nއަޅުގަނޑުމެން ބަޖެޓަށް އޭރު ބަދަލު ގެނައީ ޖީއެމްއާރް ބޭލުމަށްޓަކައި އެތަން އަމިއްލަ ކުުރުމަށްޓަކައި، އޭރު ޖީއެމްއާރް އަމިއްލަ ނުކުރިނަމަ ސުޕްރީމް ކޯޓުން އަމުރު ނެރުނު ރޭ އެތަނަށް ޖައްސާނީ ބޭރު ކޮންމެވެސް ބައެއް. އަޅުގަނޑުމެންގެ މިނިވަންކަން ނަގާލުމަށްޓަކައި އެއްވެސް އެއަރޕޯޓެއް އެއްވެސް ރަށެއް ދީގެން ނުވާނެ އެ ފުރުސަތު ދީފަކަމުގައިވާނަމަ އަޅުގަނޑުމެންގެ ގައުމު ހިސޯރުކުރާނެ، މި ހިނގައިދިޔަ ކަންކަމުގައި ރައީސް ޔާމީން ގޮތް ނުނިންމެވިނަމަ އަޅުގަނޑުމެން ތިބެންޖެހޭނީ ބައެއްގެ އަޅުވެތި ކަމުގައި. ރައީސް ނަޝީދުގެ ވެރިކަމުގައި ދިވެހި ފުލުހުންނާއި ސިފައިންނަށް ގިނަ ކަންތައްތަކެއް ދަތިކުރައްވާފައިވާކަން ރިޔާޒް ފާހަގަކުރެއްވި. އަޅުގަނޑުމެންގެ މިނިވަންކަމެއް ނޯންނާނެ ރައީސް ޔާމީން އެގޮތަށް ނުނިންމެވިނަމަ. ރައީސް ޔާމީން އާއި މެޑަމް ފާތުމަތު އިބްރާހީމް އާއި އެކު ކުރިއަށް ދިޔުމަކީ އަޅުގަނޑުމެންނަށް އެންމެ މަސްލަހަތު އޮތް ގޮތް. އަޅުގަނޑު ރައީސް ޔާމީން ކުރެއްވި މަސައްކަތަށް ސެލިއުޓް އަރުވައި ޝުކުރު ދަންނަވަން އަދި އަބަދުވެސް ރައީސް ޔާމީން އަށް ސެލިއުޓް ދަންނަވައި ޝުކުރު ދަންނަވަން ޕީޕީއެމްގެ ޕީޖީ ގްރޫޕްގެ ޑެޕިއުޓީ ލީޑަރު އަދި ވިލިފުށީ ދާއިރާގެ މެމްބަރު ރިޔާޒް ރަޝީދު ވިދާޅުވި\n27 ފެބްރުއަރީ 2018 | އަންގާރަ 21:43\nރައީސް އަމަލުކުރެއްވީ ކަޅުތުއްކަލާ ފަދައިން. އަޅުގަނޑުމެންގެ ގައުމު އޮޔާދާން ފެށުމުން އަމާން އައްސޭރިއަކަށް ރައީސް ޔާމީން ގައުމު ގެނެސްދެއްވި ހޯމް މިނިސްޓްރީގެ ސްޓޭޓް މިނިސްޓަރ ޝިފާގު މުފީދު (ހިސްޓޯ) ވިދާޅުވި\n27 ފެބްރުއަރީ 2018 | އަންގާރަ 21:09\nޖަލްސާގައި ރައީސް ޔާމީން ބައިވެރިވެވަޑައިގަންނަވާ\nމި ޖަލްސާގައި ރައިސުލް ޖުމްހޫރިއްޔާ އަބްދުﷲ ޔާމީން އަބްދުލް ޤައްޔޫމް އާއި އެމަނިކުފާނުގެ އަނބިކަނބަލުން ފާތިމަތު އިބްރާހީމް ބައިވެރިވެވަޑައިގަންނަވާ\n27 ފެބްރުއަރީ 2018 | އަންގާރަ 20:56\nޕީޕީއެމް އިން ބާއްވާ ޖަލްސާ ފަށައިފި\nޕީޕީއެމް އިން "ސަލާމާތީ ބާރުތަކާއެކު ރައްޔިތުންގެ" ނަމުގައި ބާއްވާ ޖަލްސާ ފަށައިފި\n27 ފެބްރުއަރީ 2018 | އަންގާރަ 20:55


Mas beyrukohgen aharaku 100m Rufiyaa aa gaathah gehlun vey: MIFCO | ThePress\nމަސް ބޭރުކޮށްގެން އަހަރަކު 100 މިލިއަން ރުފިޔާއާ ގާތަށް ގެއްލުން ވޭ: މިފްކޯ\nމިފްކޯގެ ސީއީއޯ އިސްމާއީލް ފައުޒީ / ފޮޓޯ: ޝައުޒަން އިބްރާހީމް | ދަޕްރެސް\nމޯލްޑިވްސް އިންޑަސްޓްރިއަލް ފިޝަރީސް ކޮންޕެނީ ލިމިޓެޑް (މިފްކޯ) އަށް ކެރިއަރަކުން [މަސް ބޯޓް] ގާތްގަނޑަކަށް ނުވަ މިލިއަން ރުފިޔާގެ ގެއްލުން ވާކަމަށާ އަހަރެއްގެ މައްޗަށް އެވްރެޖްކޮށް 100 މިލިއަން ރުފިޔާއާ ގާތަށް ގެއްލުން ވާކަމަށް މިފްކޯއިން ބުނެފިއެވެ.\n"ދަޕްރެސް" އަށް ދެއްވި ހާއްސަ އިންޓަވިއުއެއްގައި މިފްކޯގެ ސީއީއޯ އިސްމާއީލް ފައުޒީ ވިދާޅުވީ ރާއްޖެއިން މަސް ބޭރު ކުރުމަށްޓަކައި ރާއްޖެ ގެންނަ ކެރިއަރު ލޯޑްކޮށްގެން ފުރުވާލެވޭ ވަރުވަނީ ވިއްސަކަށް ދުވަހުން ކަމަށާ ކޮންމެ ކެރިއަރެއްގައި ގެންދެވޭ މަހަށް ލިބޭ އަގަށް ބަލާއިރު ކެރިއަރަކުން9މިލިއަން ރުފިޔާވަރު ގެއްލުން ވާކަމަށެވެ. އަދި މިގޮތަށް އަހަރަކު އެވްރެޖް ކޮށް 8 ކެރިއަރާ 11 ކެރިއަރާ ދެމެދު އަދަދެއްގެ މަސް ބޭރުކުރެވޭ ކަމަށްވެސް މިފްކޯއިން ބުނެއެވެ.\nމިފްކޯއިން ބުނީ މިހާ ބޮޑު ގެއްލުމެއް ވެގެން ދަނީ ކޭޝްފްލޯ މެނޭޖް ކުރުމުގައިވެސް ގޮންޖެހުންތަކެއް ހުރުމުގެ ސަބަބުން ކަމަށެވެ. އަދި ކުރިން ރާއްޖޭގެ މަހަށް، ހާއްސަކޮށް ޕޯލް އެންޑް ލައިން ގެ މަސްވެރިކަމަށް ލިބުނު ޕްރިމިއަމް ބޮޑުކޮށް އޮތުމަކީވެސް ގޮން ޖެހުމެއް ކަމަށް އެކުންފުނިން ބުނެއެވެ.\n"މިހާރު އަޅުގަނޑު މަސައްކަތް ކޮށްގެން ޕްރިމިއަމް ދަށް ކުރެވިއްޖެ ޓަނަކަށް 231 ޑޮލަރަށް، ކުރިން ޓަނަކުން 581 ޑޮލަރުގެ ޑްރެއިންއެއް [ގެއްލުމެއް] ވަމުން ދިޔައީ" ފައުޒީ ވިދާލުވިއެވެ.\nފައުޒީ ވިދާޅުވީ ޕްރިމިއަމުން ލިބުނު ލުޔަކީ ވަރަށް ބޮޑު ކުރިއެރުމެއް ކަމަށާ އަދިވެސް އިތުރު ލުޔިތައް ހޯއްދެވުމަށް މަސައްކަތް ކުރައްވަމުން ގެންދަވާ ކަމަށެވެ.\nމިފްކޯއަކީ މިހާރު ދުވާލަކު 460 ޓަނުގެ މަސް ގަތުމުގެ ގާބިލުކަން ހުރި ކުންފުންޏެވެ. އަދި މިހާރު އެވްރެޖް ކޮށް ދުވާލަކު 200 ޓަނުގެ މަސް ގަނެވުނު ނަމަވެސް މަހުގެ އަގަށް އަންނަ ބަދަލަކީ އެކުންފުންޏަށް ބުރަބޮޑުވާ ކަމެއް ކަމަށް ފައުޒީ ވިދާޅުވިއެވެ.\n"ދުނިޔޭގެ ބާޒާރުގައި މަހުގެ އަގަށް ބޮޑެތި ބަދަލުތައް އެބަ އާދޭ، އަގު ވެއްޓޭ އެބަ ވަރަށް ބޮޑަށް. އެހާލަތުގައިވެސް މިފްކޯއިން މަސްވެރިންގެ އަތުން މަސް ގަތުން ދަށެއް ނުކުރަން" ފައުޒީ ވިދާޅުވިއެވެ.\nއެނާ އިތުރަށް ވިދާޅުވީ މަސްވެރިންގެ އަތުން މަސް ގަންނަން ލިބޭ އަގާއި މިފްކޯގެ އުފެއްދުންތައް ވިއްކައިގެން ލިބޭ އެއްޗަކުން ދެކޮޅު ނުޖެހޭ ކަމަށެވެ. މިހާރު މިފްކޯ އިން ގަންނަ މަހުގެ 20 ޕަސެންޓް ދަޅުމަހުގެ ބާވަތްތަކުގެ ގޮތުގައި އުފައްދާ އިރު ބާކީ 80 ޕަސެންޓް ރޯމަހުގެ ގޮތުގައި ދަނީ އެކްސްޕޯޓް ކުރަމުންނެވެ.\nއިސްތިއުފާ ދީފައި ދޭ ހިނގަން ނޭނގޭ ކަމަށް ވެއްޖެއާ. މިސަރުކާރުގެ އުސޫލަކީ ތަނަކުން ފައިދާ ވެއްޖެއްޔާ ވިއްކާލުން، ގެއްލުން ވާނަމަ ހުއްޓާލުން. ވަރަށްވެސް ފުރިހަމަ ގޮތެއް ދެއްތޯ؟\nތިޔޮތީ ވައުދު ފުއްދާފައި. މަހުގެ އަސްލުވެސް ތޮޔޮތީ ހޯދާ ދެވިފައި. ސަޅި. ކަންކުރަން ނޭނގޭ މީހުން ތަންތަނާއި ހަވާލުވީމަ ވާގޮތް މިފެންނަނީ. ދާނީ ކުރިޔަށްވެރެ ބާރަށް ފަހަތަށް.


Salman Rasgefaan ge khaassa dhauvatheh Qatar ge ameerah\nސަލްމާން ރަސްގެފާން ގަތަރުގެ އަމީރަށް ހާއްސަ ދައުވަތެއް އަރުވައިފި\nސަލްމާން ރަސްގެފާން (ވ) އަދި ގަތަރުގެ އަމީރު ޝެއިހު ތަމީމީ: ދެބޭފުޅުން އަބަދު ވެސް މަޝްވަރާ ކުރައްވާ\nސައޫދީ އަރަބިއްޔާގެ ރަސްގެފާން ސަލްމާން ބިން އަބްދުލް އަޒީޒް، ގަތަރުގެ އަމީރު ޝެއިހު ތަމީމް ބިން ހަމަދު އަލްސާނީ ސައުދީއަށް ވަޑައިގަތުމަށް ހާއްސަ ދައުވަތެއް އަރުވައިފި އެވެ. އަމީރަށް ދައުވަތު އެރުވީ ސައޫދީ ފޮރިން މިނިސްޓަރު ފައިސަލް ބިން ފަރުހާން އަލްސައޫދު އެވެ.\nމިއަހަރު ޖެނުއަރީ ކުރީކޮޅު ގަތަރާއެކު އަލުން ގުޅުން ބަދަހި ކުރި ފަހުން ސައޫދީ އޮފިޝަލުން ދޭތެރެ ދޭތެއިން ގަތަރަށް ވަޑައިގަންނަވަ އެވެ. މިއަހަރު މާރިޗުގައި ސައޫދީ ފޮރިން މިނިސްޓަރު ފައިސަލް ގަތަރަށް ވަޑައިގެން އަމީރު ތަމީމީއާ ބައްދަލު ވެސް ކުރެއްވި އެވެ.\nސައޫދީ އަރަބިއާ އާއި ޔުނައިޓެޑް އަރަބް އެމިރޭޓްސް، ބަހުރެއިން އަދި މިސްރުން ގަތަރާ ގުޅުން ކަނޑާލީ 2017 އިގެ މެދުތެރޭގަ އެވެ. އެއީ މެދުއިރުމަތީގައި ހަމަނުޖެހުން ހިންގާ ބައެއް ޖަމާއަތްތަކާ ގަތަރުން މާ ބޮޑަށް ކައިރިވާތީއާ އީރާނާ ގުޅުން ބަދަހި ކުރާތީ އެވެ. އެހެން ނަމަވެސް، މިއީ ގަތަރުން އެއްބަސްވާން ބޭނުން ތުހުމަތުތަކެއް ނޫނެވެ. އެ ގައުމުން މިކަން އިންކާރު ވެސް ކުރެ އެވެ.\nމެދުއިރުމަތީ ގައުމުތަކުން ގަތަރާއެކު އަލުން ގުޅުން އުފެއްދި ފަހުން ގަތަރުން ވެސް ސައޫދީއާ މުއާމަލާތް ކުރެ އެވެ. މިއަހަރު ފެބްރުއަރީގައި އަމީރު ޝެއިހު ތަމީމް ބިން ހަމަދު އަލްސާނީ ވަނީ ސައޫދީ ވަލީއަހުދު މުހައްމަދު ބިން ސަލްމާއާ ފޯނުން ގުޅުއްވައި މަޝްވަރާ ކުރައްވާފަ އެވެ.\nމިއަހަރު ޖެނުއަރީގައި ސައޫދީގައި އޮތް ގަލްފް ކޯޕަރޭޝަން ކައުންސިލް (ޖީސީސީ) ސަމިޓަކީ ގަލްފު ގައުމުތަކާ ގަތަރާ އަލުން ގުޅުމަށް މަގުފަހިކުރި ބައްދަލުވުމެވެ. ގަތަރާއެކުވި އެއްބަސްވުމުގެ ހުރިހާ މާއްދާތަކެއް އަދި ވެސް މީޑިއާއަށް އެނގިފައި ނުވާއިރު މިހުރިހާ ގައުމަކުން މިހާރު މުއާމަލާތްކުރެ އެވެ.\nސައުދީ އަަރަބިއްޔާ ގަތަރު މެދު އިރުމަތި + ސަލްމާން ރަސްގެފާނު


Madivaru airport ah muvahzafun hoadhanee\nމަޑިވަރު އެއާޕޯޓް. އެތަން ހިންގުމަށްޓަކައި ބޭނުންވާ މުވައްޒަފުން ހޯދުމަށް މިހާރު ވަނީ އިއުލާންކޮށްފައި\nޅ. މަޑިވަރު އެއާޕޯޓްގެ ވަޒީފާ ތަކަށް ބޭނުންވާ މުވައްޒަފުން ހޯދުމަށް އެ އެއާޕޯޓް ހިންގުމާ ހަވާލުވެފައިވާ އައިލެންޑް އޭވިއޭޝަން ސާވިސް (އައިއޭއެސް) އިން އިއުލާން ކޮށްފި އެވެ.\nމުވައްޒަފުން ހޯދަން އިއުލާން ކުރި ނަމަވެސް މުވައްޒަފުން ހޯދާ މަގާމުތަކަށް މީހުން ނަގާނެ ވަކި އަދަދެއް އައިއޭއެސްގެ އިއުލާންގައި ބުނެފައެއް ނުވެ އެވެ.\nވަޒީފާތަކަށް ކުރިމަތިލުމަށް ޝައުގުވެރިވާ ފަރާތްތަކަށް އައިއޭއެސްގެ ވެބްސައިޓުން ކަމާ ގުޅޭ ފޯމް ޑައުންލޯޑް ކުރެވޭނެ އިންތިޒާމު އެކުންފުނިން ވަނީ ހަމަޖައްސާފަ އެވެ.\nމަޑިވަރު އެއާޕޯޓަށް މިވަގުތަށް މީހުން ހޯދަން އިއުލާންކޮށްފައިވަނީ ޖުމްލަ 11 މަގާމަކަށެވެ. އޭގެތެރެއިން ހަތް މަގާމެއްގެ މައިގަނޑު ޝަރުތަކީ އޯލެވަލް ފެންވަރު ހުރުމެވެ. އެއް މަގާމުގެ ޝަރުތަކީ ފުރަތަމަ ޑިގްރީ ހާސިލްކޮށްފައިވުމެވެ. ބާކީ ތިން މަގާމުގެ ޝަރުތަކީ ގުރޭޑްގެ އަށެއްގެ ފެންވަރެެވެ.\nމީހުން ހޯދަމުންދާ މަގާމުތައް\nއެއާޕޯޓް ސާވިސަސް އެގްޒެކްޓިވް\nލީޑިން ފަޔާމަން / ޑްރައިވާ އޮޕަރޭޓަރު\nޖޫނިއާ އެއާޕޯޓް ފަޔާ ފައިޓަރު\nޕަވާ ހައުސް އެންޑް މެއިންޓަނަންސް ސްޕަވައިޒާ ޓްރެއިނީ\nމަޑިވަރު އެއާޕޯޓްގެ ވަޒީފާ ތަކަށް ކުރިމަތިލުމަށް ފުރުސަތު ހުޅުވާލާފައިވަނީ މިމަހުގެ 27 ވަނަ ދުވަހުގެ މެންދުރުފަހު 2:00ގެ ނިޔަލަށެވެ.\nރާއްޖޭގެ މަޝްހޫރު ވިޔަފާރިވެރިޔާ މުހައްމަދު މޫސާގެ ކުރެއްދޫ ހޯލްޑިންގްސް ކުންފުނިން ހަދާފައިވާ މަޑިވަރު އެއާޕޯޓް ހިންގުމާ އައިލެންޑް އޭވިއޭޝަނުން ހަވާލުވެ އެކަމުގެ ރަސްމީ އެއްބަސްވުމުގައި ދެ ފަރާތުން ސޮއި ކުރީ މިމަހުގެ 17 ވަނަ ދުވަހު އެވެެ.\nކުރެއްދޫ ހޯލްޑިންގްސްއާއި އައިލެންޑް އޭވިއޭޝަނުން ގުޅިގެން މިހާރު ދަނީ އަންނަ މަހު މަޑިވަރު އެއާޕޯޓަށް ކޮމާޝަލް ދަތުރުތައް ފެށުމަށް ތައްޔާރުވަމުންނެވެ.\nމޯލްޑިވިއަން އިން ބުނީ މަޑިވަރު އެއާޕޯޓް ރަސްމީކޮށް ހުޅުވުމަށް ކުރަންޖެހޭ އެންމެ ފަހުގެ މަސައްކަތްތައް އެ ކުންފުންޏާއި ކުރެއްދޫ ހޯލްޑިންގްއާ ގުޅިގެން ފަށާފައިވާ ކަމަށެވެ. އަދި އެއާޕޯޓް ހުޅުވުމަށް ކުރަންޖެހޭ މަސައްކަތްތައް ނިމުމާއެކު މޯލްޑިވިއަންގެ ޝެޑިއުލް ދަތުރުތައް ފެބްރުއަރީ މަހު މަޑިވަރު އެއާޕޯޓަށް ފަށަން ނިންމާފައިވާ ކަމަށްވެސް ބުންޏެވެ.\nސިޓީ ހޮޓަލާއެކު މަޑިވަރުގައި އެއާޕޯޓެއް ހެދުމަށް ގާތްގަނޑަކަށް 50 މިލިއަން ޑޮލަރު އިންވެސްޓްކުރި ކަމަށް ކުރެއްދޫ ހޯލްޑިންސްއިން ކުރިން ބުނެފައިވެ އެވެ. މަޑިވަރު އެއާޕޯޓަކީ ރާއްޖޭގައި ހަދާފައިވާ ރީޖަނަލް އެއާޕޯޓުތަކެކޭ އެއް ސައިޒުގެ އެއާޕޯޓެކެވެ.\nމަޑިވަރު އެއާޕޯޓާ އެކު އައިލެންޑް އޭވިއޭޝަނުން ހިންގާ އެއާޕޯޓްތަކަކީ ބ. ދަރަވަންދޫ އާއި ތ. ތިމަރަފުށި އަދި ރ. އިފުރުގައި ހަދާފައިވާ އެއާޕޯޓެވެ. މީގެ އިތުރުން ނ. މާފަރު އިންޓާނޭޝަނަލް އެއާޕޯޓް ވެސް މިވަގުތު ހިންގަނީ އައިލެންޑް އޭވިއޭޝަނުންނެވެ.\nމަޑިވަރު އައިލެންޑް އޭވިއޭޝަން


Dhemafirin Abadhu Zuvaabu Kuran Jeheytha? Mi Kankamaai Medhu Visnaalaa - Vaguthu\nރާއްޖޭގެ އަދަދު ދަށަށް، ދުނިޔެ ބޮޑު ނުރައްކަލަކާއި ދިމާއަށް - 49 މިނެޓް ކުރިން\n2 މަސް ކުރިން ( ޖުލައި 28, 2020 )\nދެމަފިރިންގެ ގުޅުމަށް ގިނަ ދުވަސް ވާ ވަރަކަށް ހަމަނުޖެހުން ބޮޑުވެ ދެމަފިރިންގެ ދެމެދުގައި ހިތްހަމަނުޖެހުން އިތުރުވެއެވެ. ދެމަފިރިންގެ ދެމެދުގައި އޮންނަ ގުޅުން ހީނަރުވެ ޒުވާބުކުރުން އާއްމުވެއެވެ. ހިތްހަމަނުޖެހުންތައް ކޮންމެ ގުޅުމެއްގައި ވެސް ހުންނާނެއެވެ. އެހެން ނަމަވެސް އަބަދު ޒުވާބު ކުރަން ޖެހޭނަމަ އެއީ ވިސްނާލުން މުހިންމުކަމެކެވެ.\nނޭނގި ނަމަވެސް ދެމަފިރިންގެ ގުޅުން ގޯސްވެ، ޒުވާބު ގިނަވުމަށް މަގުފަހިވާ ކަންތައްތަކެއް ހުރެއެވެ.\nއޭގެ ތެރެއިން ފުރަތަމަ ކަމަކީ އެކަކު އަނެކަކަށް ދޭ ސަމާލުކަން ކުޑަވުމެވެ. ބައިވެރިޔާ އަށް ކަމުދާނެ ކަންކަން ކޮށްދިނުމާއި ކުދި ކުދި ހަދިޔާތައް ދިނުމަކީ ދެމަފިރިންގެ ގުޅުން ބަދަހިކުރުމަށްޓަކައި ވަރަށް މުހިންމުކަމެކެވެ. އާއްމުކޮށް ރައްޓެހިވެގެން އުޅޭ އިރު ވަރަށް ވަރުން އުޅުނު ނަމަވެސް ގިނަ ފިރިންނަށް ކައިވެންޏަށް ފަހު އަނބިންނަށް ދޭން ޖެހޭ ސަމާލުކަމެއް ނުދެވެއެވެ.\nއަދި ބައެއް ފަހަރު ރައްޓެހިވެގެން އުޅޭ އިރު ކުރާ ހުރިހާ ކަމަކީ ކައިވެނިކުރުމަށް ފަހު އަބަދު ކުރެވޭނެ ކަންކަމަށް ވެސް ނުވެދާނެއެވެ. ކޮންމެއަކަސް މި ސަބަބާއި ހުރެ ދެމަފިރިންގެ ދެމެދުގައި ޒުވާބުކުރުން ގިނަވެއެވެ.\nއެކުގައި ހޭދަ ކުރާ ވަގުތު، ރަނގަޅުކުރުން\nއެންމެ އާއްމުކޮށް ޒުވާބުކުރާ އެއްކަމަކީ ވަގުތު ނުދިނުން، ނޫނީ އަޅާނުލުމުގެ ވާހަކައެވެ. އެކަމަކު ޤަބޫލުކުރަން ޖެހޭ ހަގީގަތަކީ ކޮންމެ މީހަކީ ވެސް ދިރިއުޅުމަށް މަސައްކަތް ކުރާނެ، އެކުވެރިންނާއި އާއިލާވެސް އޮންނާނެ މީހެއްކަމެވެ. ރަނގަޅު ހަރުދަނާ ގުޅުމެއް ޤާއިމްކުރުމަށް ދެމަފިރިންގެ ވަކި ވަކިން ވަގުތު ހޭދަކުރުން ވެސް މުހިންމެވެ.\nމާގިނަ ވަގުތު އެކުގައި ހޭދަކުރުމުގެ ބަދަލުގައި އަބަދުވެސް ތަފާތު ކޮންމެވެސް ކަމެއް ރާވާށެވެ. ދުއްވާލަން ނޫނީ ކާން ދާން ދޭތެރެއަކުން ވަގުތު ހުސްކުރާށެވެ. މޫދަށް ނޫނީ އަތިރިމައްޗަށް ހިނގާލަން ދިއުން ކަހަލަ ކަމެއް ކުރާށެވެ. އެކުގައި ހިތްހަމަޖެހޭ ފަދަ ވަގުތުތަކެއް ހޭދަ ނުކުރެވުމަކީ ވަރަށް ފަސޭހައިން ޒުވާބު ގިނަވާން މަގުފަހިވާކަމެކެވެ.\nގޮތްދޫކޮށް، ދޫދޭން ދަސްކުރުން\nއެކަކު އަނެކަކަށް ދޫދިނުމަކީވެސް ވަރށް މުހިންމު ކަމެކެވެ ގޮތް ދޫނުކުރުމާއި، މާ ކުދިން ހިނގާފައި ހުންނަ ކަންކަމުގެ ވާހަކަ އަބަދު ދެއްކުމަކީ ޚާއްސަކޮށް ފިރިހެނުން ވަރަށް ރުޅި އަންނަ ކަމެކެވެ. އެހެންކަމުން ފިރިމީހާގެ ބޮލުގަ ރިހުމަކަށް ނުވެ ވޭތޯ ބަލާށެވެ. ގެއަށް އަންނަ ކޮންމެ ފަހަރަކު ކޫސަނި ޝަކުވާ ކުރާނަމަ އޭނާ ގޭގައި ހޭދަކުރާ ވަގުތު އިތުރަށް ކުޑަވެ މައްސަލަތައް އިތުރަށް ގޯސްވުމަކީ އެކަށީގެންވާ ކަމެކެވެ.\nމިއީ އާއްމުކޮށް އަނބިންނަށް ނޭނގި ނަމަވެސް ކުރެވޭ ކަމެކެވެ. ރަހުމަތްތެރިންނާއި އެކު ފިރިން ވަގުތު ހޭދަކުރާ އިރު އެ މީހުންގެ މިނިވަންކަން އެ މީހުންނަށް ދޭށެވެ. ގޭމުކުޅުން ނޫނީ، ފުޓްބޯޅަކުޅުން ފަދަ ކަންކަމަކީ އެ މީހުން ބޯ ހަމަޖައްސާލަން ކުރާ ކަންކަމެވެ. އެހެންކަމުން އެފަދަ ކަންކަމާއި މެދު ޝަކުވާ މަދު ކުރާށެވެ.\nއަދި ޒުވާބުކޮށް ހަޅޭއްލެވުމުގެ ބަދަލުގައި މަޑުމަޑުން ވާހަކަދައްކާށެވެ. ރުޅި އައިސްގެން ބަސްބުނުން މަދު ކުރާށެވެ. އޭރުން ޒުވާބު މަދުވާނެއެވެ.\nޖުލައި 28, 2020 19:53\nފިރިހެނުން އުޅޭނެ ގޮތަކައް އުޅުމުގު ފުރުސަތު ދީފަ އަނބިމީހާ އަނގަ ހިމޭނުން ލައިގެން ހުރީމަ އެއްވެސް ޒުވާބެއް ނުހިންގާނެ.\nޖުލައި 28, 2020 23:26\nޜެއާދުވާލު ދަރިންގެރޯއަޑާ ކޯޅޭއަޑާ ސަކުވާގެ އަޑުއަހަން އަބިމީހާ ގޭގަ އިންނަންވީ ފިރިހެނުން ދުވަންވީ ރައްޓެހިންނާއެކު ހިތްހަމަޖައްސަން ވަރިވީމަ ބުނާނެ ވަރިވާ ވާހަކަ??\nޖުލައި 28, 2020 23:47\nދެން ކަލޭ ވެސް ދާންވީނު ބޯ ހަމަޖައްސަން އުޅޭނެ ގޮތަކަށް އުޅެން. ކާކުބުނީ ނުދާށޭ.


Photo: ގެފުޅުގެ އުރަކޮޅު ބަދަލުކުރުން، ބައު އުރަކޮޅަށް ހަދަނީ ކިހިނެތް؟ Photo: ގެފުޅުގެ އުރަކޮޅު ބަދަލުކުރުން، ބައު އުރަކޮޅަށް ހަދަނީ ކިހިނެތް؟\nކޮންމެ އަހަރަކުވެސް ޙައްޖުމަހުގެ 9ވަނަ ދުވަހު ގެފުޅުގެ އުރަކޮޅު ނުވަތަ ކިސްވާ ބަދަލުކުރެއެވެ. މިއަހަރަށް ރޭ ވަނީ ގެފުޅުގެ އުރަކޮޅު ބަދަލުކޮށްފައެވެ. މި މަސައްކަތުގައި އެކަމަށް ހާއްސަކުރެވިފައިވާ 150 ވުރެ ގިނަމީހުން ބައިވެރިވެއެވެ. 670 ކިލޯއަށްވުރެ ގިނަ ސިލްކާއި 120 ކިލޯއަށްވުރެ ގިނަ ރަން ރޮއްޖާއި 100 ކިލޯއަށްވުރެ ގިނަ ރިހި ރޮދި ބޭނުންކޮށްގެން ވިޔެފައިވާ ކިސްވާ އެ މަސައްކަތް ނިންމާ ޙަރަމަށް ގެންނަނީ އެކަމަށްޓަކައި ހާއްސަކުރެވިފައިވާ އުޅަނދެއްގައެވެ. ގެފުޅުގެ އުރަކޮޅު ބަދަލުކުރުމަށްފަހު ބައު އުރަކޮޅު ސާފުކުރުމަށްފަހު އޭގެ ބައެއް ބައިތައް އެކު އާސާރުތަކަށް ސައުދީ ސަރުކާރުން އަންނަނީ ހަދިޔާކުރަމުންނެވެ.- ފޮޓޯ: ހަރަމައިން ޝަރީފައިން


Haalugai othas Maziya athun Eagles beynumee molheh: Nimaa | Mihaaru\nހާލުގައި އޮތަސް މާޒިޔާ އަތުން ބޭނުމީ މޮޅެއް: ނިމާ\nމިދިޔަ ސީޒަނުގައި އީގަލްސްގެ މެޗެއްގެ ތެރެއިން ނިމާ.-- ފޮޓޯ: މިހާރު ފައިލް ފޮޓޯ.\nހެޑް ކޯޗެއް ނެތުމާއި އަނިޔާގެ މައްސަލަތަކާ ހެދި އީގަލްސްގެ ހާލަތު މި ވަގުތު ގޯސްކޮށް އޮތް ނަމަވެސް ބޭނުންވަނީ މިރޭ މާޒިޔާ އަތުން މޮޅުވާން ކަމަށް އީގަލްސްގެ އެސިސްޓަންޓް ކޯޗު އަހުމަދު ނިމާދު (ނިމާ) ބުނެފި އެވެ.\nލީގުގައި އެންމެ ފަހުން އީގަލްސް ކުޅުނު މެޗަށް ފަހު އެ ޓީމުގެ ކޯޗަކަށް ހުރި މުހައްމަދު ޝިޔާޒް (މޯހަން) ވަނީ އެ ޓީމާ އެކު ހަދާފައިވާ އެއްބަސްވުން އުވާލައި ފަހުން ސުޕަ ޔުނައިޓެޑް ސްޕޯޓްސް (ސަސް)ގެ ކޯޗުކަމާ ހަވާލުވެފަ އެވެ. ލީގުގައި މިރޭ މާޒިޔާއާ ދެކޮޅަށް ކުޅޭ މެޗަށް އީގަލްސް ނުކުންނާނީ ނިމާގެ އިރުޝާދުގެ ދަށުންނެވެ. ނިމާ ވަނީ ކުރިން އެކި ފަހަރުތަކުގައި ހެޑް ކޯޗެއްގެ ޒިންމާ ނަގައި އީގަލްސް ގޮވައިގެން މެޗުތަކަށް ނުކުމެފަ އެވެ.\nމެޗުގެ ކުރިން އޮތް ނޫސްވެރިންގެ ބައްދަލުވުމުގައި ނިމާ ބުނީ ކުއްލިގޮތަކަށް ކޯޗު ވަކިވިއިރު ޓީމު ވެސް މި އޮތީ އަނިޔާގެ ސަބަބުން ވަރަށް ހާލުގައި ކަމަށެވެ. އަދި މި ފަދަ ހާލަތެއްގައި ކުޅެން ޖެހިފައިމިވަނީ މި ވަގުތު ލީގުގެ އިތުރުން ރާއްޖޭގައި ވެސް އޮތް އެންމެ ވަރުގަދަ ޓީމު މާޒިޔާއާ ކަމަށްވާއިރު ކުރަން ޖެހޭ މަސައްކަތް ދެގުނަ ވެފައިވާ ކަމަށް ނިމާ ބުންޏެވެ.\nނިމާ ބުނީ އީގަލްސް މި ސީޒަނަށް ކުރިމަތިލިއިރު ލޯކަލް ކުޅުންތެރިންނަށް ބަލާއިރު ތިބީ 11 ނޫނީ 12 ވަރަކަށް ރަނގަޅު ކުޅުންތެރިން ކަމަށާއި ދެން ތިބި ކުޅުންތެރިން ތަޖުރިބާ މަދުވުމުން މެޗުތަކުގައި ބޭނުންކުރަން އުނދަގޫ ކަމަށެވެ.\nއީގަލްސް އިން ބިދޭސީ ކުޅުންތެރިން ގެނައުން ލަސްވުމާއި ގެނައި ކުޅުންތެރިންނަކީ ރާއްޖެ އަށް އަލަށް އައި ކުޅުންތެރިން ކަމަށްވާތީވެ އެ ކުޅުންތެރިންނަށް އަދި މެޗުތަކުގައި ރަނގަޅަށް ނުކުޅެވުމަކީ ވެސް ޓީމަށް މި ވަގުތު އޮތް ގޮންޖެހުމެއް ކަމަށް ނިމާ ދެކެ އެވެ. ނިމާ ބުނީ މި ވަގުތު ހާލަތު އޮތްގޮތުން ތަޖުރިބާ ނެތް ކުޅުންތެރިން ވެސް އަރުވައިގެން ކުޅެން ޖެހޭ ކަމަށެވެ.\nއީގަލްސް އިން މި ފަހަރުގެ ސީޒަނުގައި ކުޅުނު ފުރަތަމަ މެޗުގައި ފަހަތުން އަރައި 3-2 އިން މާޒިޔާ ބަލިކޮށް އެފްއޭ ޗެރިޓީ ޝީލްޑް އުފުލާލި އެވެ. ނިމާ ބުނީ މިރޭގެ މެޗުގެ ޓާގެޓަކީ ވެސް މޮޅެއް ކަމަށެވެ.\n"މާޒިޔާ މެޗަށް މި ފަހަރު ވެސް މި ނުކުންނަނީ ތިން ޕޮއިންޓަށް. މިއީ އީގަލްސް އަށް ނުވާވަރުގެ ކަމެއް ނޫން. އެކަން ސާބިތު ވެސް ކޮށްދީފައި އޮތީ. މި އަހަރު އެކަންޏެއް ނޫން. ވޭތުވެދިޔަ އަހަރުތަކަށް ބަލާލާއިރުގައި ވެސް. މާޒިޔާ މެޗުން ހާއްސަކޮށް ވަރަށް ހިތްވަރު ވެސް ކުރޭ ކުޅުންތެރިން. ވަރަށް އެފަޓްލާ މެޗެއް މިއީ. ނޭނގެ އެއީ އަނެއްކޮޅުން މާޒިޔާ ވީމަ ކަމެއް އެ ޓީމު ވަރުގަަދަ ވީމަ ކަމެއް،" ނިމާ ބުންޏެވެ.\nނިމާ ބުނީ މާޒިޔާ މެޗުން ރަނގަޅު ނަތީޖާއެއް ނެރެވިއްޖެނަމަ އީގަލްސްގައި ހުރި މައްސަަލަތަކަށް ހައްލެއް ހޯދަން ކޮންމެވެސް ވަރެއްގެ އިތުބާރެއް ލިބޭނެ ކަމަށެވެ. މިދިޔަ ސީޒަނުގައި ނިމާ ވަގުތީ ގޮތުން ހެޑް ކޯޗެއްގެ ގޮތުގައި ހުއްޓައި އީގަލްސް އިން ވަނީ މާޒިޔާއާ އެއްވަރުކޮށްފަ އެވެ. ނިމާ ބުނީ އޭނާ އަށް ލިބޭ އެންމެ ބޮޑު ފަސޭހަ އަކީ ކުޅުންތެރިން ކުރާ އިތުބާރު ކަމަށެވެ.\nމާޒިޔާގެ ޕްރެކްޓިހުގެ ތެރެއިން ވިޑަކޮވިޗް.-- ފޮޓޯ: އަހުމަދު އަވްޝަން އިލްޔާސް/ މިހާރު\nމާޒިޔާގެ ކޯޗު ރިސްޓޯ ވިޑަކޮވިޗް ބުނީ އީގަލްސް އަކީ މާޒިޔާ އަށް އަބަދުވެސް ވަރަށް އުނދަގޫ މެޗެއް ކަމަށާއި އީގަލްސް އިން މާޒިޔާއާ ދެކޮޅަށް ނުކުންނަނީ ތަފާތު ރޫހެއްގައިކަން އޭނާ އަށް އެނގިފައިވާ ކަމަށެވެ.\n"ބައެއް ޓީމުތައް ހުންނާނެ ވަރަށް އުނދަގޫކުރާނެ. އެ ކަހަލަ ޓީމެއް އީގަލްސް އަކީ މާޒިޔާ އަށް. އީގަލްސް އަބަދުވެސް މާޒިޔާއާ ދެކޮޅަށް ރަނގަޅަށް ކުޅޭ. އަހަންނަށް ނޭނގެ އެއީ ކީއްވެ ކަމެއް. އަހަރެމެން 100 ޕަސެންޓް ދީގެން މި މެޗަށް ނުކުމެގެން ރޭވުމާ އެއްގޮތަށް ގޮސްފިއްޔާ ރަނގަޅުވާނެ. އެ މީހުން (އީގަލްސް) ނުކުންނާނީ ހުރި ހުރިހާ އެއްޗެއް ހިފައިގެން އަހަރެމެން ބަލިކުރަން،" ވިޑަކޮވިޗް ބުންޏެވެ.\nއީގަލްސް މި ވަގުތު އޮތް ހާލަތު އެންމެ ރަނގަޅެއް ނޫން ކަމަށާއި އެކަމަކު އެ އަށް ނުވިސްނައި މާޒިޔާ އިން ތައްޔާރުވާނީ މެޗުގެ ހާލަތަށް ކަމަށް ވިޑަކޮވިޗް ވަނީ ބުނެފަ އެވެ.\nލީގުގެ އެއް ވަނައިގައި މާޒިޔާ މި ވަގުތު އޮތީ ދެ ޕޮއިންޓުގެ ލީޑަކާ އެކު އެވެ. އެކަމަކު މިރޭ އީގަލްސް ބަލިކޮށްގެން ފުރަތަމަ ބުރު ނިމޭއިރު ފަސް ޕޮއިންޓުގެ ލީޑެއް ނެގުމުގެ ފުރުސަތު މާޒިޔާ އަށް އެބައޮތެވެ. މާޒިޔާ މި ވަގުތު އެއް ވަނައިގައި އޮތީ ހަ މެޗުން 14 ޕޮއިންޓާ އެކު އެވެ. ދެ ވަނައިގައި އޮތް ވެލެންސިއާ އަށް ހަތް މެޗުން ލިބިފައިވަނީ 12 ޕޮއިންޓެވެ.\nވިޑަކޮވިޗް ބުނީ އެއް ވަނައިގައި އޮތުން އަބަދުވެސް މުހިއްމުވާ ސަބަބަކީ ކޮންފިޑެންސް ރަނގަޅު ހިސާބެއްގައި ބެހެއްޓުމަށެވެ. އެކަމަކު މެޗު ފަސޭހަކޮށްލައިގެން ގޯސް ގޮތެއް މެދުވެރިވެއްޖެނަމަ ކޮންފިޑެންސް ގެއްލި ޕްރެޝަރަށް ވެއްޓުމަކީ ވެސް ފުޓްބޯޅައިގައި އަވަހަށް ހިނގާ ކަމެއް ކަމަށް ވިޑަކޮވިޗް ބުންޏެވެ.\n"އެހެންވީމަ ވަރަށް މުހިއްމު ކޮންމެ މެޗެއްގައި ސީރިއަސްވެތިބުން. އަހަރެމެންނަށް ޕޮއިންޓް ނަގާނީ ވަކި މެޗެއްގައޭ ނުބުނެވޭނެ. މީގެ ކުރަން ޖެހޭ ކަމަކީ ކޮންމެ މެޗެއްގެ ތިން ޕޮއިންޓަށް މަސައްކަތްކުރުން. ލީގު ވެސް މި ދަނީ ހަމަހަމަކޮށް ކޮންމެ ޓީމަކަށް ކޮންމެ ޓީމެއް ވެސް ބަލިކުރެވޭ ގޮތަށް. މި ލީގުގައި މާ ބޮޑަށް ހަމަޖެހިލައިފިނަަމަ މެޗުން ބަލިވުމުގެ ފުރުސަތު ބޮޑުވޭ،" ފިލިޕީންސް ލީގު ތިން ފަހަރެއްގެ މަތިން ހޯދާފައިވާ ވިޑަކޮވިޗް ބުންޏެވެ.\nކްލަބް އީގަލްސް މާޒިޔާ ސ.ރ.ކ ދިރާގު ދިވެހި ޕްރިމިއާ ލީގު 2020


ކެނެޑާ - ވިކިޕީޑިއާ\n(މިސްރާބުކުރެވުނީ Canada އިން)\nMotto: A Mari Usque Ad Mare (Latin)\nRecognised regional languages Inuktitut, Inuinnaqtun, Cree, Dëne Sųłiné, Gwich’in, Inuvialuktun, Slavey and Tłįchǫ Yatiì\nEthnic groups 32.2% Canadian\nFederal parliamentary democracy and constitutional monarchy\n- Monarch HM Queen Elizabeth II\n- Governor General David Lloyd Johnston\n- Prime Minister Justin Trudeau\n- British North America Acts July 1, 1867\n- Canada Act April 17, 1982\n- Water (%) 8.92 (891,163 km²/344,080 mi²)\n- 2020 estimate ފަންވަތް:CanPopCommas  (36th)\n- 2006 census 31,241,030\n- Density 3.2/km2 (219th)\n- Total $1.300 trillion (14th)\n- Per capita $39,098 (13th)\n- Total $1.499 trillion (9th)\n- Per capita $45,085 (18th)\nGini 32.1 (2005)\nHDI (2007) 0.966\nError: Invalid HDI value · 4th\nDollar ($) (CAD)\ndd-mm-yyyy, mm-dd-yyyy, and yyyy-mm-dd (CE)\nކެނެޑާއަކީ އުތުރު އެމެރިކާގެ ބޮޑުބައި އެ ޤައުމުގެ އިމުގެ ތެރޭގައި ޙިއްޞާކުރާ ޤައުމެކެވެ. ބިމުގެ ގޮތުން ބަލާއިރު މުޅި ދުނިޔޭގައި ވެސް ދެވަނައަށް އެންމެ ބޮޑު ޤައުމަކީ ކެނެޑާއެވެ.\nކެނެޑާގެ ނަން އައިސްފައިވަނީ “ކަނަޓާ” މި ބަހުންނެވެ. މިބަހުގެ މާނައަކީ މީހުން ދިރިއުޅޭތަން ނުވަތަ ބަސްތީއެވެ.\nކެނެޑާގެ އިރުމަތީގައި އެޓްލާންޓިކް ކަނޑު އޮތް އިރު، އެ ޤައުުމުގެ ހުޅަނގުގައި އޮތީ ޕެސިފިކް ކަނޑެވެ. އެ ޤައުމުގެ އުތުރުގައި އޮތީ އާކްޓިކް ކަނޑެވެ. ކެނެޑާއަކީ ދުނިޔޭގައި ދެވަނައަށް އެންމެ ބޮޑު ޤައުމެވެ. ކެނެޑާ އާއި އެމެރިކާ ދެކުނު އަދި ހުޅަނގު އުތުރުން ޙިއްޞާ ކުރާ ބޯޑަރަކީ ދެ ޤައުމެއްގެ ދެމެދުގައިވާ އެންމެ ދިގު ބޯޑަރެވެ.\nކެނެޑާގެ ފުރަތަމަ ވަޒަންވެރީން ނުވަތަ އަދިވާސީން އެ ޤައުމުގައި ދިރިއުޅެން ފަށާފައިވާތާ އެތައް ޒަމާނެއްވެއްޖެއެވެ. ފަރަންސޭސީންނާއި އިނގިރޭސީން ކެނެޑާއަށް ގޮސްފައިވަނީ މީލާދީން 15 ވަނަ ޤަރުނުގެ ތެރޭގައެވެ. ފަރަންސޭސިވިލާތުން ވަނީ ހަތް އަހަރުގެ ހަނގުރާމައަށް ފަހުގައި އުތުރު އެމެރިކާގައި ހުރި އެ ޤައުމުގެ ހުރިހާ ކޮލޮނީއެއްހެން 1763 ވަނަ އަހަރުގައި ދޫކޮށްލާފައެވެ. ކެނެޑާގެ ރަނިކަމުގައި އިނގިރޭސި ރާނީ އިންނެވި ނަމަވެސް ކެނެޑާއަކީ ޒާތީ މިނިވަންކަން ލިބިގެންވާ ޤައުމެކެވެ.\n2006 ވަނަ އަހަރުގައިި ނެގި ބޯހިމެނުމުގެ ހިސާބުތަކުން ދައްކާ ގޮތުގައި އެއިރު ކެނެޑާގެ އާބާދީއަކީ 31.6 މިލިއަން މީހުންނެވެ. 2001 ވަނަ އަހަރުން ފެށިގެން ކެނެޑާގެ އާބާދީއަށް ވަނީ 5.4% ގެ ކުރިއެރުމެއް އައިސްފައެވެ. ކެނެޑާގެ އާބާދީ އިތުރުވަމުން ދިއުމުގެ މައިގަނޑު ސަބަބަކީ އެ ޤައުމަށް ހިޖުރަކުރާ މީހުންގެ ޢަދަދު އިތުރުވުމެވެ. ކެނެޑާގެ އާބާދީގެ ތެރެއިން ހަތަރު ބައިކުޅަ ތިން ބައި މީހުން ދިރިއުޅެމުން ގެންދަނީ އެމެރިކާއާ ގުޅޭ ބޯޑަރުގެ އައްސޭރީގައެވެ. ކެނެޑާގެ އާބާދީގެ ތެރެއިން 100000 މީހުން ދަޢުވާކުރާ ގޮތުގައި އެމީހުން ނިސްބަތްވަނީ ތަފާތު 43 ނަސްލަކަށެވެ. ކެނެޑާގެ އެންމެ ގިނަ ބަޔަކު ނިސްބަތްވަނީ އިނގިރޭސި ނަސްލަށެވެ. އިނގިރޭސި ނަސްލަށް ނިސްބަތްވާ މީހުންނަކީ އާބާދީގެ 21% އެވެ. ދެން ފަރަންސޭސީންނެވެ. އެއީ 15.8%އެވެ. ސްކޮޓިޝް މީހުންނަކީ 15.2%އެވެ. އައިރިޝް މީހުންނަކީ 13.9% މީހުންނެވެ. ޖަރުމަނު މީހުންނަކީ 10.2% މީހުންނެވެ. އިޓާލިޔަނުންނަކީ 5% މީހުންނެވެ. ޗައިިނާ މީހުންނަކީ 3.9% އެވެ. ޔުކްރޭނިޔަނުންނަކީ 3.6% މީހުންނެވެ. އަޞްލު ރަށްވެހީންނަކީ މިހާރުގެ އާބާދީގެ 3.5% މީހުންނެވެ. ދެކުނު އޭޝިޔާ މީހުންނަކީ 4% އެވެ. ކަޅުމީހުންނަކީ 2.5% އެވެ. ކެނެޑާގެ 77% މީހުންނަކީ ނަޞާރާއިންނެވެ. 16.2% މީހުން އެއްވެސް ދީނެއް ޤަބޫލެއް ނުކުރެއެވެ. މުސްލިމުންނަކީ 2% މީހުންނެވެ. ޔަހޫދީންނަކީ 1.1% މީހުންނެވެ. ބުދިޒަމްއާއި ހިންދޫންނަކީ ކޮންމެ ބަޔަކުމެ 1.0% މީހުންނެވެ. ސިކުންނަކީ 0.9% މީހުންނެވެ.\nކެނެޑާގެ ސަގާފަތު ބައްޓަންވެފައިވަނީ އިނގިރޭސި، ފަރަންސޭސި އަދި ކެނެޑާގެ އަޞްލު ރަށްވެހީންގެ ސަގާފަތުގެ މައްޗަށް ބިނާވެގެންނެވެ.\nކެނެޑާއަކީ ދުނިޔޭގައި އިޤްތިޞާދީ ގޮތުން ވަރަށް ބޮޑު ކުރިއެރުންތަކެއް ހޯދަމުން އަންނަ ޤައުމެކެވެ. އެ ޤައުމުގެ ޖީ.ޑީ.ޕީ ޕަރކެޕިޓާ އަކީ 45085 ޑޮލަރެވެ.\n"Official Languages Act" (PDF). Revised Statutes of NWT, 1988. Department of Justice, Northwest Territories. Retrieved 2009-11-01.\n"Ethnocultural Portrait of Canada Highlight Tables, 2006 Census". 2.statcan.ca. 2008-04-02. Retrieved 2009-10-10.\n"Queen and Canada". The Royal Household. 2008. Retrieved 2009-10-19.\n"Canada's population clock". Statistics Canada.\n"Ethnic origins, 2006 counts, for Canada, provinces and territories - 20% sample data". Statistics Canada.4January 2008. Retrieved 2009-10-19.\n↑ 6.0 6.1 6.2 6.3\n"Canada". International Monetary Fund. Retrieved 2009-10-01.\n↑ Cite error: Invalid <ref> tag; no text was provided for refs named cia_factbook\n"Human Development Report 2009" (PDF). United Nations. 2009. p. 167. Retrieved 2009-10-19.\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ9ނޮވެމްބަރު 2015، 04:34 ގައެވެ.


ވިހެއި ދަރިފުޅުގެ ގައިން ކޯވިޑް19 ބައްޔާ ދެކޮޅަށް ހަގުމާމަ ކުރާ އެންޓި ބޮޑީ ފެނިއްޖެ |\nކޯވިޑް19 މައިންގެ ގައިން ބަޑުގައި އޮންނަ ދަރިފުޅަށް ވާސިލް ވުމަކީ ވަރަށް ނާދިރު ކަމެއް\nވިހެއި ދަރިފުޅުގެ ގައިން ކޯވިޑް19 ބައްޔާ ދެކޮޅަށް ހަގުމާމަ ކުރާ އެންޓި ބޮޑީ ފެނިއްޖެ\nކޯވިޑް ކާރިސާގެ ސަބަބުން ދުނިޔެއިން 15 މިލިއަން މީހުން މަރުވެފައިވޭ: ޑަބްލިއުއެޗްއޯ\nދުނިޔޭގައި ކޯވިޑް ފެރެމުންދާ ގޮތް އިތުރަށް ދެނެގަތުމުގެ ގާބިލްކަން ދަނީ ކުޑަވަމުން: ޑަބްލިއުއެޗްއޯ\nސިންގަޕޫރުގައި، ދަރިފުޅަށް ބަލިވެ އިންދާ ކޯވިޑް19 އަށް ޕޮޒިޓިވްވި އަންހެނަކު ވިހެއި ދަރިފުޅުގެ ލެއިން، ކޯވިޑް19 އާއި ދެކޮޅަށް ހަށިގަޑުގައި ހަގުރާމަކުރާ އެންޓިބޮޑީތައް ފެނިއްޖެއެވެ.\nއަލަށް ވިހެއި ކުއްޖެއްގެ ގައިން ބައްޔާ ދެކޮޅަށް ހަގުރާމަ ކުރާ އެންޑިބޮޑީ ފެނުމާއެކު، މި ބަލީގެ ހަގީގަތް ދެނެގަންނަން މަސައްކަތް ކުރަމުންދާ ސައިންސްވެރިންނަށް، މިބަލި މަންމަގެ ގައިން ބަނޑުގައި އޮންނަށް ދަރިފުޅުގެ ގަޔަށް ވާސިލް ވެވިދާނެކަމާމެދު އުފެދިފައިވާ ސުވާލުތަަކަށް ޖަވާބު ހޯދުމުގައި އިތުރު މަގުތަކެއް ފެނިގެން ދާނެއެވެ.\nސިންގަޕޫރުގެ ނޫހެއް ކަމުގައިވާ، ދަ ސްޓްރެއިޓް ޓައިމްސްއިން ދަރިފުޅުގެ މަންމައާއި ހަވާލާދީ ހާމަ ކޮށްފައިވާ ގޮތުގައި، ކޯވިޑް19 އަށް ޕޮޒިޓިވް ވެފައި ވަނިކޮށް މާބަޑުވި ނަމަވެސް، ވިހެއި ދަރިފުޅު ވަނީ ކޯވިޑް19 އަށް ނެގެޓިވް ވެފައެވެ. އަދި ކުރި ތަހުލީލުތަކުން ދައްކާ ގޮތުގައި، ދަރިފުޅުގެ ލެއިން ވަނީ، ބައްޔާ ދެކޮޅަށް ހަގުރާމަ ކުރާ އެންޓި ބޮޑީތައް ފެނިަފައެވެ.\n"އަހަރެންގެ ޑޮކްޑަރު ގަބޫލު ކުރާގޮތުގައި، މާބަޑުވެ އިންއިރު، އަހަރެންގެ ގައިން ދަރިފުޅުގެ ގަޔަށްވަނީ، ބައްޔާއި ދެކޮޅަށް ހަގުރާމަކުރާ އެންޓިބޮޑީތައް ދަތުރު ކޮށްފަ،" ސެލިން ނަންގ ޗަން، ނޫހަށް މައުލޫމާތު ދެމުން ބުނެފައި ވެއެވެ.\nބަލިވެ އިންދާ، ކޯވިޑ19ް ބަލީގައި ނާންގ ޗަންގ ކުޑަކޮށް ބަލިވެގެން ހޮސްޕިޓަލުގައި އެޑްމިޓްވެސް ކުރިއެވެ. އެހެންނަމަވެސް، ބަލިން ރަގަޅު ވުމާއެކު، ދެހަފްތާއަށްފަހު ވަނީ ހޮސްޕިޓަކުން ދޫކޮށްލާފައެވެ.\nނާންގ ޗަންގއަށް ވިހެއި ހޮސްޕިޓަލް ކަމަށްވާ ސިންގަޕޫރުގެ ނޭޝަނަލް ޔުނިވަރސިޓީ ހޮސްޕިޓަލުން އަދި މިޚަބަރާ ގުޅުގެން އެއްވެސް މައުލޫމާތެއް ހާމަ ކޮށްފައެއް ނުވެއެވެ.\nދުނިޔޭގެ ސިއްޙަތު ޖަމްއިއްޔާއިން ހާމަ ކޮށްފައިވާ ގޮތުގައި، މާބަނޑުވެ އިންދާ ކޯވިޑް19 އަށް ޕޮޒިޓިވްވާ އަންހެން މީހާގެ ގައިން ބަޑުގައި އޮންނަ ދަރިފުޅަށް ނުވަތަ، ވިހެއުމުގެ ތެރޭގައި، ވައިރަސް ވާސިލްވާ ކަމުގެ ފުރިހަމަ ހެކި އަދި މިހާތަނަށް ލިބިފައެއް ނުވެއެވެ. އަދި މިހާތަނަށް އައިއިރު، ބަޑުގައި އޮންނަ ދަރިފުޅުގެ ވަށައިގެން ހުންނަ ފެނުގެ ފަށަލައިގައާއި އަދި މައިމީހާ ގާތުންދޭ ކިރުގައި ކޯވިޑް ވައިރަސް އަށަގަންނަ ކަމަށް ދައްކާފައެއް ނުވެއެވެ.\n"އެމާޖިން އިންފެކްޝަސް ޑިސީސް" ނަމަކަށް ކިޔާ ޖާނަލްއެއްގައި ޝާއިއު ކޮށްފައިވާ އާޓިކަލްއެއްގައި ޗައިނާގެ ޑޮކްޓަރުންނާ ހަވާލާދީ ބުނެފައިވާ ގޮތުގައި، ކޯވިޑް19 އަށް ޕޮޒިޓިވް ވެފައިވާ މައިންނަށް ލިބޭ ދަރިންގެ ލެއިންވަނީ ކޯވިޑް19 އާއި ދެކޮޅަށް ހަށިގަޑުގައި ހަގުރާމަ ކުރާ އެންޓި ބޮޑީތައް ފެނިފައެވެ. އަދި މިގޮތަށް ފެންނަ އެންޓި ބޮޑީގެ އަދަދު ދުވަހެއް ދުވަހަކަށް ދަށަށް ދާކަން ފާހަގަ ކުރެވިފައިވާ ކަމަށްވެސް މި ޖާނަލްގައި ލިޔެފައި ވެއެވެ.\nޑޮކްޓަރުން ވިދާޅުވާ ގޮތުގައި މައިންގެ ކިބައިން ބަޑުގައި އޮންނަ ދަރިފުޅަށް ކޮރޯނާ ވައިރަސް ވާސިލް ވުމަކީ ވަރަށް ނާދިރު ކަމެކެވެ.\nއެމެރިކާގެ ޖޯން ހޮޕްކިންސް ޔުނިވާސިޓީއިން އާންމު ކޮށްފައިވާ މައުލޫމާތުތަކަށް ބަލާއިރު، މިހާތަނަށް އައިއިރު ސިންގަޕޫރުގައި 58،000 މީހުން ވަނީ މިބައްޔަށް ޕޮޒިޓިވް ވެފައެވެ. އަދި މުޅި ދުނިޔެއިން 62.2 މިލިއަން މީހުންނަށް ބަލި ޖެހިފައިވާއިރު، 1.45 މިލިއަން މީހުންވަނީ މިބަލީގައި ދުނިޔެ ދޫކޮށްފައެވެ.\nކޮރޮނާވައިރަސް, ކޯވިޑް19, އެންޓިބޮޑީ


މައިކްރޯސޮފުޓުން ކުރިއަށް އޮތް3އަހަރު ތެރޭ ޑީއެންއޭގައި ޑޭޓާ ރައްކާކުރަނީ – Ungoofaaru\nބަނޑޭރިގަނޑު/ދިރިއުޅުން/ސައިންސް/މައިކްރޯސޮފުޓުން ކުރިއަށް އޮތް3އަހަރު ތެރޭ ޑީއެންއޭގައި ޑޭޓާ ރައްކާކުރަނީ\nމައިކްރޯސޮފުޓުން ކުރިއަށް އޮތް3އަހަރު ތެރޭ ޑީއެންއޭގައި ޑޭޓާ ރައްކާކުރަނީ\nމުނާޒު މުޙައްމަދު 29 މެއި 2017\n0 125 މިނެޓެއް ނުވަނިސް ކިޔާލެވޭ\nތިއަރިސްޓުން ބުނާ ގޮތުގައި އަޅުގަނޑުމެން ޑޭޓާ ރައްކާ ކުރަން މިގެންގުޅޭ ހާޑް ޑިސްކުތަކާއި، ޕެންޑްރައިވް ފަދަ އެއްޗެހީގެ ބަދަލުގައި ޑީއެންއޭ ފަދަ އެއްޗެއްގައި ޑޭޓާ ރައްކާ ކުރާނަމަ އިންސާނީ ތާރީހުގައި މިހާތަނަށް ރިކޯޑުކޮށްފައިވާ ހުރިހާ މައުލޫމާތެއް ގަރާޖެއް ވަރު ސަރަހައްދެއްގައި ރައްކާ ކުރެވޭނެއެވެ. މިއީ ވަރަށް ކުރިންސުރެ އެކި ސައިންޓިސްޓުން ދެކެމުން އަންނަ ހުވަފެނެކެވެ. ސައިންސްވެރިން މިހާރު ވަނީ ޑީއެންއޭގައި ޑޭޓާ ރައްކާކުރާނެ ގޮތް ހޯދާފައެވެ. މަސްހޫރު ޓެކްނޮލޮޖީ ކުންފުނި މައިކްރޯސޯފްޓުން ބުނި ގޮތުގައި ކުރިއަށް އޮތް ތިން އަހަރުގައި ތެރޭގައި އެކުންފުނީގެ އަމާޒަކީ ޑީއެންއޭގައި ޑޭޓާ ރައްކާކުރާ ސިސްޓަމެއް އުފެއްދުމެވެ.\nޓެކްނޮލޮޖީ މެގެޒިން އެމްއައިޓީ ޓެކްނޮލޮޖީ ރިވިއު އާ މި މައުލޫމާތު ހިއްސާ ކުރަމުން މައިކްރޯސިފްޓުން ބުނެފައި ވަނީ އެ ކުންފުނިން ކުރިއަށް އޮތް3އަހަރު ތެރޭ ޑީއޭންއޭ ގައި ޑޭޓާ ރައްކާ ކުރެވޭ ސިސްޓަމެއް އުފައްދާނެ ކަމަށާއި 2020 ވަނަ އަހަރުގެ ނިމުމުގެ ކުރިން ޑީއެންއޭ ބޭނުންކޮށްގެން ޑޭޓާ ރައްކާ ކުރާ ޑޭޓާ ސެންޓަރެއް ގާއިމު ކުރާނެ ކަމަށެވެ.\nއިންސާނުންގެ ޑީއެންއޭ އަކީ އިންސާނާގެ ހަށިގަނޑުގެ ބޭރާއި އެތެރެފުށުގެ ސިފަތަކާއި، ހެދިބޮޑުވާ އިރު އަންނަ ބަދަލުތަކާއި އަދި މިނޫނަސް އެތައް މައުލޫމާތު ތަކެއް އޭގައި ރައްކާކުރެވިފައިވާ އެއްޗެއްކަން 20 ވަނަ ގަރުނުގައި ސައިސްސްވެރިން ވަނީ ހޯދާފައެވެ. ނަމަވެސް އައިޓީގެ ދާއިރާގައި ޑީއެންއޭ ބޭނުންކުރެވޭނެ ކަމަށާއި ކޮންޕިއުޓަރުގައި ރައްކާކުރާ ވައްތަރު ޑިގިޓަލް ޑޭޓާ ޑީއެންއޭގައި ރައްކުރާނެ ގޮތެއް ހޯދާފައި ވަނީ މީގެ5އަހަރު ކުރިން ހާވާޑް ޔުނިވާސިޓީގެ ޖެނެޓިކް ސައިންސްވެރިންނެވެ. އޭގެ ފަހުން މި ޓެކްނޮލޮޖީ އިތުރަށް ތަރައްގީކޮށް ސައިންސްވެރިން ވަނީ 1 ގުރާމްގެ ޑީއެންއޭގައި 210،000 ޓެރަބައިޓްގެ ޑޭޓާ ރައްކާކޮށްފައެވެ. އޭގެ ތެރޭގައި ކޮންޕިއުޓާރ އޮޕެރޭޓިން ސިސްޓަމަކާއި ސިނަމާ ފިލްމެއް ޑީއެންއޭގައި ރައްކާ ކުރިއެވެ.\nބެލެވޭ ގޮތުގައި މުސްތަޤުބަލުގައި ޑީއެންއޭ ހާޑްޑްރައިވް ބާޒާރަށް ނުކުންނާނެއެވެ. ނަމަވެސް މިޓެކްނޮލޮޖީގެ ކުރީކޮޅުގައި މިއީ ވަރަށް އަގުބޮޑު ޓެކްނޮލޮޖީއެކެވެ. އެންމެ2މެގަބައިޓްގެ ޑޭޓާ ޑީއެންއޭގައި ރައްކާ ކުރަންވެސް ސައިސްވެރިން ވަނީ 9000 ޑޮލަރު ހޭދަކޮށްފައެވެ.\nއުފާ ރޯދަ ކުއިޒް 1438 -3ވަނަ ސުވާލު\nއުފާ ރޯދަ ކުއިޒް 1438 -4ވަނަ ސުވާލު\nޤުރުއާނުގައިވާ ތެދު ސައިންޓިފިކް މައުލޫމާތު، ސައިންސްވެރީން އަންތަރީސްކޮށްފައި…!


މިއަދު6ޖަހާއިރު ބެޒޯސް ޖައްވަށް – Dhen.mv\nމުޙައްމަދު ސަނީޙް July 20, 2021 - 3:55 pm\nދުނިޔޭގެ މުއްސަދި މީހުންގެ ލިސްޓުގެ އެންމެ ކުރީގައި ހިމެނޭ ޖެފް ބެޒޯސް ޖައްވަށް ކުރާ ދަތުރުގައި މިއަދު6ޖަހާއިރު އުދުއްސާލާނެއެވެ.\nމިއާއެކު އޭނާ ވެގެންދާނީ ޖައްވަށް ދިޔަ ދެވަނަ މަހުޖަނަށެވެ.\nވިޔަފާރި އުސޫލުން މީހުން ޖައްވަށް ފޮނުވައި ދިނުމުގެ ޚިދުމަތް ފެށުމަށް މަސައްކަތް ކުރަމުން އަންނަ ބެޒޯސް ޖައްވަށް ދަތުުރު ކުރާނީ އޭނާގެ އަމިއްލަ ކުންފުންޏެއްކަމަށްވާ ބްލޫ އޮރިޖިންއިން އުފައްދައިފައިވާ ނިއު ޝެފާޑް ރޮކެޓްގައެވެ. އޭނާ ޖައްވަށް ކުރާ ދަތުރުގައި ޖައްވުގައި 11 މިނެޓް ހޭދަ ކުރާނެއެވެ. އޭނާ ޖައްވަށް ދަތުރު ކުރާނީ ޓެކްސެސްގެ ހަނަފަސް ސަހަރާއަކުންނެވެ.\nބެޒޯސްގެ މިދަތުރުގައި އޭނާގެ އިތުރުން ހަތަރު މީހަކު ބައިވެރިވެއެވެ. އެއީ އޭނާގެ ބޭބެ މާކް ބެޒޯސްއާއި އުމުރުން 82 އަހަރު ވެފައިވާ، ޖައްވާ ބެހޭ ކަންކަމުގެ ތަޖުރިބާކާރަކާއި 18 އަހަރުގެ ކިޔަވާ ކުއްޖެކެވެ.\nމީގެ9ދުވަސް ކުރިން މަހުޖަނެއް ކަމަށްވާ ރިޗާޑް ބްރެންސަން ވެސް ޖައްވަށް ދަތުރުކޮށްފައެވެ. އެހެން ނަމަވެސް ޖެފް ވަނީ ރިޗާޑަށް ވުރެ 100 ކިލޯ މީޓަރު މައްޗަށް އަރާނެކަން ހާމަކޮށްފައެވެ. އަދި ޖެފް ދަތުރު ކުރާ ރޮކެޓް ވެގެންދާނީ ޕައިލެޓަކާ ނުލައި އާއްމުންނާ އެކު ދަތުރު ކުރާ ފުރަތަމަ ފްލައިޓަށެވެ.\n"އެއްވެސް ވަރަކަށް ހާހެއް ނުވޭ. ވާގޮތެއް އެނގޭނީ ދަތުރު ފެށީމަ. ވެހިކަލް އޮތީ ތައްޔާރަށް، ޓީމް ވެސް ތައްޔާރު، ވަރަށް ކެތް މަދުވެފައި މިހުރިީ" އިއްޔެ ބެޒޯސް ދިން އިންޓަވިއުއެއްގައި ބުނެފައިވެއެވެ.\nޖައްވީ ދަތުރު ޖެފް ބެޒޯސް


Rana Daggubati aai Miheeka ge kaiveni annan honihirugai\nރާނާ ދަގުބަތީ އާއި މިހީކާގެ ކައިވެނި އަންނަ ހޮނިހިރުގައި\nރާނާ އާއި މިހީކާ\nއެކްޓަރު ރާނާ ދަގުބަތީ އާއި މިހީކާ ބަޖާޖްގެ ކައިވެނި އަންނަ ހޮނިހިރު ދުވަހު ބާއްވާ ގޮތަށް ހަމަޖެހިއްޖެ އެވެ. މި ދެ މީހުންގެ މައިންބަފައިން ބުނެފައިވާ ގޮތުގައި މި ކައިވެނީގެ ރަސްމިއްޔާތުގައި ބައިވެރިވާނީ ދެ ފަރާތުގެ އާއިލާގެ 30 ވަރަކަށް މީހުންނެވެ. މަރްވާޅީ އާއި ތެލެގޫ ސަގާފަތާ އެއްގޮތަށް ބާއްވާ މި ކައިވެނީގެ ރަސްމިއްޔާތުގައި މި ދެ ސަގާފަތުގެ ހުރިހާ ރަސްމުތަކެއް ފުރިހަމަ ކުރާނެ ކަމަށާއި އެއްވެސް ކަމެއް އުނި ނުވާނެ ކަމަށް ރާނާ އާއި މިހިކާގެ މައިންބަފައިން ބުނެފައި ވެއެވެ.\nރާނާގެ ބައްޕަ އަދި ޕްރޮޑިއުސަރު ދަގުބަތީ ސުރޭޝް ބާބޫ ޓައިމްސް އޮފް އިންޑިޔާ އާ ވާހަކަ ދައްކަމުން ބުނެފައި ވަނީ ކައިވެނީގެ ރަސްމިއްޔާތުގައި ބައިވެރިވާ މެހެމާނުންގެ އަދަދު 30 އަށް ވުރެ ގިނަ ނުވާނެ ކަމަށެވެ. އެ މީހުން ބޭނުންވީ އާއިލާގެ ވެސް އެންމެ ގާތް ތިމާގެ މީހުން އެކަނި މި ރަސްމިއްޔާތުގައި ބައިވެރި ކުރުމަށެވެ. ފިލްމު އިންޑަސްޓްރީ އާއި އިންޑަސްޓްރީން ބޭރުގައި ތިބި ވަރަށް ގާތް އެކުވެރިންގެ ތެރެއިން ވެސް ގިނަ ބަޔަކަށް ދައުވަތު ނުދޭކަން އޭނާ ފާހަގަ ކުރި އެވެ.\nސަބަބަކީ ކޮވިޑް-19 ޖެހޭ މީހުންގެ އަދަދު އިންޑީޔާގައި ވަރަށް ބޮޑަށް އިތުރުވަމުން ދާތީ ކަމަށާއި ބޮޑު ރަސްމިއްޔާތެއް ބާއްވައިގެން ގިނަ ބަޔަކު ގެނެސް ބަލި ޖެހުމުގެ ނުރައްކާ އިތުރު ކުރަން ބޭނުން ނުވާތީ ކަމަށެވެ.\nކައިވެނީގެ ރަސްމިއްޔާތުގައި ބައިވެރިވާ އެންމެން ވެސް ރަސްމިއްޔާތުގެ ކުރިން ކޮވިޑް ޓެސްޓް ހަދާނެ ކަމަށާއި ރަސްމިއްޔާތުގެ އިންތިޒާމްތައް ވެސް ހަމަޖައްސާފާއި ހުންނާނީ މީހުންނަށް ދުރުދުރުގައި ތިބެވޭނެ ގޮތަށް ކަމަށް ވެސް ރާނާގެ ބައްޕަ ބުންޏެވެ.\nރާނާ ބުނި ގޮތުގައި މިހީކާ އާ ފުރަތަމަ ބައްދަލުވީ ދުވަހުން ފެށީގެން ވެސް އޭނާގެ ހަޔާތުގެ ބައިވެރިޔަކަށް ހޮވަން އެންމެ ރަނގަޅު އަންހެންކުއްޖަކީ އެއީ ކަމަށް ގަބޫލު ކުރެވުނު ކަމަށެވެ. އަދި މިހީކާ އަކީ ފިލްމު އިންޑަސްޓްރީއާ ގުޅުމެއް ނެތް މީހެއް ނަމަވެސް އެއީ އޭނާއަށް މައްސަލައެއް ނޫނެވެ.\n"އަހަރެންނަށް އޭނާއާ ބައްދަލުވީ ފުރަތަމަ ފަހަރު ވެސް ވަރަށް ގަޔާ ވެވުނު. އަދި އެނގުނު ލޯބިވާ މީހަކު ލިބިއްޖެކަން،" ރާނާ ބުންޏެވެ.\nފިލްމީ ކެރިއަރަށް ބަލާއިރު ރާނާ އެންމެ ބޮޑަށް މަޝްހޫރު ވެގެން ދިޔައީ "ބަހޫބަލީ" ގައި ކުޅެފައިވާ ރޯލުންނެވެ. ހިންދީ ފިލްމު "ދަމް މާރޯ ދަމް" ގައި ބިޕާޝާ ބާސޫ އާއެކު ރާނާ ވަނީ ލީޑް ރޯލު ކުޅެފަ އެވެ. އަދި މިފިލްމުން ބެސްޓް ޑެބިއު އެވޯޑު ވެސް ލިބިފައި ވެއެވެ.


އދ. މަހިބަދޫގައި އައިލެންޑް ފަޔަރ ރެސްޕޮންސް ޓީމް އިފްތިތާހު ކުރުމުގެ ރަސްމިއްޔާތު ބާއްވައިފި\n21 މާރޗް 2019 22:15\nއެމްއެންޑީއެފް މާލޭ އޭރިއާ އާއި އދ.މަހިބަދޫ ކައުންސިލް އިދާރާއާއި ގުޅިގެން މަހިބަދޫގައި ހިންގި ވޮލަންޓިއަރ ފަޔަރ ފައިޓަރ ޓްރޭނިންގ ޕްރޮގްރާމްގައި ތަމްރީނު ހޯދި ފަރާތްތައް ހިމަނައިގެން "އައިލެންޑް ފަޔަރ ރެސްޕޮންސް ޓީމް" އިފްތިތާހުކޮށްފިއެވެ.\nފަޔަރ ފައިޓަރ ޓްރޭނިންގ ޕްރޮގްރާމް ނިންމުމުގެ ގޮތުން އދ.މަހިބަދޫގައި މިއަދު ބޭއްވި ޚާއްޞަ ރަސްމިއްޔާތު ޝަރަފުވެރިކޮށްދެއްވައި ބައިވެރިންނަށް ހަނދާނީ ލިޔުން ހަވާލުކޮށްދެއްވީ ވައިސް ޗީފް އޮފް ޑިފެންސް ފޯސް ބްރިގޭޑިއަރ ޖެނެރަލް އަބްދުލްރަހީމް އަބްދުލްލަޠީފް އެވެ. އަދި މިރަސްމިއްޔާތުގައި ވައިސް ޗީފް އޮފް ޑިފެންސް ފޯސް ބްރިގޭޑިއަރ ޖެނެރަލް އަބްދުލްރަޙީމް އަބްދުލްލަޠީފް ވަނީ ބައިވެރިންނާ މުޚާޠަބުކުރައްވާ ވާހަކަފުޅު ދައްކަވާފައެވެ.\nމަހިބަދޫގައި ހިންގުނު މި ޕްރޮގްރާމަކީ، ރަށު ފެންވަރުގައި ކޮމިއުނިޓީ ވޮލަންޓިއަރ ފަޔަރ ފައިޓަރުން އުފައްދައި، ރަށްރަށުގައި ފަޔަރ ފައިޓަރުން އިތުރުކުރުމުގެ މަޤްޞަދުގައި ކުރިއަށްގެންދިޔަ ޕްރޮގްރާމެކެވެ. މި ހިންގުނު ޕްރޮގްރާމްގައި އަލިފާން ރޯވާން ދިމާވާ ސަބަބުތަކާއި އަލިފާން ނިއްވާނޭ ގޮތްތަކާއި އަލިފާން ނިއްވުމަށް ބޭނުންކުރާ ބައެއް އާލާތްތަކާއި ބެހޭގޮތުން މައުލޫމާތު ދީ އެތަކެތި ބޭނުންކުރާނޭ ގޮތްތައް ވަނީ ދަސްކޮށްދީފައެވެ.\nމީގެއިތުރުން ފިޒިކަލް ފިޓްނަސް ސެޝަންތައް ވެސް ކުރިއަށް ގެންގޮސްފައި ވެއެވެ. މި ޕްރޮގްރާމުގައި މުދައްރިބުންގެ ގޮތުގައި ހަރަކާތްތެރިވެފައި ވަނީ އެމްއެންޑީއެފް ފަޔަރ އެންޑް ރެސްކިޔު ސަރވިސްގައި މަސައްކަތްކުރައްވާ ސިފައިންނެވެ.\n2019 މާރިޗު 16 ދުވަހުން ފެށިގެން6ދުވަހުގެ މުއްދަތަށް ހިނގި މި ޕްރޮގްރާމްގައި ޖުމްލަ 21 ފަރާތަކުން ބައިވެރިވެ މި ތަމްރީނު ފުރިހަމަ ކުރައްވާފައި ވެއެވެ. މި ޕްރޮގްރާމް ނިންމުމުގެ ގޮތުން ބޭއްވި ޚާއްޞަ ރަސްމިއްޔާތުގައި ޕްރޮގްރާމްގެ ބައިވެރިންގެ ފަރާތުން ވަނީ އަލިފާން ރޯވެއްޖެނަމަ ނިއްވާނެ ގޮތުގެ ޚާއްޞަ ފަރިތަކުރުންތަކެއް ދައްކާފައެވެ.\nމި ޕްރޮގްރާމް ނިންމުމުގެ ރަސްމިއްޔާތުގައި ވައިސް ޗީފް އޮފް ޑިފެންސް ފޯސް ބްރިގޭޑިއަރ ޖެނެރަލް އަބްދުލްރަޙީމް އަބްދުލްލަޠީފާއި އެމްއެންޑީއެފް މާލެ އޭރިއާގެ ކޮމާންޑަރ ކާނަލް އަބްދުލް ރައޫފާއި ފަޔަރ އެންޑް ރެސްކިއު ސަރވިސްގެ ކޮމާންޑަރ ކާނަލް ޢަބްދުﷲ އިބްރާހީމްގެ އިތުރުން އދ. މަހިބަދޫ ކައުންސިލްގެ މެމްބަރުންނާއި ޕޮރޮގްރާމް ފުރިހަމަކުރި ފަރާތްތަކުން ބައިވެރިވެލެއްވިއެވެ.


Election ge data leakvi mahsalaige minivan thahugeegeh hingan govaalaifi\nއިލެކްޝަންގެ ޑޭޓާ ލީކުވި މައްސަލައިގެ މިނިވަން ތަހުގީގެއް ހިންގަން ގޮވާލައިފި\n25 އޮގަސްޓް 2018: އިދިކޮޅު ކޯލިޝަނުގެ ރިޔާސީ ކެޑިޑޭޓު އިބްރާހިމް މުހައްމަދު ސޯލިހް (އިބޫ) ގެ ތަރުޖަމާނު، މާރިޔާ އަހްމަދު ދީދީ ނޫސްވިރިންނަށް މައުލޫމާތު ދެއްވަނީ - މުހައްމަދު އަފްރާހް | އަވަސް\nއިންތިހާބުގެ ޑާޓާތަކެއް ލީކުވި މައްސަލަ މިނިވަން ފަރާތަކުން ތަހުގީގު ކުރަން ޖެހޭ ކަމަށް ރިޔާސީ އިންތިހާބުގެ އެމްޑީޕީގެ ތަރުޖަމާނު މާރިޔާ އަހުމަދު ދީދީ ވިދާޅުވެއްޖެ އެވެ.\nއެމްޑީޕީން މިއަދު ބޭއްވި ނޫސްވެރިންގެ ބައްދަލުވުމެއްގައި މައްޗަންގޯޅި އުތުރު ދާއިރާގެ ރައްޔިތުންގެ މަޖިލިހުގެ މެމްބަރުކަންވެސް ކުރައްވާ މާރިޔާ އަހުމަދު ދީދީ ވިދާޅުވީ، އިލެކްޝަަންގެ ޑާޓާ ތަކެއް ލީކުވެފައިވާ ކަމަށް އިލެކްޝަންސް ކޮމިޝަނުންވެސް އިއުތިރާފްވެފައިވާ ކަމަށެވެ.\nއެ މައްސަލަ އިލެކްޝަންސް ކޮމިޝަނުން ބެލުމަށްފަހު އެއީ އެކޮމިޝަންގެ ލީކެއް ނޫންކަމަށް ބުނުމަކީ ކަންބޮޑުވުމެއް ކަމަށާއި، އަމިއްލަ އޮފީހެއްގެ ހިނގާ ކަންކަން އަމިއްލަ އަށް ތަހުގީގު ކުރުމަކީ ބެސްޓް ޕްރަކްޓިސްއެއް ނޫން ކަމަށްވެސް މާރިޔާ ވަނީ ވިދާޅުވެފަ އެވެ. އަދި އިލެކްޝަންގެ ލީކެއް ނޫޅޭކަމަށް އިލެކްޝަނުން ބުނުމަކުން ރައްޔިތުން ހިތްހަމައެއް ނުޖެހޭނެ ކަމަށާއި، އެ މައްސަލަ ފުލުހުންނަށް ހުށަހަޅައިގެން ބަލަން ޖެހޭ ކަމަށެވެ.\nއެފަދަ ލީކެއް އުޅޭ ކަމަށްވާނަމަ، އިލެކްޝަންސް ކޮމިޝަންގެ ވެބްސައިޓަށް ބަޔަކަށް ވަނުމުގެ ފުރުސަތު އޮތް ކަމަށް ގަބޫލު ކުރެވޭ ކަމަށާއި، އެންސީއައިޓީގެ ވެރިއެއްގެ ހައިސިއްޔަތުން މުހައްމަދު އަޝްމަލީ އިލެކްޝަނުން އެކުލަވާލާފައިވާ އިންތިހާބާ ބެހޭ ކޮމިޓީގައި އިނުމަކީވެސް ކަންބޮޑުވާކަމެއް ކަމަށް މާރިޔާ ވަނީ ވިދާޅުވެފައެވެ.\nއިލެކްޝަންސް ކޮމިޝަނުންވެސް ވަނީ އިންތިހާބާ ބެހޭ ޑާޓާ ތަކެއް ލީކުވެގެން އުޅޭ ކަމަށް ޝައްކު ކުރެވޭ ކަމަށް ބުނެފަ އެވެ. އެހެން ނަމަވެސް އެކަމަކީ އެއީ އިލެކްޝަންސް ކޮމިޝަނުގެ ތެރެއިން ހިނގާފައިވާ ކަމެއް ކަމަށް ގަބޫލު ނުކުރައްވާ ކަމަށްވެސް އީސީން ވަނީ ބުނެފަ އެވެ.\nމާރިޔާ އިތުރަށް ވިދާޅުވީ އިލެކްޝަންސް ކޮމިޝަނުން ވޯޓާސް ލިސްޓް އާންމުކޮށްފައިވާ ކަމަށާއި، އެ ލިސްްޓް ކޮންމެ ދިވެހި ރައްޔިތަކުވެސް ޗެކު ކުރުން އެދޭކަމަށެވެ. ރަޖިސްޓްރީވެފައި އޮތީ ރަނގަޅު ތަނުގައިތޯ ބަލާ ފަރުދީ ޒިންމާ ނެންގެވުމަށްވެސް މާރިޔާ ވަނީ އެދިވަޑައިގެންފައެވެ.\nއެމްޑީޕީ ރިޔާސީ އިންތިހާބު 2018 މާރިޔާ އަހުމަދު ދީދީ\nވޯޓުގެ ނަތީޖާ އޮޅުވާލަކަށް ނޫޅެން: ޕީއެސްއެމް\nއީސީގެ ނިންމުންތަކަށް ބަޔަކު ނުފޫޒު ފޯރުވާކަމުގެ ތުހުމަތު\nއިދިކޮޅު ވެރިކަމެއްގައި އެމްއެންޑީއެފް އުވައެއް ނުލާނެ: މާރިޔާ\nއެމްޑީޕީއަކީ ވައުދު ފުއްދާ ބައެއް: މާރިޔާ


Shahid riyaasathaa havaaluve furathama thagureeru, Aaa kodhevvee kurierumuge ummeedhuthah | Mihaaru\nޝާހިދު ރިޔާސަތާ ހަވާލުވެ ފުރަތަމަ ތަގުރީރު: އާ ކޮށްދެއްވީ ކުރިއެރުމުގެ އުއްމީދުތަކެއް\nކޮވިޑް ވެކްސިން ލިބުމުގެ މައްސަލައަށް ހައްލެއް ހޯދަން ގައުމުތަކުގެ ލީޑަރުންނާއި ކަމާބެހޭ މާހިރުންނާ އެކު މަތީ ފެންވަރުގެ ބައްދަލުވުމެއް ބާއްވަން ޝާހިދު ވަނީ ނިންމަވާފައި.\nރާއްޖޭގެ ފޮރިން މިނިސްޓަރު ޝާހިދު، އދ. އާންމު މަޖިލީހުގ 76 ވަނަ ސެޝަންގެ ރިޔާސަތާ މިރޭ ހަވާލުވެވަޑައިގަތުމަށް ފަހު ފުރަތަމަ ތަގުރީރު ދެއްވަނީ.\n15 ސެޕްޓެމްބަރ 2021 - 01:08\nއދ. ގެ އާއްމު މަޖިލީހުން މިރޭ ފެށި 76 ވަނަ ސެޝަނުގެ މައިގަނޑު އަސާސަކަށް ވާނީ އިންސާނީ ހައްގުތައް ރައްކާތެރިކުރުން ކަމަށް، އެ ސެޝަނުގެ ރިޔާސަތު ބަލަހައްޓަވާ، ރާއްޖޭގެ ފޮރިން މިނިސްޓަރު އަބްދުﷲ ޝާހިދު ވިދާޅުވެއްޖެ އެވެ.\nއެމެރިކާގެ ނިއުޔޯކްގައި ހުންނަ އދ. ގެ މައި އިދާރާގައި މިރޭ ފެށި 76 ވަނަ ސެޝަންގެ ފުރަތަމަ ޖަލްސާގައި އެ ސެޝަނުގެ ރިޔާސަތާއި ހަވާލުވެވަޑައިގެން ކުރެއްވި ފުރަތަމަ ތަގުރީރުގައި ޝާހިދު ވިދާޅުވީ، މިއީ ވަރަށް ގޮންޖެހުން ބޮޑު އަހަރެއް ކަމަށާއި ނަމަވެސް ކުރިއަށް ގޮސް އެކަން ބަދަލުކޮށްލެވިދާނެ ކަމަށެވެ. ތަގުދީރުގެ އަތްމައްޗަށް އަދި އދ. ގެ ނިޒާމުގެ މައްޗަށް ބަރޯސާ ކޮށްގެން ތިބުމުގެ ބަދަލުގައި ކުރިއެރުމުގެ އާ ސަފުހާއެއް ލިޔެވިދާނެ ކަަމަށް ވެސް ޝާހިދު ވިދާޅުވި އެވެ.\n"ހަތް ދިހަ ހަ ވަނަ ސެޝަން ފަށާއިރު، އިންސާނީ ކަރާމަތާއި އިންސާނީ ހައްގުތައް ރައްކާތެރި ކުރުމަކީ މި ސެޝަންގެ ކޮންމެ ހިސާބެއްގައި ވެސް އަޅުގަނޑުމެންގެ މައިގަނޑު އަސާސް ކަމުގައި ވާނެ،" ދިވެހި ބަހުން ފެއްޓެވި ތަގުރީރުގައި ޝާހިދު ވިދާޅުވި އެވެ.\nޝާހިދުގެ "އުއްމީދުގެ ރިޔާސަތު" ގެނެސްދޭނީ އޭނާ ވިދާޅުވި ގޮތުގައި އުއްމީދުގެ ފަސް ދޯއްޖެވެ. އޭގެ ފުރަތަމަ ކަމަކީ ދުނިޔޭގެ އެންމެންނަށް ކޮވިޑް ވެކްސިން ފުރިހަމަކޮށްދިނުމެވެ. ދެވަނަ ކަމަކީ ކޮވިޑަށް ފަހު ދެމެހެއްޓެނިވި ގޮތެއްގައި ދުނިޔެ ބިނާކުރުމެވެ. މުހިއްމު ނިންމުންތަކުގައި ޒުވާނުން ބައިވެރިކުރުމާއި ގައުމުތަކުގެ ބައިވެެރިވުން އިތުރުކުރުން އަދި ޖެންޑާގެ ހަމަހަމަކަމަށް މަސައްކަތް ކުރުމާއި މޫސުމަށް އަންނަަ ބަދަލުތަކުގެ ގެއްލުން ކުޑަކުރަން މަސައްކަތް ކުރުމަކީ ވެސް ޝާހިދުގެ ވައުދުތަކެވެ.\nޝާހިދު، މިރޭ ފެށި އދ. ގެ އާއްމު މަޖިލީހުން 76 ވަނަ ސެޝަނުގައި ފުރަތަމަ ތަގުރީރު ދެއްވަނީ.\n"ކޮވިޑް-19 އިން އަރައިގަންނަމުންދާއިރު، އަޅުގަނޑު އެންމެ ބޮޑު އިސްކަމެއް ދޭނީ މުޅި ދުނިޔޭގެ އެންމެން ވެކްސިން ފުރިހަމަކުރުމުގެ މަގުފަހި ކޮށްދިނުމަށް. ވެކްސިން ލިބުމަށް ދިމާވާ އުނދަގޫތަކަށް ހައްލެއް ގެންނަން އެބަޖެހޭ،" ޝާހިދު ވިދާޅުވި އެވެ.\nވެކްސިން ލިބުން ދަތިވާ މައްސަލައަށް ހައްލެއް ހޯދުމަށްޓަކައި ގައުމުތަކުގެ ލީޑަރުންނާއި ކަމާ ބެހޭ މާހިރުންނާ އެކު މަތީ ފެންވަރުގެ ބައްދަލުވުމެއް ބާއްވާނެ ކަމަށް ވެސް ވިދާޅުވި އެވެ.\nރާއްޖޭގެ ފޮރިން މިނިސްޓަރު ޝާހިދު، އދ.ގެ ޖެނެރަލް އެސެމްބްލީގެ ރިޔާސަތާ މިރޭ ހަވާލުވެވަޑައިގަންނަވަނީ.\nކޮވިޑަށް ފަހު ދުނިޔެ އަލުން ބިނާކުރުމަށްޓަކައި އދ. ގެ މި ސެޝަނުގައި ކުރާނެ މަަސައްކަތަކީ ޝާހިދު ވިދާޅުވި ގޮތުގައި އދ. ގެ އިކޮނޮމިކް އެންޑް ސޯޝަލް ކައުންސިލާއި އިންޓަނޭޝަނަލް ފައިނޭންޝަލް އިންސްޓިޓިއުޝަންތަކާ ގުޅިގެން، އިޖުތިމާއީ އަދި އިގުތިސާދީ ކުރިއެރުމަށް މަސައްކަތް ކުރުމެވެ. އެގޮތުން ހާއްސަ ހާލަތުތައް މެދުވެރިވެފައިވާ ގައުމުތަކަށް އެހީވުން ވަރަށް މުހިއްމު ކަމަށް ވެސް ޝާހިދު ވިދާޅުވި އެވެ.\n"އެގޮތުން ޖެނުއަރީ 2022 ގައި ދޯހާގައި ބާއްވަން ހަމަޖެހިފައިވާ 'ދަ ފިފްތު ޔޫއެން ކޮންފަރެންސް އޮން ދަ ލީސްޓް ޑިވަލޮޕްޑް ކަންޓްރީޒް' ގައި އެކަމަށް އަލިއަޅުވައިލެވޭނެ. ހަމަ އެހެންމެ، މިހާރު ކުރިއަށްދާ މަލްޓިޑައިމެންޝަނަލް ވަލްނެރަބިލިޓީ އިންޑެކްސްގައި ވެސް އެ މަސައްކަތް ކުރެވިގެން ދާނެ،" ޝާހިދު ވިދާޅުވި އެވެ.\nމޫސުމަށް އަންނަ ބަދަލުތަކުގެ ގެއްލުންތައް ކުޑަކުރުމަށްޓަކައި ކުރައްވާ މަސައްކަތެއްގެ ގޮތުގައި އެ މައްސަލަ އަށް މަޝްވަރާކުރަން މަތީ ފެންވަރުގެ ބައްދަލުވުމެއް ބާއްވާނެ ކަމަށް ވިދާޅުވި އެވެ. އެ ކަމަށްޓަކައި ބާއްވާ ހާއްސަ އިވެންޓް، ދުނިޔޭގެ ކްލައިމެޓް ސަމިޓް، "ކޮޕް 26 ގެ ކުރިން އޮންނާނެ އެވެ.\nމިރޭ ފެށި އދ. ގެ އާއްމު މަޖިލީހުން 76 ވަނަ ސެޝަނުގައި ސެކްރެޓަރީ ޖެނެރަލް އެންޓޯނިއޯ ގުޓެރެޒް ވާހަކަ ދައްކަވާއިރު، އެ ޖަމާއަތުގެ ރައީސް ޝާހިދު ރިޔާސަތުގައި. .\n"އަޅުގަނޑުމެން ދިރިއުޅެމުން މިދާ ގުޅިފައިވާ ވެއްޓަށް އަހަމިއްޔަތުކަން ދިނުން ވަރަށް ވެސް މުހިންމު،" ޝާހިދު ވިދާޅުވި އެވެ.\nޖެންޑާގެ ހަމަހަމަކަމަށްޓަކައި ޝާހިދު ވެވަޑައިގެންފައިވާ ވައުދަކީ އެ ހަމަހަމަކަން ނެތް އެއްވެސް ޕެނަލެއްގައި ބައިވެރިވެވަޑައި ނުގަތުމެވެ. އަދި ޝާހިދުގެ ދަށުން މަސަައްކަތް ކުރާ ހުރިހާ މުވައްޒަފުންނަކީ ޖެންޑާގެ ހަމަހަމަކަމާއި ޖިންސީ ފުރައްސާރައިން ސަލާމަތްވުމާ ގުޅޭ ތަމްރީނު ކޯހެއް ފުރިހަމަ ކޮށްފައިވާ މީހުން ކަމުގައި ވުން ލާޒިމުވާނެ ކަމަށް ވެސް ވިދާޅުވި އެވެ.\nމުހިއްމު ނިންމުންތައް ނިންމުމުގައި ޒުވާނުންގެ ބައިވެރިވުން އިތުރުކުރުމަށް ކުރައްވާނެ އެއް ކަމަކީ"ޕްރެޒިޑެންޓް އޮފް ޖެނެރަލް އެސެމްބްލީ ޔޫތު ފެލޯޝިޕް ޕްރޮގްރާމް" ގެ ނަމުގައި ހާއްސަ ޕްރޮގްރާމެއް ހިންގުމެވެ.\n"މި ޕްރޮގްރާމް ވެގެން ދާނީ ޒުވާނުން ބާރުވެރިކުރުމަށް އެޅޭ ފާހަގަ ކޮށްލެވޭ ފިޔަވަޅަކަށް. އަންޑާ ރެޕްރެޒެންޓެޑް ގައުމުތަކުގެ ޒުވާން ޑިޕްލޮމޭޓުންނާއި ސިވިލް ސާވަންޓުންނަށް ފުރުސަތު ދިނުމުން ހުރިހާ ގައުމުތަކެއް ގުޅިގެން މަސައްކަތްކުރުމަށް އިތުރު ބާރަކަށް ވެގެން ދާނެ،" ޝާހިދު ވިދާޅުވި އެވެ.\nތަގުރީރު ނިންމަވައިލައްވަމުން ޝާހިދު ގޮވައިލެއްވީ އާ ހުވަފެންތަކެއް ކެރިގެން ދުށުމަށްޓަކައި ކެރިގެން އާ އުންމީދުތަކެއް ހާސިލު ކުރުމަށްޓަކައި، އޭނާގެ "ޕްރެޒިޑެންސީ އޮފް ހޯޕް" ބަލައިގަނެ އޭގައި ހިފެހެއްޓުމަށެވެ.\nއދ. ގައި ރާއްޖެއަށް ލިބުނު ޝަރަފު ހާއްސަ ގޮތެއްގައި ފާހަގަކުރެއްވި\nއދ. ގެ ރިޔާސަތާ ޝާހިދު ހަވާލުވެވަޑައިގަތުމަށް ފަހު ދެއްވި ފުރަތަމަ ތަގުރީރު ދިވެހި ބަހުން ފައްޓަވަމުން އޭނާ ވަނީ ރާއްޖެ އަށް ލިބުނު ޝަރަފާއި ރީތި ނަން ވަކިން ހާއްސަ ގޮތެއްގައި ފާހަގަކުރައްވައިފަ އެވެ.\n"މިއަދު ދިވެހިރާއްޖޭގެ ފެއްސާއި ރަތާއި ހުދުގެ ފަހުރުވެރި ދިދަ ވިހުރުވެމުން މި ދަނީ ބައިނަލްއަގްވާމީ އެންމެ އުސް ކުރިބޯށީގައި،" ރާއްޖޭގެ އެންމެ އިސް ޑިޕްލޮމެޓް ޝާހިދު ވިދާޅުވި އެވެ.\nޝާހިދު ވިދާޅުވިގޮތުގައި، ދިވެހި ގައުމުގެ ފަހުރުވެރި އަބްތާލުންގެ މަތިވެރި ޖިހާދާއި ދިވެހި ރައްޔިތުންގެ ހިތްވަރުގަދަ ގުރުބާނީގެ ސަބަބުން މިއަދު ދިވެހި ދައުލަތުގެ ނަން ވިދަމުން ދަނީ ބައިނަލްއަގްވާމީ އުދަރެހުގެ އެންމެ އުހުގަ އެވެ.\nޝާހިދު، މިރޭ ފެށި އދ. ގެ އާއްމު މަޖިލީހުން 76 ވަނަ ސެޝަނުގެ ރިޔާސަތު ބަލަހައްޓަވަނީ.\n"މި ހިނދު އަޅުގަނޑުގެ އެންމެ ފުރަތަމަ ވާޖިބެއް ކަމުގައި ދެކެނީ ދިވެހި ރާއްޖެ އަށް މިފަދަ މަތިވެރި ޝަރަފްވެރި ފަޚުރެއް މިންވަރު ކުރެއްވި ކަމަށްޓަކައި އަރަހުށި ހުސްޠާހިރުވަންތަ މާތް االله ސުބުހާނަހޫ ވަތައާލާ އަށް ހަމްދާއި ޝުކުރުކުރުން،" ޝާހިދު ވިދާޅުވި އެވެ.\nއޭނާ ވިދާޅުވީ، މިއަދު ފެންނަމުންދަނީ ރައީސް އިބްރާހިމް މުހައްމަދު ސޯލިޙުގެ ޒައާމަތުގެ ދަށުން ބައިނަލްއަގްވާމީ މައިދާނުގައި ދިވެހިރާއްޖެ ހޯދަމުންދާ މަތިވެރި މަގާމު ކަމަށެވެ.\n"ރައީސް ސާލިހުގެ ހާރިޖީ ސިޔާސަތު ދުނިޔެ ބަލައިގެންފައިވާ ކަމުގެ ހެކި. ދިވެހިރާއްޖެ އާއި ބޭރު ދުނިޔެއާ މިއަދު އޮތް ބަދަހި ގާތް ގުޅުމުގެ ދަލީލު. ދިވެހިންގެ މި އިއްޒަތްތެރި ބިމުގައި ދިވެހިންގެ މުބާރިކު ފެހި ދަނޑުގައި ދިވެހިންގެ މުރާލިކަމާ އެކުގައި ރުވަމުން ދިޔަ ގަސްތައް އާރޯކަމާއެކު ހެދި ފޯދެމުންދާ ނަލަ ރީތި މަންޒަރު،" ޝާހިދުގެ ތާރީހީ ތަގުރީރު ފައްޓަވަމުން ދިވެހި ބަހުން ދެއްކެވި ވާހަކަ ނިންމަވައިލައްވަމުން ވިދާޅުވި އެވެ.\nއ.ދ. އަބްދުﷲ ޝާހިދު، ފޮރިން މިނިސްޓަރު އދގެ ޖެނެރަލް އެސެމްބްލީ ރާއްޖެ-އ.ދ\nމަރުޙަބާ ޝާހިދު، މިއަދަކީ ދިވެހި ތާރީޚުގައި ބޭރުދުނިޔޭގައި ރާއްޖެއަށް މަތިވެރި ކާމިޔާބެއް ލިބުނު ދުވަސް، މިއީ ރައީސް ސާލިޙުގެ ކެޕްޓަންކަމުގެ ނަވުގެ ދަންޑަހެލު. ރާއްޖެއަށް ފާއިތުވެ ދިޔަތާނގައި ފަސްއަހަރު އަނބުރާ ހޯދުނީ ޝާހިދުގެ ހިންގުތެރިކަމުން.\nޝާހިދުއަށް މަރުހަބާ! ދިވެހިރާއްޖެއަށް ކުރިއެރުމާއި އާއުއްމީދުތަކެއް އިތުރުވެގެން ހިގައްޖެއް.\nހިންގުމުގެ ފުރިހަމަ ނިޒާމެއްގެ އިންތިޒާރުގައި ވީމެވެ. ނުފޫޒަށާއި ރިޝްވަތުން ކަންކުރަން ބޭނުމެއް ނޫނެވެ. މަގޭވެސް ގައުމެވެ. ސަރުކާރުގެ މިނިސްޓްރީ އަކަށް ހިދްމަތަކަށް އެދި ފޯމެއްލުމުން ހަބަރެއްނުވެ އެތަކެއް ހަފްތާތަކެއް ދުއްވާލާ، ގުޅީމަ އެކަކު އަނެކަކުގެ ނަންބަރުދީފަ، ހަބަރެއްނުވެ ދަންޖާ ކިހިނެއްތަ ހަދަންޖެހެނީ މިގައުމުގަ؟އިގޭ ކުއްޖަކު ބުނެލަދީބަލަ.\nމިޢުޅެނީ އެންމެ އެކުވެރި އެންމެ ކައިރީގަ އޮތް ގައުމަށްވެސް ދާންޖެހިއްޖިއްޔާ ރަތްދަކަ އަވީގަ ކިއުޖެހިގެން ވިސާނުގުމުން ސަލާމަތް ނުވެގެން. ޚާރިޖީ ސިޔާސަތުގެ މޮޅުކަމެއް މި ގައުމުގެ ރަތްޔިތަކަށް ރޭކާ ނުލާ. ރަތްޔިތުންގެ ފައިސާ އިން ޚަރަދު ކޮށް ޕީއާރު ޖެއްސީ މަނިކުފާނު އަމިއްލަ ނަފުސު ވިއްކަން.\nއަމިއްލަ ކަންކަމާ ނުބެހޭށޭ، އަމިއްލަ ކަންކަން ނިންމާނީ ތިމަންނަ މެންނޭ ގޮވަމުން ދިޔައީ، ނާއިންސާފުން ކުރަމުން ދިޔަކަންކަމަށް ބައިނަލް އަގުވާމީ ފަރާތްތަކުން ބަސްބުނަން ފެށުމުން. މިއަދު ދުނިޔޭގެ ގައުމުތަކާ ވަކިވެގެންނެއް ނޫޅެވޭނެ.\n"ފަޑި" މެން ކޮންމެވެސް އެކައްޗެއް ކިޔާބަލަ. އަވަށްޓެރިންނަކީ ދީނުގައިވެސް ކިހާ މުހިއްމުބައެއްކަން ވިސްނާލަބަލަ. އެކަމަކު އެބަޔަކު "އައުޓު" ވުމަށް ގޮވާފަ ދާންމިޖެހެނީ އެގައުމަށް. ކައިބޮއި ބޭސްކޮށް އުނުއޮރިޔާން ނިވާކުރަން މިޖެހެނީ އެގައުމުން ގެންނަ ތަކެތިން. މިވަރުންވެސް ތިމާމެންގެ ފެންވަރު ނޭނގެނީތަ؟ ދެން އަވީގަ ކިޔުގަ ހުންނަންޖެހޭ ވާހަކަ ތިދައްކަނީ ކާކަށް އަޑުއިއްވަންތަ؟\nޕިންކީންނަށްތަ އަދިވެސް ހަޖަމުނުވަނީ. ޝާހިދު ނުނެރޭނެ އަމިއްލަ ޕާޓީގެ ރިޔާސީ ކެނޑިޑޭޓަކަށްވެސް. އެއީ އަސްލު ހަޖަމުނުވާ މީހުންނަކީ.


ފުރަބަންދުގެ ހާލަތުގައި އަނބުރާ ރަށަށް ފޮނުވުމުގައި އިސްކަންދޭ ތަރުތީބު އާންމު ކޮށްފި – Dhen.mv\nފުރަބަންދުގެ ހާލަތުގައި އަނބުރާ ރަށަށް ފޮނުވުމުގައި އިސްކަންދޭ ތަރުތީބު އާންމު ކޮށްފި\nMay 2, 2020 - 11:51 pm\nމާލެ ސަރަޙައްދު ފުރަ ބަންދުގެ ޙާލަތަށް ގެނައުމާއި ގުޅިގެން އެކިއެކި ބޭނުންތަކަށް މާލެ އައިސް އެނބުރި ރަށަށް ނުދެވި ތިބި ފަރާތްތައް އަނބުރާ ރަށަށް ފޮނުވުމުގައި އިސްކަންދޭނެ ތަރުތީބު އާންމު ކޮށްފިއެވެ.\nސަރުކާރުގެ ގެޒެޓްގައި ނޭޝަނަލް ޑިޒާސްޓަރ މެނެޖްމަންޓް އޮތޯރިޓީ ޝާއިރުކޮށްފައިވާ އެންގުމުގައި ވަނީ ހެލްތް ޕްރޮޓެކްޝަން އެޖެންސީ (އެޗްޕީއޭ)އިން މާލެ ސަރަޙައްދު ފުރަ ބަންދުގެ ޙާލަތަށް ގެނައުމާއި ގުޅިގެން އެކިއެކި ބޭނުންތަކަށް މާލެ އައިސް އެނބުރި ރަށަށް ނުދެވި ތިބި ފަރާތްތައް ރަށަށް ފޮނުވުމުގައި ޢަމަލު ކުރާނެ އުޞޫލެއް ކަނޑައަޅާފައިވާކަމަށެވެ.\nއެ އުސޫލުގެދަށުން އެފަދަ ފަރާތްތައް ރަށަށް ފޮނުވުމުގައި އިސްކަންދޭނެ ތަރުތީބުގެ ގޮތުގައި ކަނޑައަޅާފައިވަނީ އަންނަނިވި ކަންތައްތަކެވެ.\nއާސަންދަ ނުވަތަ ނޭޝަނަލް ސޯޝަލް ޕްރޮޓެކްޝަން އޮތޯރިޓީ (އެން.އެސް.ޕީ.އޭ) ގެ އެހީތެރިކަމާއި އެކު ބޭސްފަރުވާއަށް މަލެ އައިސް އެނބުރި ރަށަށް ނުފުރިފައިވާ ފަރާތްތައް.\nޢުމުރުން5(ފަހެއް) އަހަރުން ދަށުގެ ކުދިންނާއެކު ބޭސް ފަރުވާއަށް މާލެ އައިސްފައިވާ ފަރާތްތައް އަދި ވިހެއުމަށް މާލެ އައިސްފައިވާ އަންހެނުންނާއި، އެފަރާތްތަކުގެ ޢާއިލާގެ މީހުން.\nބޭސް ފަރުވާއަށް މާލެ އައިސްފައިވާ ޢުމުރުން 65 (ފަސްދޮޅަސް) އަހަރުގެ ބަލިމީހުންނާއި އެމީހުން ބަލަހައްޓާ ފަރާތްތައް.\nބޭސް ފަރުވާއަށް މާލެ އައިސްފައިވާ ނުކުޅެދުންތެރިކަން ހުންނަ ފަރާތްތަކާއި އެފަރާތްތަކުގެ އެހީތެރިން.\nބޭސް ފަރުވާއަށް ނުވަތަ އެހެނިހެން ބޭނުންތަކަށް މާލެ އައިސްފައިވާ ދާއިމީ ބައްޔަކަށް ބޭސް ފަރުވާ ކުރަމުންދާ ފަރާތްތަކާއި އެފަރާތްތަކުގެ އެހީތެރިން.\nރަށަށް އެނބުރި ދިއުމަށްޓަކައި 15 އޭޕްރީލް 2020އާއި 20 އޭޕްރީލް 2020 ގެ ދެމެދުގެ މުއްދަތުގައި ޓިކެޓްނަގާފައިވާ ފަރާތްތައް.\nރާއްޖޭން ބޭރުން މާލެއަށް އަށް ގެނެސްފައިވާ ފަރާތްތަކުގެ ތެރެއިން 14 (ސާދަ) ދުވަހުގެ މުއްދަތުގެ ކަރަންޓީން ފުރިހަމަކޮށް އެނބުރި ރަށަށް ނުފުރިފައިވާ ކިޔަވާ ކުދިންނާއި އެ ކުދިންގެ އާއިލާތައް.\nވަޒީފާ އަދާ ކުރަމުންގެންދާ ރިސޯޓު ފުރަ ބަންދު ކުރުމުން ނުވަތަ ރިސޯޓު ވަގުތީ ގޮތުން ބަންދު ކުރުމާއި ގުޅިގެން ރަށަށް ދިއުމަށްޓަކައި މާލެ އައިސްފައިވާ ފަރާތްތައް.\nޖަލު ހުކުމް ތަންފީޒުކުރުމަށްފަހު މާލެ އައިސްފައިވާ ފަރާތްތަކުގެ ތެރެއިން އެނބުރި ރަށަށް ނުފުރި ޙާލުގައި ޖެހިފައިވާ ފަރާތްތައް.\nއެހެނިހެން ބޭނުންތަކާއި ގުޅިގެން ރަށަށް ދާންބޭނުންވާ ފަރާތްތައް (މިސާލަކަށް ވަޒީފާ ގެއްލުމާއި ގުޅިގެން، އާންމުދަނީ ހޯދުމަށް ކުރަމުން ދިޔަ މަސައްކަތް ހުއްޓުމުން)\nދަރިން/ ބެލެނިވެރިކަން ހަވާލުވެފައިވާ ކުދިން، މުސްކުޅި މައިންބަފައިން އަދި ނުކުޅެދުންތެރިކަން ހުންނަ އާއިލާގެ މެންބަރުން އެކަނި ނުވަތަ ވަގުތީ ގޮތުން އެހެން ބަޔަކާއި ބެލުން ހަވާލުކޮށްފައިވާ ފަރާތްތައް.\nއަމިއްލަ ބޭނުންތަކަށް މާލެ އައިސްފައިވާ އެކަނި ދިރިއުޅެމުންދާ އަންހެނުންނާއި، އުމުރުން ދުވަސްވީ ފަރާތްތައް.\nކޮވިޑް-19އާއި ގުޅިގެން ކުރިމަތިވެފައިވާ މާލީ އަދި އިޖްތިމާޢީ ގޮންޖެހުންތަކުގެ ސަބަބުން މާލޭގައި ދިރިއުޅެވެންނެތި، އެހެން ރަށަކަށް ދިރިއުޅުން ބަދަލުކުރަން ބޭނުންވާ ފަރާތްތައް.\nއާމްދަނީ ހޯދޭނޭ ދޮރުތައް މާލެއިން ބަންދުވެ، ރާއްޖޭގެ އެހެން ރަށަކުން ހޯދޭނޭ މަގުފަހިވެ، ދިރިއުޅުން އެފަދަ ފުރުސަތު އޮތް އެހެން ރަށެއްގައި އާބާދުކުރަން އެދޭ ފަރާތްތައް.\nނަފްސާނީ ބައްޔަށް ފަރުވާކުރަމުންދާ ފަރާތްތަކުގެ ތެރެއިން، ވަގުތީ ގޮތުން މާލެ އައިސް އަނބުރާ ދިރިއުޅޭ ރަށަށް ނުދެވިފައިވާ ފަރާތްތައް.\nއަމިއްލަ ބޭނުންތަކުގައި މާލެ އައިސްފައިވާ އެހެނިހެން ފަރާތްތައް.\nއެ އޮތޯރިޓީން ބުނީ އެނބުރި ރަށަށް ދިއުމުގެ ކުރިން ކޮންމެފަރާތެއްވެސް ކަނޑައެޅޭ ސަރަހައްދެއްގައި ކަރަންޓީންވާންޖެހޭނެ ކަމަށެވެ.\nއަދި، ރަށަށް ދިއުމަށްޓަކައި މިނިސްޓްރީ އޮފް ޖެންޑަރ، ފެމެލީ އެންޑް ސޯޝަލް ސަރވިސަސްއަށް ނުވަތަ މާލެ ސިޓީ ކައުންސިލުގެ އިދާރާ ނުވަތަ ލޯކަލް ގަވަރމަންޓް އޮތޯރިޓީ (އެލް.ޖީ.އޭ) އަށް ރިޕޯޓްކޮށްފައި ނުވާ ފަރާތްތައް 1412 އަށް ރިޕޯޓުކުރަމުން ގެންދިއުމަށް ވަނީ އެދިފައެވެ.